
  2. Нощните бродници


  Бягах, бягах... Осъзнах се на крачка от него.



  Лечителят беше типичен. Не бях виждала до сега лечител. И все пак правилно го оцених – типичен. Роб, направен като по отливка: с яки рамене и къси крака. Огромни длани, рунтави вежди, под тях поглед, който би трябвало да е строг. И навярно сам той мислеше за строг. Цветът на очите му – синьо, много наситено (а хората не харесвали нашите – та неговите са по-сини!), на всичкото отгоре с мътен белтък. Това умора ли е? Навярно, робите знаят какво е умора. Челюстта му – здрава като на хищник. Мощно окосмен.



  Не е лош човек, но с този гръмовен глас и толкова невъздържан...


  Е, и аз не изглеждам добре, но се овладях. Може би с негова помощ, ала на него кой ще помогне сега...


  Мърмори, пуфти, разкарва се насам-натам. Застане с гръб към мен, погледне ме през рамо. Знам какво вижда, защо не му кажа, че знам...


  Разказах му за надгробните паметници. Чу ли ме изобщо? И да ме е чул, не се впечатли. Що за същество!


  Попитах го за името на града. Готвеше се да избухне, но изчака да му мине и почти спокойно рече:


  – Мислех, че нощните бродници сте само мъже.


  – Полът е без значение. Не знаех даже, че съм жена.


  – Че сте жени! – кресна. – Две грозни, кльощави, побелели блудници.


  Изкикотих му се с двата си гласа. Знаех, че звуча сладко, напук на вида си, който той определи като ужасен.


  – Съжалявам – рече, – не може да останете, не в този дом, а изобщо. В този град нощните бродници са нежелани, най-добре да го напуснете. Колкото се може по-скоро.


  – Гоните ли ни, лечителю?


  – Говорете една след друга.


  – Една съм.


  – Тогава говори с едната си уста!


  – Е, по-добре ли е така? – попитах го, като с ръцете на дясната си половина притисках устата ѝ да не прихне.


  – Утре има празник. Господарят чества тридесет и третия си етап.


  – Охо, младо момче, хубав ли е?


  – Ще е гмеж, паплачта от всички малки квартали ще се събере. Най-малко три хиляди свободни, всеки с не по-малко от десет роби. Настроението ще е приповдигнато, нравите са разюздани, а вие двете едва ли ги разбирате...


  – Една съм – рекох му с двете си усти.


  – Ще ти напълня торба за из път. Две торби даже, за две от четирите ти рамене.


  – Не разбирате, лечителю, аз, ние... – едната в мен се разхлипа, другата продължи с мрачен глас: – аз, всъщност ние, както ти е по-лесно, и без друго ще умрем, ако си тръгнем.


  Мислех, че ще прояви любопитство, но не реагира.


  Наведе глава и хладно рече:


  – Съжалявам.


  Беше искрен, но не успях да го разколебая.


  – Ще умра! Ще умрем! – повторих, сигурна бях, че е дал клетва и не може с действие или бездействие да ме погуби. Та той е лечител!


  – Не мога да ви помогна, не мога да ти помогна... Ще ми кажеш ли защо толкова държиш, че не сте две?


  – Ние сме с едно съзнание. Това ми дава възможност да бъда на две места едновременно, ако ми се наложи, а и ако едното ми тяло загине, другото опазва впечатленията.


  Кимна. Учен човек, отведнъж ме разбра. На други трябва с дни да се обяснява, а сега не бях в състояние.


  – Тогава не може ли едната...


  – Не! – отсякох. – Щом така и така ще се мре, нека сме заедно.


  Вдигна рамене.


  – Поне от дома ти ще си тръгна, даже след малко. Няма да си имаш неприятности заради мен.


  Вдигна очи. Изгледа ме с тъжен упрек. Имал душа. Точно момент да я атакувам.


  – Защо ни мразят? – попитах невинно.


  – А защо да не ви мразят? Нощните бродници нямате витална сила и я крадете, за да живеете.


  – Бъркате ни с любовниците – промърморих.


  – Любовниците са благословени. Насладата трябва да се заплаща с най-скъпото, за да оценим стойността ѝ.


  – Не съм имала любовница и не знам доколко са верни приказките ти, но не е вярно, че нощните бродници крадем витална сила. Вярно е (стана ми тъжно), нямаме своя, трябва ни вашата, но не ви увреждаме. Кажи ми, ако стоиш край огнище и се топлиш, а аз дойда при теб също да се топля, ще ти стане ли по-студено?


  – Разбрах сравнението, но не разбирам принципа.


  – И аз не го разбирам, но е така.


  Не се наложи да го убеждавам. Усетих, че вече го е разбрал. Иначе сигурно би ме изгонил.


  – Какво ли значение има – въздъхнах, – достатъчно чух. Разбирам те, ще тръгвам...


  – Щом ще оставаш в града, няма защо да бързаш.


  – Тук е уютно, но все пак...


  – Нямаш вътрешни органи.


  – Какво?


  – Доближих те, а дланите ми виждат.


  – Аха, дарбата на роба-лечител. И какво? Разпалих научния ти интерес?


  – Ти си мешесто.


  – Да. Една огромна медуза с човешки форми.


  Изсмях се, но дясната (тя е по-чувствителна) избърса сълза.


  – Не би трябвало да ги имаш.


  – Какво?


  – Формите.


  – Не те разбирам – гласът ми прозвуча уплашено.


  – В морето ли си родена?


  Не му отговорих.


  – Почти като човек си – рече ми, – но двете заедно биете на очи.


  Не посмях да кажа нищо.


  – За утре ще ви скрия, после... ще измислим.


  – Аз... – опитах се да кажа нещо с гласа на дясната, но не успях, не се получи и с гласа на лявата.


  Импулсивно го прегърнахме и двете, притиснахме глави в гърдите му, а телата ни се тресяха в ридания, които не можех да потисна, а той с лечителските си дарби не можеше да утеши.


  – Не знаех колко ме е било страх – издаде ме дясната.


  – Всичко е наред, поне за тази нощ.


  Пак се разридахме.


  


  


  


  3. Мелда


  В двореца цари оживление.



  – Сигурно са се заблудили.



  – Шпионите ми са способни, Господарю.


  – Не вярвам в нощни бродници.


  – И аз, но в шпионите си вярвам. Недалеч от двореца са се въртели нощни бродници.


  – И какво следва?


  – Само искам да чуя, че одобряваш действията ми. Нощните бродници ще бъдат заловени и ликвидирани.


  – Мога ли да ги видя?


  – Не е добра идея, Господарю. Нощните бродници са като плащовете-кръвопийци. Само че смучат не кръв, а живот.


  – Правят го и любовниците.


  – Любовниците са робини. Нощните бродници – извън закона.


  – Никъде не са обявявани извън закона.


  – Всяко същество, което има дарба, а не е роб, е извън закона.


  – Не вярвам в нощните бродници, но вярвам в теб. Постъпи както намериш за добре. Сигурно бих се замислил, но народът се е събрал около двореца. Не искам някой да ги види и... Не желая паника!


  – Няма да има никакви проблеми. Бързо ще ги открием, лесно се разпознават. Очите им са неестествено сини.


  Замлъкват. Казват си още нещо с погледи. Оглеждам ги.


  Единият е в сива тога. Понякога изчезва в маранята. Би приличал на видение, ако не беше онзи негов режещ глас. Не е приказка неговото, сечене на въздух и на нерви е, гимнастическа игра с меч, в която демонстрира невероятни способности. И така говори с човек, превъзхождащ го значително в йерархията, при това негов най-близък приятел. Аз не бих го изтърпяла.


  Иначе смехът му е приятен, гръмък като уплашено стадо, но искрено весел, някак детински.


  Тялото му издава полубожеството. Такова не може да бъде раждано, то е състояние на Безимения. Състояние, от което Безимения се е отрекъл или в което се забавлява. Тяло, което го има, за да се бори и да побеждава. Изглежда крепко като надгробен паметник, но е живо. Висш офицер е, разбрах го още щом го зърнах. Преди да го чуя и видя отблизо. Преди да разбера, че сивата тога, която го прави почти невидим от разстояние, е униформа.


  Името му е Монопс. И е генерал – хегемон на армията на Аса-бриа.


  Другият е в бяла тога. И като казвам бяло, имам предвид бяло – цвета на надгробните паметници. Не мисля, че има нещо толкова бяло, не е възможно да има.


  Облечен е в невъзможно бяло.


  Той може да си го позволи. Той е Калаб. Да, същият Калаб. Поетът. Господарят на господарите, царят на Аса-бриа.


  Млад е, представях си го инак. Не допусках, че е толкова красив.


  Не, не блести. Не и царствено. Само тогата му, но не на нея дължи своята красота.


  Полубожественият му приятел стои до него като селски роб, бутал рало цял живот, а са с почти еднакви телосложения и движенията им – като на обучавани почти еднакво на финес. Знаем как: бойни изкуства, лов и езда. Но от всекиго се е получило това, за което го бива. Цар и генерал. Символ на мира и символ на войната.


  Наредиха ми да ги следвам, но да се движа поне на десет крачки зад тях, а спрат ли, да не ги доближавам.


  Сладки са, мислят си, че от това разстояние едва ги виждам и не ги чувам. Преструвам се успешно, че е така. Само че аз не виждам с очите. Не и със своите. Чувам с ушите си, но мога и с чужди. С които си избера, а как да се откъсна от компанията на подобни мъже? Веднъж ми се е паднало.


  Застанаха на почетната ложа до самата арена. Не седнаха, подпряха се на мраморния парапет и забродиха с погледи из публиката. Днес маранята и без друго беше по-слаба, а и мястото на арената е уникално. Има в него нещо магическо. По-добра видимост едва ли има другаде в света. Вижда се прекрасно до двадесет ръста – толкова шир се открива пред очите ти, че чак свят ти се завива.


  Само царският двор може да има подобна арена, а сред такава публика – подобна пъстрота. Хиляди бяха, глъчта – живописна. Не успяха да се поберат всички и се наложи войската на Монопс да отблъсне напиращата тълпа. Инцидентът отложи началото на зрелището и тези, които успяха да заемат местата си, вече недоволстваха. Но повече за да се покажат сред компанията си, иначе не съжаляваха особено за протакането – кога друг път ще поседят срещу самия цар.


  – Изглеждат честити – замислено рече Калаб.


  – Народът ти винаги е бил честит.


  – Щом казваш.


  – Не бива и да бъдат по-честити, Калаб – отсече генералът, – не и свободните! Честити са само робите!


  – По тази логика аз...


  – Да. Такъв е жребият ти. Да си най-неудовлетвореният, но пък дадено ти е друго – поет си.


  – Не си чувал стиховете ми.


  – Лъжеш се.


  – Наистина ли?


  – Да не говорим за това.


  – Хубави ли са?


  – Не са! Именно за това ги харесвам.


  Засмяха се и двамата, а генералът се доизясни.


  – Не разбирам от хубаво, Калаб. По-точно: намирам го в скучните неща, а стиховете ти са всичко друго, не и скучни.


  – Искаше ми се и свободните да са честити.


  – Нямаше да са свободни.


  – Защо?


  – Така. Не може и едното, и другото.


  – А дали робите са толкова честити?


  – Какви са тези мисли... – беше започнал да се обръща към царя си с малко име, като към приятел, но сега строго рече: – Господарю!


  – Опитвам се да намеря логика. Да си честит, а да бъдеш собственост на някого, който не може да е честит.


  – Така е повелил Безимения.


  – Чул ли го е някой?


  – Ти. Нали си поет.


  – Не помня да съм чувал това.


  – Ти не помниш нищо от това, което чуваш. Затова си поет, а може би затова си и цар.


  – Защо се разбунтуваха?


  – Кажи, коя е хубавицата? – посочи ме с поглед.


  – Защо се разбунтуваха? – повтори Калаб.


  – Искали са да ви помагат. Да бъдете толкова честити, колкото са и те. Тогава Безимения им е разрешил, но с едно условие – никога да не се завръщат на небесата, а с тях да слезем и ние – войниците. За да пазим реда. Но не съм бил свидетел на тези събития – засмя се Монопс. – Защо си помисли, че от мен ще научиш повече? Казах ти преданието, което всички знаем. Попитай някой мъдрец.


  – Нямах предвид небесния бунт, а онзи преди две години.


  Монопс трепна, помръкна и хладно изрече:


  – За какво може да се бунтува роб?


  – Наистина, за какво?


  – За нов господар! Или за повече господари!


  – Но аз...


  – Не се упреквай! Бунтовете са рядкост, непредвидими са. Нямаш вина. Рискува дори живота си, според мен – излишно. Участва в похода, но втори път няма да ти разреша, ако щеш ме разпъни на кръст.


  – Робите имат дарби, вие, войниците също, свободните нямаме. Защо трябва да ни слугуват? Кажи ми, ако имаш отговор, но без да цитираш свещените предания.


  – Отговорът е прост. Те могат, вие притежавате. Колкото повече можеш, толкова по-малко притежаваш.


  – Не съм съгласен...


  – Притежаваш ли стиховете си?


  – Не беше честно – промърмори Калаб.


  Потънаха в мълчание, което видимо измъчваше Монопс.


  За да излезе от неловкото положение, пак попита за мен:


  – Коя е хубавицата?


  – Казва се Мелда. Залмос си купил прислужница, това е дъщеря ѝ.


  Монопс започна по-подробно да ме изследва с поглед. Кимна одобряващо, даже цъкна с език, но в интонацията му пролича недоволство, когато попита:


  – Кой Залмос? Да не би да става въпрос за лечителя ти?


  – Не познавам друг Залмос.


  – Аха! Поне вкус има.


  – Избрал е майката, тя е вещицата, която му трябва за помощница. Но не е можел да купи само едната.


  – Не ми харесва това, че робите ти купуват роби.


  – По закон техните робини са и мои робини.


  – Поиска ли ти разрешение?


  – Парите са си негови.


  – Негови!


  – Не мога да прибирам всичко, което му пъхат в гънката на дрехата от благодарност излекувани от него. Понякога го подозирам в перковщина. Пази си дни от години.


  – Това е жалко.


  – Какво да ги прави? Отдаден е на работата си. Сега му влязоха в употреба. Отдавна има нужда от помощница вещица, но чакал юбилея ми. Така като си я купи, все едно е подарък за мен.


  Засмяха се весело.


  – А малката, защо така след теб като опашка?


  – Честно да си кажа, май за вдъхновение. Според Залмос, тя понаучила туй-онуй от майка си и ако внезапно ми прилошее, можела да ми окаже първа помощ. Около владетелите винаги трябвало да има лице с лечителски способности.


  – Какво ѝ е на очите?


  – Очна черупка.


  – Сигурно я измъчва.


  – Вижда лошо, нищо повече.


  – Очната черупка е само плесен. Дай ми една игла, сам ще я махна. Не разбирам защо твоя толкова способен лечител и нейната майка – вещица, я остават така.


  – Махнем ли я, ще бъде свободна. Няма друга дарба освен лошото си зрение.


  – Що за дарба?


  – Никаква, но при лечителските умения, които ще доразвива, това ограничение ще оправдава службата ѝ като робиня.


  – Поредното жалко същество, което се бои от свободата си! – пренебрежително рече Монопс. – И майка ѝ ли е родена свободна?


  – Да, но вече е стара, може да си позволи да служи като робиня.


  Монопс въздъхна и промълви:


  – Така се случва, родени роби постигат свободата си на старини, родени свободни пожелават да живеят в робство.


  – Тези двете и без друго щяха да живеят в бедност, нищичко си нямат.


  – Освен свободата, която продават срещу храна и подслон. Поне да имаха дарбите на робите, че заради тях да заслужават уважение.


  – Малката ти харесваше.


  – Вече ме отвращава.


  – Още е хубава.


  – Защо не ми я дадеш за тази нощ?


  – Твоя е, но как така, нали те отвращава...


  – Да ѝ покажа какво означава да си робиня.


  4. Каба


  Малко преди това...



  Подземието под арената беше неговото царство. Много роби не разполагат дори със своя стаичка. Залмос имаше огромно помещение, истински храм от стъклени съдове с причудливи форми – пречупващи и отразяващи светлината на факлите, разтварящи я в игриви сияния; стотици хаванчета – метални, каменни, дървени – с различни размери, украсени в загадъчни символи; четири пещи, две огромни камини; клатушкащи се три махала от тавана; керамична посуда – напомняща домакинската, но по-скоро свещена. Имаше няколко кушетки, на едната – съсухрена мумия с голям отвор на гърдите.



  – Отровител ли си?


  – Не. Лечител съм, най-обикновен. Но научих някои неща от отровителите. Какво ти е, не знаеш ли, че онези легенди за отровителите не са съвсем верни. Рядко се случва някой волно да отрови човек. И обикновено става въпрос за болен тип, който бързо се издава и гилдията го отлъчва, а за отлъчен роб смъртта е милостиня...


  Тресяха се и двете ми тела. Дясната не можеше да откъсне поглед от мумията.


  – Отровителите произвеждат серуми срещу животински отрови. Когато ние, лечителите, не можем да спасим човек, опитват те. И понякога успяват.


  Кимнах с двете си глави, но на дясното ми тяло вече му прилошаваше.


  – Помогни ми! – простенах.


  – Не мога нищо да сторя – рече безсилен, – това е погнуса. Трябва да се справиш с нея сама.


  – Аз... – рече само лявата – съм добре. Тя...


  – Нека седне, трябва ми малко време да помисля.


  Бъркаше в долапа. Извади две тъмновиолетови столи. Подаде ми ги. Рече да ги облечем и се извърна.


  – Не са носени – отбелязах, нямаше живот по тях. Обикновено се запазва по дрехите.


  – За вас съм ги купувал.


  – За нас ли?


  – Обикновено лекарите си имат помощници. Стари вещици.


  – Не знам дали ще мога да ти бъда от голяма полза – рекох само с лявата.


  – Да пробваме. Сега се опитай да ми разкажеш повече за своите умения.


  – Откъде да започна?


  – Например от там: как поемате жизнената ни сила, без това да ни ощети.


  – Живеем с онова, с което не искате да живеете. С онова, което забравяте, което паметта ви отхвърля. С онова, от което отвръщате очи и се залъгвате, че не сте видели. Което е преминало през главите ви, но сте решили, че не можете да си го мислите. С онова, което криете сами от себе си толкова дълго, че го убивате. С греховните ви желания и с не чак толкова греховните, които ви се струват греховни. С онова, което не се гордеете, не че е за срам, но ви се струва жалко. С онова, което ви измъчва, докато се освободите от него. Всичко е около вас, трепти, носи се: като образи, като думи, като болки и сладострастни тръпки. Живеем със спомените, които сте отрекли.


  – Значи знаеш всичко за мен.


  – О, не се залъгвай. Не, разбира се. Представи си сега едно езеро. Хиляди реки носят към него различни боклуци. Ние събираме боклуците от езерото. Как да знаем кой от коя река е? От всяка и от никоя. Мога да разпозная някой боклук, че е твой, но повечето не знам чии са и така са се размесили с твоите, че всичко е изгубило изначалния си смисъл.


  – Спомените ми са боклуци! – смръщи се лечителят.


  – Добре де, нека са цветя. Но вие сами ги изхвърляте като боклуци. Знаеш ли, ценни сме. Ако не запазим това, което забравяте, то ще изчезне. Така по-дълго живее тук, на земята.


  – Ако сте толкова ценни, защо не сте признати за роби?


  – Роби сме, но сами избираме господаря си. Толкова сме ценни, че не можем да бъдем продадени или закупени, а само дарени – рекох сърдито.


  Въздъхна и ме подкани:


  – Хайде, разкажи за друга своя особеност. Каквато и да е.


  – Сега не виждам през очите си.


  – Сега?


  – Да. Когато далеч от мен няма човешко същество, очите ми виждат. И четирите. При това добре... Наистина видях надгробните паметници! Странни са, не би трябвало да изглеждат така.


  – Стига с тези надгробни паметници. Нищо не може да им се случи. Игра на сенките е...


  – Не е!


  – Дори да не е, това са само надгробни паметници. Кажи ми за очите.


  – Когато съм близо до човек, очите ми ослепяват.


  – Значи можеш да избереш.


  – Какво? – злокобно предчувствие разтърси и двете ми тела.


  – Предпочиташ живот сред хора пред зрението си.


  – Какво значи? Нямам избор! Без хора наоколо ми умирам.


  – Това разбрах, но трябва да избереш... Лечител съм, не би трябвало да те съветвам това...


  – Ами недей...


  – ...но като лечител искам да опазя и живота ти.


  – Не, не, не...


  – Очите ти са много специфични. Всеки ще познае нощната бродница. Мога да ги отстраня безболезнено. Така, поне видимо, ще си две обикновени жени. И ще живееш.


  – Не! Предпочитам смъртта пред това да изгубя очите.


  Въздъхна и рече:


  – Разбирам те. За известно време можеш да се лишиш от зрение, за да оцелееш, а после... Прости ми, глупаво беше, кой ли е готов да се лиши от светлина.


  – Нищо не разбираш – изкикотих се тихо, – очите не ми трябват за виждане, изобщо не държа да виждам с тях.


  – Тогава за какво са ти?


  – Те запечатват. Под тях остава всичко, което съм видяла – с тях и без тях; което съм си помислила – аз и всички онези, с чиято енергия съм живяла. Това някой ден на някого ще послужи...


  – На кого?


  – Още не е роден.


  – Това религия ли е?


  – Не е. Записано е на тях и мога да го разчета.


  – Ясно.


  – Наистина запечатват. Някои неща и аз разбирам. В съня ми понякога изниква част от запечатаното, но то вече има друг смисъл и често този смисъл е верният ключ в трудна житейска ситуация.


  – Значи за почти нищо не ти служат.


  – Не си прав. Това е магическа дарба.


  – Имат я всички очи. Но освен това нашите виждат. А ти с какво заменяш зрението?


  – Виждам през вашите очи.


  – Тоест, сега през моите?


  – Не само. Витая наоколо.


  – Какво е това „витая наоколо“?


  – Дори да си избера зрение, което да използвам, продължавам да поглеждам и през останалите очи, намиращи се в близост. Правя го без да искам, но бързо се връщам в предпочетеното от мен.


  – Сега бъди по-конкретна: за какво разстояние става въпрос?


  – Мисля, че до десет ръста.


  – Сигурна ли си, това е голямо разстояние?


  – Наблизо има робиня любовница, нали? – доказах му.


  – Да – отвърна мрачно, – как е тя?


  – Унесена е.


  – Виждаш ли съня ѝ?


  – Не, не мога, но някои мисли мога да уловя.


  – Улавяш мисли! – стреснато възкликна Залмос.


  – Само най-отчетливите. С други думи – почти нищо, освен ако си кажеш нещо наум, и то достатъчно ясно. Все едно си го казваш на глас, но без да отваряш уста. Тогава мога и да те разбера.


  – Значи трябва да внимавам какво мисля.


  – Моля те, не ме надценявай. Твоя мисъл не съм чула, едва ли и ще чуя. По-добре внимавай къде гледаш.


  Засмя се тежко и попита:


  – Какво още можеш?


  – Трудно, но да изменям вида си.


  Изправи се бързо. Чак ме стресна.


  – Извини ме – виновно се засмях, – знам, че е ненужна дарба, но понеже питаш...


  – И това наричаш ненужна дарба!


  – Не съм танцьорка. Нощните бродници се крием от очите на хората. Дори и там, където не ни преследват и не ни презират толкова, хората стават неспокойни, живителната им сила става кисела. И не можем да се храним с нея. Най-добре живеем когато сме незабелязани. И ако сме красиви, каквито можем да бъдем, тогава ни е тежко. Защото красотата иска да е забелязвана.


  – Сега трябва да си забелязана, за да се скриеш.


  – Как го каза само!


  – Нека видя какво можеш.


  – Не става бързо...


  – Опитай.


  – Сега може и да се получи. Много жизнена сила погълнах и кипя от енергия.


  Сама бях изненадана, така никога не се е получавало. Обикновено трябват цикли, етапи дори. Сега стана за миг. Дясната се подмлади. Вътре в себе си винаги съм изглеждала като нея. Красиво, възсиво, покрито с фини люспи лице. Вместо коси, на главата си имах костна корона. Крехка снага, малки гърди с големи зърна. Хрущялни украшения, остатъци от плавници по прасците.


  – Твърде екзотична си. Тук малко жени изглеждат така.


  – Прекалих ли?


  – О, не! Напротив. Можеш ли да смениш цвета на очите?


  – Това не мога.


  – Нищо. И без друго не виждаш през тях.


  Тършува кратко, откри бурканчето със спори от очна черупка. Положи ги внимателно върху очите на хубавицата и рече:


  – От сега вече ще сте две. Запомни имената. Ти, старата, която ще си с мен, се казваш Каба, като мочурище. Малката ще е Мелда, като тръстика. Майка и дъщеря сте. – Не можеше да скрие радостната си възбуда. – Господарят заслужава такъв подарък за юбилея, а и аз... Знаеш ли, клетвата ме задължава да следя непрестанно здравословното му състояние. А той е здрав, здрав като... надгробен камък. Толкова болни има наоколо, но как, как да се отдалеча... Клетва. Въртя се наблизо и безделнича. Изпълнявам каквото се иска от мен, което е мисията на роба. А не използвам дарбата си, което е непоносимо за роба. Вие сте едно съзнание и щом Мелда е при него, значи Каба знае всичко, а щом Каба знае всичко – научавам го и аз. Така мога и да го следя, и да съм там, където има нужда от дарбата ми. Забравил съм вече колко щастлив може да бъде един роб, но вече започвам да си го припомням.


  – А не ме искаше.


  


  5. Любовниците


  Зеринтия не спеше, не беше и будна. Опитваше се да мисли, но съзнанието ѝ блуждаеше, беше като на ладия, клатушкаща се по течението на лъкатушеща сред нокти-корени река...



  Любовниците са робини. Робини преди всичко на сърцето си, което ги дарява на някого. Доброволно ги отстъпва, за да им напомня, че не те над него, а то над тях има власт.


  Любовниците са куртизанки, най-скъпо платените. Защото на другите се плаща с пари, а на тях се плаща с живот. С малки изключения любовниците са безсмъртни и вечно млади, тъй като с любовната игра даряват сладост, но получават жизнена сила от онзи, на когото се отдават. Той остарява, за да бъдат млади те.


  Ако си веднъж с любовница, и то на млади години, можеш да съзрееш, не и да възмъжееш.


  Ако си два пъти с любовница, можеш да осъзнаеш слабостта си и това да те направи по-силен.


  Ако си три пъти с любовница, разбираш, че разумът не е най-силната ти страна, но пък разбираш сърцето си.


  Ако е по-често – просто си зависим. И преди да бъдеш погубен, става ясно, че винаги си бил загубен. Но по-добре загубен, отколкото не познал ласките ѝ. Това би означавало, че никога не си бил жив.


  Любовниците са прорицателки, но минават за фантазьорки. Не могат да предскажат смърт или болест, да открият изчезнало дете или да отгатват пола на отрочето, което бременната носи. Те виждат далеч в пространството и времето неща, които още никой не е видял.


  В този свят на парников ефект, затворен като в черупката на орех с небесна твърд – безбрежен океан с колосални водни запаси, надвишаващи многократно всички останали по земята, видимото е крайно ограничено.


  Представите на хората – също.


  Слънцето се вижда много рядко – като огромни, разделящи небето виолетови, светлосини, тъмносини, зелени, жълти, оранжеви, червени обръчи...


  – Някой ден ще наричат обръчите спектър, светлинен спектър – казваха любовниците нещо, което не разбираха сами, – но никой няма да ги вижда като нас, защото няма да я има твърдта небесна, която ни пази от ослепителната яркост на светлината.


  И понеже при това явление от земята изглежда като че ли си в партера на кръгла кула, а всеки цветен обръч е ниво, разказите на пророците, че са били на първо, второ или седмо небе изглеждаха реалистични.


  Не, не ме разбирайте погрешно. Пророците, които са писали, че са били възнасяни из небесата, наистина са били възнасяни и са виждали това, което са описали. Но то е само онова, което са могли да си представят.


  Една малка част от истината, това, за което съзнанието им е било подготвено именно от заблудата. Останалото не са могли да възприемат.


  Тук е ред да кажа, че нормалният човешки живот стига да се видят четири или пет пъти слънчевите обръчи. Много не ги виждат изобщо.


  По-често, само по зазоряване и залез, подобни на лава, потекла от вулкан, аленеят небесните течения. В останалото време небето е непроницаемо. Денят се различава от нощта само по това, че става по-светло. При това – не много по-светло, защото тук и сега нито нощта е много тъмна, нито денят – много светъл. Нощта е изпъстрена със светлините на плаващи във въздуха същества: рояци насекоми, ефирни медузи – толкова леки, че се носят из падащата роса, блуждаещи блатни светлини и духове на сили – чисти и нечисти. Не само надгробните паметници, но и някои стебла сияят, също и скали – макар и намиращи се на трудно достъпни места и рядко виждани от хора. Но и без всички тези игри на Безимения и природата нощта би била доста светла – заради безбройните пречупвания и отражения и разсейването на лъчите в океана.


  Денят пък е сумрачен, с лоша видимост от непрестанния ръмеж, всемирната мараня и пушека от всички огнища, пожари и вулкани, който не може да се издигне и докато се разсее, се носи над земята като безпризорен дух.


  Небесната твърд обикновено е толкова мрачна и изглежда тъй плътна, че напомня метален шлем, а не океан.


  Малко се питат какво ли е зад нея, какво е отвъд. Останалите знаят – нищо. И понеже не могат да си представят нищото, престават да мислят за това и се замислят за нещо по-практично и познато.


  Да, готови са след това да говорят за седемте небеса и престола на Безимения, някои да вярват искрено, че някой ден ще идат там, но не си и представят да разпуснат в истинската шир. Престолът изглежда близо – седмият обръч, дори при лошата видимост е в обсега на човешкия поглед. От него няма нагоре – там е нищото, което не могат да си представят.


  Единствено любовниците преминават през зрителната бариера. С потайните си сетива надничат над бездната на космоса, улавят звездите, луната и слънцето в знойния му образ. Най-вече опознават дълбокия мрак и ярката светлина, недопустими за земята и знаят, че там, където свършват представите, пространствата разкриват истинската си грандиозност.


  Любовницата може да предава тези свои усещания по време на любовна игра на онзи, на когото се отдава. Понякога го прави. И ако той поне малко е подготвен за подобно приключение, ласките ѝ освен ласки, са и пътешествие в невидяното.


  Любовницата чува бъдещето и не го разбира, краде от него разпокъсани фрази и имена.


  Любовница бе нарекла някога дъщерите на жаравата, въглищарките – нестинарки.


  „Защо?“ – попита я мъжът, който беше с нея.


  „Някога ще ги наричат така.“


  А мъжът беше ковач, от най-добрите оръжейници, влюбен до невъзможност в своята малка помощница – въглищарката, и тъй като знаеше, че ще се зарадва на новото си име, започна да я нарича нестинарка. Бяха именита двойка. Той, макар и роб – признат, по-именит от господаря си. Славата му се носеше надлъж и шир, най-добрите мечове носеха името му. Колегите ковачи му подражаваха и скоро цялата колегия започна да нарича малките огнени създания нестинарки. Случи се отдавна и всички забравиха откъде иде името, което пророческите дарби на любовница бяха уловили от далечното бъдеще.


  Любовница нарисува скица на малките богове на краткотрайното – пясъчните и водните часовници. Поръча на свой поклонник да ги направи. Той не беше роб, но му идеше отръки – беше научил много от своите роби. Работата го увлече и докато ги създаваше, сякаш беше с нея. Направи няколко, после още – искаше му се да ѝ подари най-божественото от всички малки божества, но във всяко намираше слабост, отлагаше и продължаваше да твори. Инкрустираше ги със скъпоценности, покриваше ги с орнаменти, но колкото по-добри ставаха, толкова повече слабости откриваше.


  Някои разби и всеки път все едно разбиваше сърцето си. Едва когато божеството на краткотрайното станеше на парчета, разбираше, че е разбил най-ценното. Други подари – хората го обикваха. Много разпродаде – трябваха му материали.


  Докато твореше, живееше в удовлетворение, познато само на робите – забравяше, че е свободен, а спомнеше ли си за нея – страдаше. Но с времето тя му се струваше все по-нереална. По-красива, но по-недостъпна, предизвикваща не сладострастие, а преклонение. Дала му беше най-доброто от себе си – помогнала му бе да открие в друго по-силна тръпка и истинско щастие.


  Една сутрин изтощен реши, че е направил съвършения часовник. Знаеше, че скоро ще открие и в него слабости. И макар разумът да го възпираше, все пак отиде при любовницата. Това божество на краткотрайното ѝ се полагаше.


  „Защо?“ – попита я той.


  „За да знаеш с колко дълга радост заплащаш краткото време с мене!“


  „Искаш да ме пропъдиш!“


  „Не съм способна да желая това! Искам само да оцениш мига, в който сме заедно, за да вземеш всичко от него!“


  „С всеки следващ сеанс взимаш повече, нали?“


  „Не го желая, но да. Беше пристрастен, бързо остаря! Но щом успя толкова дълго да не ме виждаш, можеш да намериш сили да си тръгнеш. Знаеш какво те очаква – щастието, което откри!“


  „Ако се любим...“


  „Ще останеш в това легло завинаги! Вече си стар, не ти остава толкова време, че да си тръгнеш!“


  Мъжът погледна в последното божество на краткотрайното, което бяха сътворили ръцете му. И реши да я има. Само попита: „Защо часовници? Защо часове?“


  „Някога ще ги наричат така.“


  Светът забрави скоро за майстора на часовниците и часовете, защото почти на никого не бяха необходими. Под небесната твърд времето е различно и всеки има за него свое разбиране, за някои дори времето не съществува.


  Но отровителите бяха изключение. Още благославят любовницата, благодарение на която откриха толкова нови рецепти, а толкова стари подобриха. Преди разчитаха на личното си усещане за мимолетно, то беше добро, но не чак толкова точно, колкото часовниците, а и на лично усещане не можеш да научиш чираците си, част от познанието се губи при всяко поколение. Откакто въведоха божествата на краткотрайното между тайнствените си уреди, резултатите от опитите им значително се подобриха.


  Колкото по-добре роб изпълнява своята мисия, толкова по-щастлив е. И отровителите бяха толкова благодарни на любовницата, че неусетно тя им стана кумир. След всяко значимо откритие все по-дълбоко ѝ се прекланяха. Понеже не знаеха коя от всички любовници е, започнаха да я наричат Безимената, явен аналог с Безимения – твореца на всичко видимо и невидимо.


  Като всички роби, и отровителите нямаха чувство за притежание и влечение към парите. Почти не знаеха как да си служат с тях, но толкова ценности умееха да извличат от всякакъв материал, дори от случайно намерена буца пръст, че собствениците на отровители, а и самите отровители разполагаха с несметни богатства.


  Плащаха скъпо и прескъпо на бедни и не чак толкова бедни свободни, за да жертват цикли или етапи младост и живот в прегръдките на любовници. Да запомнят думите им, да запомнят виденията си по време на любовна игра, като не забравят да изразят почитта на отровителите към Безимената, а после подробно да разкажат всичко.


  Веднъж на етап разрешаваха на отровителя, постигнал най-добри резултати, да отиде лично при любовница. Наричаха го достойния. И оттук насетне го приемаха за свещено лице пожизнено, което не означаваше дълго, защото от този момент той доброволно се подлагаше на най-рискованите опити. Приемаха, че във всеки живот трябва да има апогей на честта и когато постигнеш такава чест, нямаш причини да не я оправдаеш, извършвайки онова, което никой не смее да стори. Тези прояви на саможертва допринесоха за следващи открития. И науката на отровителите толкова се обогати, колкото не бе се случвало от стотици етапи насам.


  От срещите на достойния и платените свободни пратеници с любовници отровителите научаваха изречените от любовниците пророчества. Повечето бяха напълно неразбираеми, други – пълни глупости или малка частица от огромно познание, без което тази частица не означаваше нищо. Отровителите правеха разработка над всичко дочуто. Не успяваха да си представят бъдещето, както опитваха, но извлякоха от него безценни фрагменти, както се намират артефакти от миналото при разкопки, златни песъчинки в реките, а от растенията се извлича екстракт.


  Стана постепенно. Отровителите се наричаха вече сами на шега алхимици, защото някой ден щели да ги наричат така. Работилниците станаха лаборатории. Появиха се нови, по-удачни прибори: колби, мензури, епруветки, бюхнерови фунии, пипети, кристализатори, фунии и вани от тюгрингско, йенейско, пайпексово, кварцово стъкло, порцеланови тигли. Приборите и материалите не бяха точно като онези, които някога щяха да се наричат така, защото не всички суровини се намираха и можеха да бъдат извлечени, но отровителите все пак бяха роби, притежаваха дарби (които техните потомци – химици и алхимици, щяха да наричат свръхестествени) и това, което получиха и изработиха, бе по-добър аналог на онова, което щеше да има в далечното бъдеще с тези имена.


  Разбира се, нещата не ставаха светкавично. Няколко поколения отровители работиха по пророчествата. Повече бяха разработките над кошмари и халюцинации на любовниците, които нямаха нищо общо с пророчества – много напразни усилия, но кой да ги разпознае. Друг е въпросът, че без да подозират, точно от такива кошмари и халюцинации отровителите правеха открития и създаваха неща, които никога нямаше да бъдат създадени. Наричаха ги с имена, с които никога нямаше да бъдат наречени, но докрай оставаха заблудени, че са взели идеята от бъдещето.


  Например енергийната дамаджана.


  Енергийната дамаджана беше измислица на техен платен пратеник, който твърде се пристрасти към любовниците, уж заради парите. И така пропиля живота си, разбра го, ала вече малко му оставаше. Толкова малко, че дори да имаше сили да се бори, не би го сторил, защото не си заслужаваше. По-точно беше решил, че не си заслужава. Опомни се пропилял живота си. Роден свободен, се бе превърнал в роб на робите. От едни взе пари, от други – сладости, за да се пробуди стар, а целият му живот – отминал като миг. Нищо не разбрал, нищо не създал и не намерил. Не изстрадал нищо, но и щастието не познал. Мразеше отровителите, че го изкусиха. И за да се потят и да губят време, наговори им за енергийната дамаджана. Беше толкова убедителен, че чак сам си повярва.


  И като си тръгна от отровителите, заплака. Сега ли трябваше да открива дарбата си? Пред самата смърт. Сега ли трябваше да разбира, че никога не е бил свободен, а с дарба на актьор?


  Тръгна към своята любовница – своята смърт.


  Коленете му се огъваха от сладостно нетърпение.


  От еротична, възбудата премина във възторг. Възторг от себе си, от пропиляното. Сълзите вече течаха по-обилно. Не от болка, а от затрогване.


  Оставаше му само пряка до нея – робинята, с която отново да изживее онзи миг, като който бе преминал целият му живот. „По-добър не можеше да бъде!“ – помисли си, седна на един бордюр да се наслади малко на очакването. Бръкна под дрехата си и извади камата. „Мизерикордия! – помисли си със сарказъм. – Някога ще я наричат така!“


  И вместо да отиде за последен път при своята любовница, прониза гърдите си.


  Излъга се, че нищо не е оставил от себе си. Колкото и глупаво да изглеждаше, отровителите дълго работиха над енергийната дамаджана и накрая я изобретиха.


  Любовници направиха кройките и дадоха имената на най-популярните дрехи в Аса-бриа: столата, туниката, тогата. Гамашите и ботушите за езда. За походите – панталоните. Е, отначало бе забранено панталони да се носят от мъже, бяха женска дреха, а когато на любовниците им омръзна да се гаврят с господарите си, разреши се и те да носят панталони, но само по време на поход. Уж за да не им се простудят и увредят някои органи, но целта беше друга. По-трудно да се облекчават, когато нахлуят във вражеска крепост, град или село, а освен това имаха по-голям шанс да опазят задниците си, когато попаднат в засада край вражеска крепост, град или село. Не че имаше много войни, но случваше се. Свободните скучаят, а робите са доволни, когато имат повече работа.


  След време щяха да сменят модата по-често, но сега трудно се помнеха имената на новите дрехи. И това вбесяваше любовниците. Като в този разговор.


  „Стола, стола, стола... запомни: стола, това е туника, това е тога! Някога ще ги наричат така!“


  „Все така казваш, но ще ги наричат така, защото ти и другите любовници вече сте ги нарекли така!“


  „Не! Те няма да помнят!“


  „Защо?“


  „Щом толкова малко не можеш да научиш от мен, изключено е да научиш онова, което сама не разбирам!“


  „Не се сърди!“


  „Ти не можеш да запомниш за ден това, което ти казвам, а искаш да се помни същото след хиляди етапи!“


  „Не исках да те разстройвам!“


  „Не съм разстроена, аз съм робиня!“


  „Разкажи ми за бъдещето!“


  „Нищо не знам за бъдещето, ако открадна идея от него – добре, но разказвам ли ти повече, знай – това са приказки. Извинявай, че те огорчих!“


  „Не си ме огорчила. Защо да си ме огорчила?“


  „Слушаше ме, докато ти разказвах, ококорен като дете. Вярваше.“


  „Винаги съм знаел, че разказваш приказки. Но разказваш хубави приказки. По-хубава приказка е само твоето тяло.“


  Тихо му отвърна, малко тъжно: „Тялото ми не е приказка!“


  Той вече не я чуваше. Кой ли би я чул, кой ли би видял в такъв момент, че очите ѝ са просълзени.


  Казват, че любовниците са дали име на всичко, което има име. (Това, между другото, не е съвсем вярно, някои имена не са дадени от тях.)



  Любовницата е опиум, замъглява сетивата.


  Най-зловредният опиум. Всички знаеха, че тя е Познание.


  Всички я имаха. Всички забравяха.


  Всички съжаляваха за годините, но избираха миговете.


  Любовниците не са сред най-красивите, но с тях виждаш всичко по-красиво.


  Любовниците не се любят най-добре, но желанието, което предизвикват, е толкова силно, че любовта с тях е най-сладката.


  Как го постигат? Това е единственото, което не знае даже Безимения.


  Любовницата е робиня. Робиня преди всичко на сърцето си. Тъй както другите жени са робини на утробата си.


  Любовницата не може да ражда, не може и да зачева.


  


  Но... Нещо невъзможно набъбваше в Зеринтия.


  Вече беше сигурна. И ужасена.


  Стресна се с вик при зазоряване. Сама.


  Отвори прозореца. Искаше росата на съживи лицето ѝ. Но нямаше роса. Рядко спира да ръми, много рядко. В средата на деня се излива порой, който трае само минути. Веднъж на години може да завали и по друго време, но да не капва капчица е нещо по-рядко и от слънчевите обръчи.


  Зеринтия бе живяла повече от двеста години, но само ѝ бяха разказвали, досега не се беше случвало да спре да ръми.


  Сега вече знаеше, че това е знамение за нещо преломно. И ужасно.


  Стана ѝ хладно, тръпки я полазиха. Помисли си, че е от тревогата. Климатът бе топъл и равен, еднакъв навсякъде по света. Чувството за хлад е почти непознато, а истинският студ – напълно непознат. Любовниците свързваха студа единствено със самотата.


  Рече си, че ѝ е студено от притеснения, но не успя да се излъже. Наистина беше по-студено, по-студено откогато и да било. Поне в нейния двестагодишен живот.


  Блъсна прозореца. Затвори очи, прехапа устни. Дишаше тежко, за да не се разрида.


  Ставаше ѝ все по-студено. Осъзна, че чувството идеше от утробата ѝ...


  Денят се разгаряше. Небесната твърд, набраздена от стотици гърчещи се, златисти течения, напомняше змийско гнездо.


  Готово всеки миг да побеснее.


  


  


  


  6. Край арената


  Погледнаха ме, когато простенах, уж тихичко: „Гадна кучка!“. Впериха очи изненадани – царят и малко притеснен, генералът – повече раздразнен.



  Усмихнах се виновно. Обърнаха глави.


  Свят ми се маеше. След малко ще се почувствам силна, много силна, но толкова храна поех внезапно, че ми прилоша.


  Преди малко, когато...


  Зеринтия застана пред сребърното огледало: ама че мишле, смугла и невзрачна, дребничка и крехка, прилича на девица, при това от най-срамежливите, а какво чудовище е всъщност тя.


  Очите ѝ бяха приятни – тъмнокафяви, като лакирани, погледът – детински, прическата – никаква, черна коса с тук-таме скромен бял кичур – единственият ѝ чар.


  Плисна студена вода на лицето си. И изхвърли от ума си всичко. Всичко, което беше изживяла през нощта.


  Буквално ме заля и нямах време да се затворя и да не го погълна. Почти нищо не разбрах! Ама че бърканица! Нищо, жизнената сила, която съдържа, ще ми дойде добре.


  Тълпата вече беше неспокойна. Свиреха с усти, пискаха, ръмжаха, виеха; крещяха, ръкопляскаха, подканяха с подвиквания; скачаха по местата си, блъскаха се; май по едно време на едно място се и посбиха, но бързо престанаха.


  „Ще си имате порцията! Ще си имате кръвта!“ – хладно прошепнах. Вече знаех повече, отколкото исках. Повече, отколкото и самият цар подозираше, че ще се случи на арената.


  Възгласите на публиката постепенно се усилваха, докато се сляха в единен грохот. Като че ли ги погълна, загубиха същност и лица, превърнаха се в безумна шарена вълна, заплашваща да се изсипе на арената, но когато там паднаха трима-четирима и се наложи да им спущат стълби и подават ръце, че да се качат обратно на скамейките, напрежението поспадна. Сигурно сред публиката имаше роби с дарба да създават чувство на спокойствие или даровити на предчувствие, които успокоиха господарите си, че игрите скоро ще започнат. Врявата утихна, чуваха се отделни възгласи, но вече по-ведри, най-често смехове. Сега ми станаха по-противни. Не мога да ги разбера, нуждая се от тях, но не мога. Хора са, не са зверове. Даже са добри хора. Познавам злото, най-злото, което може да се познае. Най-низкото, което и най-пропадналият не може да задържи дълго в себе си. Тези са добри поданици, повечето от тях – и кротки. Обичат живота си, свикнали са му, ценят малките удоволствия. Имат си свое място, своя цел. Дори сега, когато са радостно възбудени от очакването да се пролее кръв, нямат кръвожаден облик. Обаче са странни.


  Ето ги берачите – поне от стотина е групата им. Повечето млади, малко слабички и бледи, всички в официални тоги в оранжеви нюанси. Личи си – добре възпитани и образовани. Дарбата на робите им е безценна: когато те берат, зеленият плод съзрява още щом го доближат ръцете им. Киселият става сладък. Отровният – лекарство. Изсъхналият връща свежестта си, дори изгнилият става свеж. И най-сочният плод, създаден от Безимения и природата, става по-сочен, щом е набран от роб с дарба на берач. И най-вкусният, който е раждала земята, става по-богат на вкус. Независимо какъв е, откъснатият плод придобива такъв вид, че задържиш ли на него очи, започваш да губиш воля. Толкова е красив, че те е жал да отхапеш, за да не повредиш това съвършенство. Толкова е изкусителен, че не можеш да не отхапеш, освен ако не си от онези, за когото борбата с изкушението е по-сладка и от самото изкушение. Или ако не си роб берач с тази дарба или господарят му.


  Робът получава сладост от беритбата, а тази сладост е завършена, когато бъде споделена с тези, които ядат, а не берат плодовете.


  Господарят, ако не е суеверен, спазва своята клетва пред гилдията си.


  Суеверието е, че този, който има власт над плодовете, не бива да се храни с тях – защото, от една страна, са му рожби, от друга – може да попадне на забранения плод – онзи, същия, от Едемската градина. Няма логика в това, нали и без друго сме получили познанието му (то пък едно познание), по-скоро, ако в легендата има нещо вярно, то е, че ако берач отхапе някакъв плод от Едемската градина, може да се окаже плода на живота. Той нито е забранен, нито е лош. Най-вероятно ще направи лакомника безсмъртен. Понякога е добре да се поддадеш на изкушението, но върви го обяснявай на берач.


  В случай, че берачът не е от суеверните, той е толкова волеви и толкова обича да изтъква това свое качество, особено пред колегията, че не е човекът, който ще отстъпи от дадената дума. Изобщо проявата на воля е признак за юначен характер. Гордеят се със способността си да устояват на изкушението, което ги прави приятно комични. По-изкусителна от сладостта на сочния плод е само гордостта.


  Но суеверни или не, с клетва или без клетва – малко господари се нуждаят от това, което произвеждат.


  Ето ги неживотворните ваятели. Най-малко петдесетина са и са сред онази значително по-малка част от роби сред публиката. Робите не обичат много зрелищата и забавленията, дори никой да не желае от тях нещо, пак си намират работа. Но ваятели има. И животворни, и неживотворни. Неживотворните нямат дарбата на по-способните си колеги, но пък правят разкошни грънци, както и всякаква кухненска посуда и съдове за бита. Ако откъснеш цвете и го сложиш в тяхна ваза – няма съхнене, а с времето става по-красиво. Иска само чакане. Понякога това чакане е наистина дълго. Цвете, подарено от първия ти любим, когато си на осем или девет, стои свежо и забравено в дома на родителите ти. Идеш ли им на гости, виждаш го, но не ти прави впечатление. Толкова са свикнали очите ти с него, че то е част от дома. В твоя дом отдавна вече има две такива вази с цветя, те са на дъщерите ти. Те очакват всеки ден техният цвят да се преобрази: стоят край вазите, усмихват се. Такава си била и ти, но вече ти е минало, какво от туй, че някакво цвете ще се преобрази. Тъй година след година, имаш вече и внуци, те са довели свои жени в дома ти, а родителите ти са си заминали. Заживяваш в дома им, в твоя дом от детството. И става съвсем като в детството, когато съпругът ти те оставя сама. Само цветето във вазата имаш. Все същото е. Непроменено. Но защо ли да се променя? Та това е Божествена роза: листата ѝ са по-скоро криле на пеперуди – непрестанно пърхат и създават около себе си пъстър ореол, в средата на който примигва като окото на Безимения най-нежното откровение в живота ти. Иска ти се вече само да последваш своя съпруг, защото без него не можеш да живееш. И миг преди да отлетиш, цветето се разгръща в непознати цветове. Окото в него сякаш се е разтворило в една безкрайна черна хармония, а ароматът му те възнася в небесата.


  Е, не винаги се случва така. Някои цветя в такива вази се видоизменят след цикли, други след четири или пет етапа, но има и такива, при които това се случва след поколения. Красят домовете на далечен потомък на ималата цветето в по-скромния му облик и не знаят дори как се е наричала.


  Преобразилото се цвете е винаги различно. Като човек е, има си свое лице, вероятно и сърце. Но докато хората са повторими, случва се да си приличат, дори двойници да имат, при преобразените цветя това не се случва.


  Счупи ли се вазата му, а тя е крехка и колкото да бъде пазена, това все някога се случва, няма друго цвете, способно да го замени. Във вазите им има толкова красота, колкото и тъга. Човек да помисли, че едното върви с другото.


  Виж, саксиите на неживотворните ваятели са друго нещо. Засятото в тях не се изменя, не преминава в нова, по-красива същност. Но няма умиране, няма промяна, освен ако не удариш с две ръце саксията в земята. Листата тогава се смеят, понякога с глас (много, много тихичко). Ухаят по-приятно, отколкото ако не бяха посадени в такава саксия. Стават няколко пъти по-големи, няколко пъти по-широко се разгръщат. Наличието на такова цвете изпълва с радост всеки дом.


  Амфора на неживотворен ваятел всеки желае да има в дома си, но не всеки, и още по-малко винаги, може да използва магическата ѝ сила. Сипеш ли в нея вода – става на вино. Но то иде от сърцето ти, трябва да е за гости, истински желани и истински веселящи те. Трябва да си гостоприемен, трябва да ги обичаш – независимо дали са близки или далечни, познати или непознати. Не винаги се получава. Понякога, колкото и да искаш да се радваш и да зарадваш, колкото и да се заблуждаваш, че радваш някого и самият ти се радваш, водата остава вода, а това огорчава и теб, огорчава и гостите ти. Затова обикновено всеки домакин, за всеки случай, си подготвя друго вино. Остане ли водата вода, преди да е усетил някой, излива амфората и я пълни с вино. Не че някой се заблуждава: с виното от амфора на неживотворен ваятел не може да се сравни никое друго, дори шедьоврите най-добрите роби-лозари, поднесени от най-изтънчените роби-виночерпци. Но има нещо много мило, много трогателно в това да не желаеш от цялото си сърце своите гости, но да ги посрещнеш с най-доброто, което можеш да им поднесеш.


  В блюдата на неживотворен ваятел храната е по-вкусна от приготвената в друго блюдо, не се разваля и с времето става даже по-вкусна. Ако е топло ястието – остава топло, ако е студено – опазва прохладата си. Има вкус на незнайни подправки, които никой не е слагал. Сигурно растат над небесната твърд, но знаем онази подробност, че това се случва само ако яденето е сготвено от робиня-дебелана. Тогава блюдото проявява истинската си магическа сила.


  Неживотворните ваятели са по-полезни от животворните. Не е само мое мнение, повечето мислят като мен. Неживотворните обаче са предразположени към един рядък и много опасен грях. Повечето са мечтали някога да бъдат животворни. Някои са се примирили, други – не, и цял живот са измъчвани от тъй нетипичната за роб неудовлетвореност. Това може да бъде опасно. В стремежа си да не отстъпват на животворните, правят като тях фигури на живи същества. Не ги ли унищожат бързо, особено скрият ли ги – това значи, че са направили мъртво божество. Колкото повече време остане това създание, толкова по-красиво им изглежда. Започват да му се кланят, а то черпи от живота им. Не както ние – бродниците, по-скоро като любовниците. И ги убива. Казват, че понякога оживява, броди и върши злини. Може да не е вярно, но звучи ужасяващо. Много болка натрупват неживотворните с това си чувство за малоценност. Сигурна съм, че въпреки дарбата си, биха били лишени от благословията на робството и приети за свободни, ако можеха да живеят като свободни. Но не могат.


  Повечето роби имат непоносимост към парите. Избиват им обриви, кихат и храчат и това се повтаря на определени периоди, но бързо им минава, не е сериозно, свикнали са. С ваятелите е различно – и с животворните, и с неживотворните. Парите могат и да ги погубят: тялото им се покрива с рани, подуват се, задушават се. Затова, макар че са роби, живеят в гилдии и в определени за това квартали. Не познават господарите си. Куриер им носи поръчката, той им доставя и най-необходимото за живота и дейността им. Ваятелите живеят изолирано. Толкова изолирано, колкото свободен човек не би успял. Изключения са случаи като този, в който се събират сред толкова хора, но това не става без да погълнат някаква противоотрова, подготвена от отровителите. Сигурно е, че действието ѝ е кратко, привиква се с нея и не действа след време, иначе досега да бяха променили начина си на живот.


  Животворните е ясно защо са тук – за да видят възможностите на творбите си, а неживотворните – за да покажат, че не падат по-долу от животворните и са ваятели като тях. Никой не го оспорва, но те... за всеки случай.


  Ето ги и животворните. С детските си фигури, лица и дрехи. Някои са на триста, повечето на стотина, най-младите на петдесет етапа. Всички са като на шест. И израженията им като на шест – палави, сияйни и невинни. Смеят се звънко, сияят – мънички подобия на онова слънце, което Зеринтия (понеже е любовница) е виждала и за което, както изглежда, съм разбрала чрез нея. Весели подобия на деца, закачат се, удрят си взаимно ушите, дебнат се и се пляскат по вратовете и челата, дърпат плитките на момичетата с коси или щипват крадливо костната корона (каква ти корона, то още гребенче) на тези момичета, които вместо с коси, са се родили с по-харесваната естествена украса на главите.


  Тяхното настроение като че ли най-много ме ужасява.


  Ето ги секачите: робите им избират дърветата, които стават за сечене. Ходят боси, имат връзка със земята. Тя им казва кое дърво може, кое не може да бъде отсечено. Те докосват стеблото му и ако това дърво има плодове – плодовете му изсъхват, ако няма – само листата му окапват. Само такова дърво може да бъде отсечено. Да се посегне на друго дърво е грях, който никой не смее да извърши. Защото не се знае как е изглеждало Дървото на живота, нито какъв е бил плодът, нито на колко години го връзва. Дървото на живота би могло да е всяко познато и непознато ни дърво.


  Затова и робите на секачите са безценни.


  Ето ги и горските. И техните роби ходят боси и общуват със земята. Те маркират само с поглед животните, разрешени за улов. Това са животни, които земята принася в жертва на човека. И да се убие немаркирано е насилие над нея. Същите роби определят и кое от домашните животни, отглеждано за месо, може да бъде заклано. Ако земята не дава, селянинът няма право да отнеме живота на свое животно...


  Да! Истина, истина ви казвам, ако не сте ходили на лов, ако не сте скотовъдци или нямате близък ловец или скотовъдец, който да ви е разказвал, не знаете. Само с поглед маркират животните, които земята принася в жертва на човек. Изведнъж животното става по-ярко, около него затрептява ореолът на смъртта. Начупени линии от играещи лъчи – сини, зелени, червени, жълти. Животното плаши някои зверове, а други обратно – привлича ги, за да го нападнат. Самò не разбира какво му се е случило, че е настъпила някаква промяна съди по въздействието, което предизвиква у околните, като едва ли подозира, че тази промяна е у него. Изглежда му – така казват тези, които разбират от животни – че всичко или всички са се променили, не и то. Някои ловки хищници, умели в изкуството да оцеляват, живеят с ореола на смъртта с години. Сигурно е много мъчително, но щом земята ги е избрала за жертви, сигурно има право.


  Ето ги и месарите. Робите им контролират спазването на това, което господарите на горите са определили. Господарите месари не вкусват месо, тъй както господарите берачи не вкусват плодовете си. Господарите месари обикновено са фини и женствени, жилави и с устойчиво здраве, но малко хилави. Робите месари са истински канари, изглеждат грубияни, а са добряци. Само те обработват месото, иначе се губи вкусът му и всеки с по-чувствителен език може да усети, че е извършено нарушение. Ако животното обаче е било убито незаконно, месото се разваля и в техните ръце. Сериозно престъпление, разследването започва незабавно и присъдата е смърт.


  Ето ги и каменарите. Робите им са гордостта на този град. Има ги навсякъде, но никъде другаде не достигат. Като ги гледаш – дребни са, не вярваш, че са способни да вдигнат чук или длето, ала чукът и длетото танцуват в ръцете им. Не се чуват удари, а канарите рухват. Въпрос на дарба е, не на сила. С лекота не само трошат камък, но и превръщат каквото им се нареди в камък.


  Смъртните присъди не са чести, но липсват почти всякакви други наказания. Дребните престъпления са такава рядкост, че не си заслужава да се поддържат затвори. Обикновено наказанието е бичуване, ако престъплението е по-тежко. Законът разрешава най-много четиридесет удара, но рядко съдия има кураж да наложи толкова, защото, ако наказаният не е осъден на смърт, а умре, наказание понася съдията.


  Бичуването, както и разпъването на тежко прегрешили роби се извършва от професионални палачи. Това е една от малкото дейности, за които не се изискват дарби, за това няма роби сред палачите, всички са свободни, най-често безимотни.


  Ако престъплението изисква по-сурово наказание, може да се нареди господар да бъде бичуван от собствените си роби или роб да бъде бичуван пред всички от робите на чужд господар. И в двата случая унижението е по-болезнено от ударите. Освен това, в първия случай се наказва освен престъпилият закона господар, и неговият роб. Трудно роб понася болката на господаря си, а сам да я причини му е почти непоносимо. Във втория случай освен съгрешилият роб, се наказва и господарят. Боят над свой роб – когато си го е заслужил, разбира се – е нещо толкова благоприлично и интимно, колкото сексът със законния семеен партньор. Да го извършват други на публично място е позор, който много господари не могат да понесат. А робът се чувства двукратно, трикратно по-виновен, че е причинил на господарите си това.


  По-тежко наказание е само смъртната присъда. Налага се най-вече за бракониерство.


  Ако осъденият е роб, знае се – разпъване на кръст.


  Ако е свободен, присъдата се изпълнява от роби каменари. Приема се, че е безболезнена. Каменарят замахва веднъж с чука и превръща осъдения в камък, с втори удар го разбива на парчета.


  След това изпълнителят на екзекуцията припада. В несвяст е поне половин женски цикъл. Не от угризения на съвестта. Той е роб, изпълнява заповед. От изтощение е. Много сили отнема превръщането в камък.


  Затова и Аса-бриа – Каменният град, се гордее толкова с каменарите си. Някога наоколо е имало непроходими блата. Строителни дейности в тях не са били възможни, а каменарите един след друг са проправяли каменни бродове, после мостове, разширявали са ги поколение след поколение, докато не са превърнали тресавището в здравите основи на града. Колко ли живота са си отишли? Никой не знае. Още толкова навярно за сградите. Не е имало достатъчно материал. Предците ни са бързали, а и са искали от стабилни по-стабилни сгради. Строели с кал, чакъл, прогнили клони, съчки, които каменарите превръщали в стабилни стени. Лесно се качвал лекият материал по скелето нагоре, все по-високо и по-високо. Там чакал каменарят, за да го превърне в камък. Често това била последната му магия. Изтощен до край, падал и повече не се събуждал.


  Мисля, че знам какво си е мислил миг преди да се случи. Стоял на съграденото: от него, от другите роби. Виждал света от толкова високо, от колкото никой друг. Стъпил на тази висина, знаел, че тя е мъртвите души на неговите другари. И знаел, че красотата, която се открива пред очите му – тъй хладна, тъй суетна, ала постигната и истинска, е част от техния стремеж. И сам добавял към техния своя, за да стъпи върху него следващ, а върху него – още каменари.


  Освен крепостните стени и дворецът, тъй необходими за града, много още обществени и частни домове са строени така. Всички те са останали толкова здрави и крепки, както тогава – много отдавна, когато са били издигнати.


  А градът е дал подслон на десетки хиляди жители. Почти цял от камък – единствен на света. Подслонени сме и защитени, обградени и покрити с мъртвите души на каменарите и на тях дължим чувството си за величие и недосегаемост.


  Вече никой не принуждава каменар да превърне друг материал в камък, има си гилдия строители, която гради почти толкова крепко.


  Само при смъртните присъди се налага каменар да прояви дарбата си. Екзекуцията е винаги публична, присъствието е почти задължително, ако си роб – господарят ще те изведе, ако си господар, от срам пред хората ще заведеш робите си.


  Отнетият живот не прави много впечатление. Без значение дали е цивреща старица или младеж, който не си дава сметка какво е извършил и колкото и на юначен да се прави, е просълзен. Дори да е сияеща девица, стъпваща с предизвикателна усмивка и полюшваща се походка към ешафода, или стар грешник, който несправедливо леко ще се отърве, гледащите не трепват.


  Разтърсването идва когато падне каменарят. Миг преди това, изведнъж сякаш става по-висок, лицето му се изглажда, подмладява се. Прави несигурна крачка, тресе се, мъчи се да се задържи и когато изглежда, че се е овладял, губи сили. Пада.


  И тогава съзнаваш какво се крие под стените – стотици по толкова хора, колкото са виждали очите ни. Всички те са рухвали така.


  Много свободни се борят екзекуцията да се извършва по друг начин, но не е добра идея. Така на смъртната присъда се гледа по-отговорно. Издава се само в краен случай, когато нищо друго не може да я замени.


  Ето ги и строителите. Те не умират докато градят, но се скапват – душите им да живеят. Най-пъстрата гилдия са, най-шумната. Едни са облечени като пастири, други като придворни. В конопени дрипи, които повече приличат на чувал с дупка, през която да проврат главата си и да го нахлузят на раменете си, или с тоги, съперничещи си по белота с тази на царя. Опасани с кожи като екзотични пришълци – пъстри кожи от хищни котки, лъскави от змии, мантии-кръвопийци, летящи гущери и дракони; с наежен косъм – изглежда от пещерни животни. Сигурно всяка кожа струва цяло състояние, а ще я облекат два-три пъти. Обичат да се забавляват и го правят, но по-често и за по-кратко. Вечер си устройват битки с юмруци, пиянстват, ходят при метреси, рядко при любовница. Почти не обличат други дрехи освен работните. Не можеш да различиш кой сред тях е роб, кой е свободен. Това е единствената смесена гилдия. В строителството има достатъчно работа. И такава, която не изисква специални дарби. С времето някои свободни научават толкова много от робите, че ще заблудят всекиго, че са с дарба, а себе си отдавна са заблудили, че са роби.


  За свободни, които живеят сред робите и като робите се приема, че са постигнали висш етап в духовното си развитие. Не че са го желали, но сред строителите има много такива. Свободни, които са нямали нищо друго, освен младостта си.


  А на свободния е необходима собственост, за да има и някакво обществено положение или уважение. Робът е надарен, ясно е, че е полезен. Но свободен без собственост никому не е потребен.


  Единственото, което може да прави свободният, е да организира робите си. Не че те не могат да се организират и сами. Когато им се наложи – правят го. Но им е мъчение.


  Докато са отдадени на работата, определена от дарбата им, ги изпълва лекота и нега. В светло духовно състояние са, наркоза. После са благодатно изтощени – нямат сили даже и да мислят, но душата им се рее – там някъде, над небесата, близо до Безимения. Когато губят време и сили за друго, в което не са толкова добри, лишават се от това щастие. Изобщо, организацията е работа за този, който ги притежава.


  Да притежаваш – това е единственото, което се разрешава на един свободен, за да бъде потребен. А и нека добавим, че само свободните са толкова зависими от магическото въздействие, от наркотичния ефект на парите, че за да задоволят тази си потребност, вършат чудеса без да имат дарба. С времето тази необходимост се изостря: богатият трябва да става по-богат, за да не изпадне в криза, бедният не трябва да обеднява, за да не изпадне в криза. Който може, гледа да увеличи състоянието си, който не може, се стреми да не го изгуби. Докато успява да се задържи, и той доволен, и робите му щастливи, а щом са щастливи – дарбите им радват града.


  Случва се свободен да изпадне от играта. Ад е. Трябва да бъде като робите, без да е благословен с дарбата им. Обикновено не се справя, гонят го, умира някъде или пък живее като просяк.


  Но по-често в гилдията на строителите се случва млади и здрави младежи да открият нов живот, дори и дарба.


  Каменарите са вдигнали летвата на строителството в Аса-бриа и не е никак лесно напоследък от строителите да се издигат сгради, които не отстъпват по красота и величие на техните. Каква е дарбата на робите-строители? Когато работят, те сънуват. Сънуват един общ сън – че градят дом, в който са поканили Безимения на гости, а той трудно влиза в сгради, с които не е в хармония. Нямат значение размерите, нито са от кой знае какво значение материалите. Има значение само онова, което разбират в съня. Изпълнят ли го, не само Безимения, всеки е доволен от тях.


  Ето и една матрона. Като царица е. С коси е, но какви коси, като корона са, но не като моята – костна, а златна. Не знам що за роб е правил тази прическа, но сигурно струва повече от половината публика, обиците ѝ сигурно пък повече от него – това са драконови перли. И тя, и момиченцето, което е гушнала, са в сини столи от копринена паяжина, а сандалите им – от кора на пълзящ орех. На момичето му личи, че не е добре. Бледо е, опитва се да се усмихне, но едва издържа да не се разрида. Жената я гали по главата, говори ѝ нещо, мъчи се да я развесели. Притиска я, целува я по бузките. Сама бърше сълзи и насила се смее. Изглеждат като майка и дъщеря, но матроната е господарка, момичето – бисерна робиня. Бъбреците ѝ трупат бисери, адски е болезнено. Не се умира от това, но смъртта сигурно е по-лека. Гърч след гърч, камъкът расте, всяка година се вади по един. Цяло състояние струва, а към тридесетата година бисерните робини губят дарбата си. И това са май единствените роби, които са доволни, че получават свобода. Със състоянието, което им е оставила господарката, те си купуват бисерна робиня.


  Ето ги господарките на тъкачките. Те се гордеят с бръчките си – символи били на гилдията им, знак, че и господарките като робините си са белязани с дарба. Бръчките им били моделът на тъканта, с тях вдъхновявали робините си, давали им идея. Може да има нещо вярно и затова младите сред господарките на тъкачките да имат значително повече бръчки от жена на средна възраст или дори от старица, която се занимава с нещо друго. И старите сред господарките на тъкачките не изглеждат зле. Странни са, но не изглеждат зле и в никакъв случай по-възрастни от останалите жени. Бръчките в повечето случаи им придават очарование, най-малкото не ги загрозяват. Възможно е това наистина да е белег и знак, но пък подозирам и друго – че чувството, което създават с бръчките си, е заради умението им да си ги носят с достойнство. Дори с гордост.


  Все пак те правят живота по-красив. Без тъканите им нямаше да я има тази пъстрота, а робините им искат грижи. По-болнави са, с малки изключения, и от бисерната робиня. Тя може и да се гърчи в болка, но не умира от това, дори идва ден, в който оздравява от дарбата си. Робините тъкачки често умират млади. Повечето не са и с всичкия си. Замечтани, отнесени, твърде умни или твърде тъпи. Понякога са с големи глави – неестествено големи; дори е имало случаи да се раждат с по две глави или пък с по шест, осем, десет, осемнадесет очи, разположени по шията като огърлица от премигващи и предизвикващи зловеща тръпка украшения. Това са изключения, но почти винаги телата на робините тъкачки са покрити с обриви и дълбоки, трудно зарастващи рани – морави, сини, черни, белези и струпеи. От устите и носовете им често тече кръв – всяка сутрин някоя не се събужда. Всички имат най-малко шест, най-много дванадесет ръце и чудесна координация. Започнат ли да тъкат, гледаш ги като омагьосан. По-красиви от тъканите са само движенията им, докато ги създават. Прилича на танц, но е много по-величествено.


  Робините-тъкачки са призовани деца. Идват след дълги молитви край Сияйния извор. Те са единствените робини, идващи по милост, не по необходимост на този свят. Други роби не могат да се призоват, да бъдат измолени от Безимения и природата.


  Родителите с трепет очакват децата им да се явят – с дарба или без дарба, роби или свободни. Не е гаранция, че при двама свободни родители ще се роди свободно дете. Нито че при двама роби ще се роди дете с дарба, а ако детето има дарба, тя почти никога не съвпада с тази на родителите му. Единствено децата на войниците се раждат войници, но войниците не са роби, не са и свободни: спорно е дали имат дарби или не, проявяват качества, каквито свободните нямат, но тези качества обществото не приема за специална дарба, а и войникът е изпълнен с чувство за дълг, не със сладостната нега на отдадения на дейността си роб. Много родители живеят в тревога какво ще се роди детето им. Свободните по принцип са неудовлетворени, някои истински страдат. И това се отнася не само за безимотните. Сред най-богатите има толкова съжаляващи за живота си, колкото и сред най-бедните.


  Много бъдещи майки и бащи не искат детето им да премине през същото, през което и те. И за да имат някаква мисия в живота, стоят с дни, по четвърт и пълен женски цикъл край Сияйния извор, макар да са наясно с рисковете. Случва се често да умрат там, край извора, по време на молитвата си. Или по-късно. Проявяват признаци на заболяване, подобно на онова, от което страдат робините тъкачки, но без да имат дарбите им. Вместо да родят надарено дете, стават безплодни или раждат мъртви бебета; раждат момчета, а от момчетата не стават нищо, макар да имат повече крайници, което е белег за дарба; деца, които са видимо надарени, но дарбата им няма нищо общо с тъкането и никой не знае за какво би могла да послужи. Обикновено живеят твърде кратко, за да са щастливи или пък да страдат. Сияйният извор е все пак надежда. Отдалеч много прилича на маркирано от горските роби животно – жертва, която земята е принесла на хората. Същите многоцветни светлини. Предизвикват същата тревога като ореолът на смъртта у горските животни, но хората, които са го доближавали, казват, че усещането е приятно. Лъчите сякаш те пронизват, но нежно и галещо, предизвикват приятно изтощение, подобно на онова, което обхваща робите след тежък ден.


  Ето ги царете на бирата. Изключение от останалите господари. От всички стоки, тези ценят и употребяват най-вече своята, но толкова бира, колкото произвеждат, цял свят не може да изпие. Понякога я изливат в отточните вади и градът се разделя на островчета между рекички от бира. Декоративни и дворни дракони – пазачи, улични и домашни цербери, пируват. Лочат от локвите, после преплитат крака, вият и ръмжат, идват да се галят, ходят из горите, сношават се с вълчици и идват изпохапани; разногледи плъхове излизат от дупките си, децата си играят с тях, прибират ги вкъщи, за ужас на родителите си. Просяци и младежи, които си нямат работа, лочат като животни и не се държат много различно от животни. Все някой ще намери пред портата на дома си заспала като труп пияна свиня или мечка, ще ѝ отреже глиги и бивни, понеже това не противоречи на закона, и ще украси стените си. Изобщо – весело и отвратително е.


  Царете на бирата са тлъсти, а гласовете им – високи. Иначе са приятна компания и не са толкова смешни, колкото изглеждат на пръв поглед. Стопроцентови мъже са си, спомените на Зеринтия, която определено разбира от тези неща, не могат да ме подведат. Робите им живеят заровени до шия в ръжта, с кожата си поемат хранителните вещества и влага. В ръжта живеят и в ръжта изхвърлят телесните си остатъци. Дали са будни, дали сънуват – Безимения само знае, но е ясно на всички – ръжта от тях поема онази сила, с която бирата радва и весели.


  Ето ги избраните роби. Те не са родени с дарба, затова и толкова зле се справят. Народът гласува за тях и ги прави управляващи. Властта на царя е наследствена, но тук става въпрос за духовна власт, власт над душите и каменните стени на Аса-бриа. Според традицията властта на царя е дарба, но макар всеки да я зачита, дълбоко в себе си никой не я приема за дарба сериозно. Реалната власт е в ръцете на избраните роби, но това, което се изисква от тях, за да не разочароват населението, е поне веднъж в годината да въведат едно глупаво, крайно затормозяващо законодателно правило – не за друго, а за да докажат на свободните в Аса-бриа, че те сами се управляват, щом са избрали някой, който може да наруши естествения ред на живота. Иначе дарбите контролират града, благодарение на тях той съществува, но да се признае нещо подобно означава да се приемат робите за господари. Нещо, което свободните не искат да признаят, а робите или не искат да осъзнаят, или им е все едно. Избраните роби са доказателство, че свободният може да бъде роб, при това с официално призната по-висока дарба, а робът не може да бъде свободен, което го нарежда на по-ниско стъпало. С абсурдните си законодателни решения човек, и преди всичко свободният човек доказва каква власт има над природата, чиято колосална хармония не е в състояние да го подчини, нито пък да го накара да се съобразява с нея. Това дава самочувствие, а човекът и човешката свобода се нуждаят от самочувствие, за това и избраните роби са толкова важни за града. Формално те не са подчинени на царя, но е нямало случай той да реши нещо и те да не го одобрят. Не го прави често и не би го направил никога, ако вършеха поне това, за което са избрани – да измислят ежегодната глупост, но за това се изискват поне наченките на ум, които понякога отсъстват от главите на избраните роби.


  Истинската дарба на някои от тях е нищоправенето. Но те за жалост са изключения, останалите скучаят и изпитват безсилно чувство за вина, което им пречи да измислят качествена глупост. Тогава царят го прави вместо тях.


  Ето господари селяни. И господари рибари. Господари бъчвари и господари на изворите. Ето и господарите на робите-имитатори. Тези роби нямат конкретна дарба, но когато трябва, могат да проявят онази дарба, която се пожелае от тях. Трябват им няколко дни и стават учудващо способни виночерпци, горски, дървари, месари, берачи, строители, дори някои от тях могат и да тъкат, но не им израстват повече ръце, а и тъкането не прилича на мъжете. Могат още стотици неща, почти всичко, на което е способен човек, макар и никога да не го правят толкова добре, колкото роден със своята единствена дарба роб. По-евтини са и са най-вече за простолюдието. Почти всеки притежава в дома си такъв, но е трудно да се притежават повече от десетима, защото тогава започват да се карат кой какво да свърши и повече приличат на свободни, отколкото на роби. Заради подобно поведение са най-често разпъваните.


  Ето ги господарите мелничари и господарите дресьори.


  Ето ги господарите, които не са обвързани с конкретна дейност и имат всевъзможни роби, по десетки, че и стотици роби с различни дарби. Някои си ги колекционират и са готови душа да дадат за роб с рядка или непозната дарба.


  Пъстро човешко множество, толкова пъстро, колкото ни Зеринтия, ни аз помним да сме виждали. Красиво и ведро, усмихнато и цъфтящо, мило и слънчево... чака с нетърпение да види как се лее кръв. Който има дом, си има и домашната дебелана. Кълбо и лой, под което се губи всякакъв намек за женствена форма, истински дух в кухнята. Няма ястие, преминало през ръцете ѝ, което да не облива с нежни тръпки, като милувки, отвътре и отвън всеки, който го опита. Поплуват в блюдата, топят ръце в тях, докосват продуктите в потните си телеса, но какви подправки са само тези техни секреции – нищо друго не може да ги наподоби. Нещо баят, на непознат език, който сами не разбират, но ястие с ястие не се повтаря. Всяка закуска, обяд и вечеря е един свят – появил се и изчезнал, за да има следващ – подобен, но никога същият. Всяка телесна част се радва и пее, колкото и да си загубил сили, ястието на домашната дебелана ще ти ги върне. Отчаян да си, ще ти оправи настроението, ако някой страда от безсъниe, то с положителност няма собствен дом с дебелана, а живее в гилдия или обществена сграда. Колкото и притеснен да си, вечерята ще те отпусне, преди да си легнал, ще витаеш в сънища.


  Не ядене, а любене е да се храниш със сготвеното от способна дебелана, но и най-неспособните между всички могат да направят такъв афродизиак, че господарят да види дори тях като феи, на които не може да устои.


  Макар да е подигравка намекът, че този или онзи спял с дебеланата си, почти всички го правят. Само първия път могат да изпитат някакви угризения и дори да им иде да я изхвърлят от къщи или разпънат, но как да се лишат от подобно съкровище – след време без съпруга могат, без любовница (извънбрачна връзка) и без любовница-робиня (куртизанка) могат, но не и без своята домашна дебелана.


  А и има чувство за хумор, проклетницата. Като мъж ругае, хили се, разсмива. Никой не може да разказва като нейните страшни истории вечер край камината. Дори и сред мъжете има много, които обичат зловещите ѝ приказки повече и от яденето, което приготвя, а жените и децата са направо луди по тях. Символ на дома е, какъвто поне три четвърти от публиката имат.


  Колко ли мило изглеждат в обкръжението ѝ настръхналите сега от хищна възбуда пред насилието същества...


  – Ще си имате кръвта, този път ще е в повече. Какво разнообразно клане само ви чака – тихо рекох. – Защо не си тръгнете, още имате време. Май вече не. Парадът започва. Но коя съм да ви съдя? Та аз се храня със злото ви, очаква ме богата гощавка – промърморих. – Като че ли не познавам хората!


  Потекоха ми сълзи. Мразя да съм такава. Разстроена съм, оттам е всичко.


  Харесвах генерала, а той: „Дай ми я за тази нощ! Ще я науча какво значи робиня!“ Как го пожела само! Толкова невинно...


  Царят веднага се съгласи. Толкова невинно.


  Като деца. Какво да ги правиш – мъже! Като че ли не ги познавам. Ще им дам на тези двамата да се разберат!


  – Сега ще ви взема ума! – изръмжах под нос и тръгнах към тях, за да изпълня заканата си.


  


  7. В лечебницата


  Хленчех: „Нищо, нищо ми няма, сега ще се оправя. Даже ще съм по-добре, лечителю...“



  – Наричай ме Залмос.


  Докосна ме, подскочих. Искаше само да ме освободи от болката, но аз съм глупачка. А и вече не ме болеше. Всъщност изобщо не ме заболя, само малко ми прималя от внезапно нахлулите спомени на Зеринтия. Другото ми тяло, на Мелда, по-лесно ги понесе. Това едва се задържа на крака.


  – Лошо! – кисело се засмях.


  – Не те боли – сухо отвърна, – щях да почувствам.


  – С длани ли изсмукваш болката? – зададох му въпрос, чийто отговор знаех, ей тъй, за да изляза някак от конфузната ситуация.


  – Не само болката, а и болестта.


  – А после: нощните бродници сме били паразити. Ние поне се храним със захвърленото, а ти... Всяка дарба в началото е била болест. Всяка болест е неразвита или изчерпана дарба.


  Трепна. Пошегувах се – знаех, че отнема болка, не и че се храни с нея, но без да искам, улучих. Наистина се хранеше с болка.


  – Вземам само толкова от болката, колкото се налага – виновно отвърна.


  Как да му кажа, че беше шега.


  – Остави това! Нали знаеш, че Господарят сериозно е загазил?


  Изгледа ме въпросително.


  – За любовницата говоря, за Зеринтия.


  Въздъхна, не му се говореше, но нямаше да му дам да се измъкне.


  – Какво търси в дома му? Той не е сводник...


  – Той е поет... – опита се да увърта.


  – Той се самоубива! – креснах.


  – Не може никой да го спре – той е цар!


  – Не можеш ли да го приспиш с тези твои вълшебни ръце?


  – Не знаеш колко пъти го направих. Накрая ще разбере и ще ме разпъне на кръст. Не се боя от това, че ще умра. Нито пък, че ще е мъчително. Познавам болката, стара приятелка ми е. Всеки път, като я поема с длани, я изпитвам. Спасил съм хора, познали по-мъчителна болка от тази на кръстната смърт. Боя се, че ще го изоставя, когато най-много се нуждае от мен.


  – Знае ли какво върши?


  – Изглежда – да – раздразнено отвърна, – и много по-добре от нас. Не съм забелязал влошаване на здравето му, нито ускорено остаряване.


  – Как е възможно?


  Лечителят вдигна безсилно рамене и малко дяволито се усмихна:


  – Съмнявам се, че спи с нея. Май си я пази като украшение. Нали ти казах, че е поет.


  – Само че спи с нея! – шепнешком отсякох.


  – Откъде знаеш?


  – От нейните спомени ми прилоша.


  – Тогава... – замисли се – остава само едно. Да е изгубила дарбата си.


  – Едва ли.


  – Нали не спи с други?


  – Само с войници.


  – С войници ли?


  – С охраната си. Когато единият е на вратата, другият е в леглото ѝ.


  – Искаш да кажеш, че царят не знае.


  – Това е идеята.


  – Защо постъпва така?


  – Мисли си, че му прави подарък.


  – Подарък ли?


  – Момчетата изпълняват заповеди на генерала си. А тя – негова молба. Изненадата е за днес, за арената. Трябва всеки момент да пристигнат оръжия, трябваше даже да са пристигнали. Чакат ги още, за това се забавя началото. Тези оръжия са направени по пророчествата на Зеринтия, които тя е споделила с войниците.


  – Що за оръжия са?


  – Най-вече подобрения на мечовете и копията, които някога ще направят.


  Лечителят въздъхна, нервно се засмя, след което ми рече:


  – Скъпа моя Каба, не съм убеден, ама никак не съм убеден, че пророческите способности на любовниците са истински, но дори понякога да пророкуват, убеден съм – по-често фантазират. Тъй че по-вероятно тези оръжия си ги е измислила сама.


  – Те имат имена.


  – Чувала ли си някога тези имена? Не съм поискал, не съм си измислил несъществуващи думички.


  – Някога ще ги наричат така.


  – О, да. Позната фраза. Чуй ме, Каба, от това, което ми разказа за войниците, мога да съдя, че всеки от тях е имал със Зеринтия един-единствен сеанс. Нали?


  – Не съм сигурна, но май да.


  – Знаеш ли, че войниците имат прекрасни общи съпруги? Всяка войнишка жена по право принадлежи на всеки войник.


  Опитах се да си спомня, не си спомних, но отговорих с „да“.


  – Не знам каква е системата за разпределение на ласки в армията, но е безотказна – продължи. – Войниците не се нуждаят от любовници, а и уставът им ги забранява. На всички тези момчета им е било за първи път. Едно прекарване с любовница не оставя видими последици. Така че не можем да разберем още ли е любовница Зеринтия, или вече не е. Според мен – не е, защото, ако още беше, то Господарят отдавна щеше да е остарял и заболял.


  – Убедителен си, но струва ми се, че... – не довърших.


  Сложи ръка на рамото ми, не да смуче болка, а за да ме утеши.


  – Има друго притеснително – мрачно каза, – само ми спомена за тези оръжия и вече съм изпълнен от лоши предчувствия. И без да са пророчества от бъдещето, а само кошмарни фантазии на изгубила дарбата си любовница, пак могат да ни създадат много работа. На мен и на теб...


  Остро изскърцване разтърси стените и ме накара да подскоча.


  – Централната порта, тук се чува силно – рече Залмос. – Това трябва да е доставката с оръжията.


  


  


  


  8. Нестинарките


  Косите им са от сребристи пламъци. Очите – кошер от рубинови искрици, пръскащ при възбуда рояци, обливащи и обвиващи тялото им, прибиращи се обратно, утихващи и усмихващи се с онази предизвикателна нежност, с онази детска дяволитост, с каквато могат да се усмихват само очи на нестинарка.



  Телата им са плетка от огнени езици: алени и бели, сини, резедави, жълти. Всеки танцува сам за себе си, гасне и избухва, изменя форма, но някак съгласувано с другите, така че телесната форма на нестинарката не се мени.


  Нестинарките имат детски изражения, но порочни усмивки. Гласовете им са дълбоки, плътни. Затвориш ли очи, когато нестинарка ти говори, усещаш как нимфи плъзват ръце по цялото ти тяло. Отвориш ли ги, чуваш звънкия ѝ смях. Забелязала те е.


  Нестинарките са малки, много малки. Можеш да ги побереш в двете си шепи, ако нямаш голяма шепа. Цял живот остава нещо детско в тях, но имат фигури на зрели жени още при раждането си, още щом се появят неочаквано от пламъка.


  Гальовни са, като малко животинче търсят ръката ти, за да си вземат ласката. Притискат се в гърдите ти, вмъкват се в пазвата. Макар да са пламък, топлината им е приятна и само когато са раздразнени, могат да опарят някого, че даже да го овъглят.


  Започнаха да чезнат четири женски цикъла преди големите събития. Раята не обърна много внимание. Притесниха се само господарите им. Тъжаха за тях, примириха се после с голямата загуба.


  Нестинарките не са скъпи, нестинарките са безценни.


  Паричната им стойност не е висока, но не живеят във всеки дом. Палати не могат да си позволят нестинарки. Могат да си ги закупят, но нестинарка навсякъде не може да живее. Сама не знае какво предпочита и влага всичките си усилия да свикне с новото място, защото за нея това е борба за живот. Ала често се случва да гасне.


  Пламъкът ѝ може да цъфти в бедняшки дом, дори в колиба и палатка. Господарят ѝ може да е пияница или пълен профан. Може даже да не ѝ е никакъв господар, а бездомник, случайно намерил подслон в изоставена съборетина. И тогава нестинарката да се е родила в отдавна угасналото огнище, за да го разпали отново.


  Някои домове имат по седем, по осем нестинарки. Стотици семейства мечтаят и за една, но по седем-осем са купували – всички са угасвали. В някои квартали всеки дом е с нестинарка, но има и цели градове-държави, в които нестинарки не виреят.


  Само в оръжейните ковачници не може да няма нестинарка и ако в една оръжейна ковачница няма нестинарка, това не е никаква оръжейна ковачница.


  Само в един град няма сграда без нестинарка – Ведар-дун. Нестинарките са същата гордост за Ведар-дун, каквато са каменарите за Аса-бриа. Ведрината, пословична за Ведар, иде именно от нестинарките. Разположен е в котловина между дванадесет хълма. На всеки един от тях има кула, подобна на морски фар; във всяка от тях живеят около триста нестинарки без човешки господари. Робини са, но на цял свят. Нощем озаряват надалеч и светлините им служат за ориентир на пътниците. Тъй правят града да прилича на огромен свещник и превръщат нощта в подобие на храм.


  Площта на Ведар-дун е около сто пасбища, тоест два пъти по-малък е от Аса-бриа, но е поне два пъти по-честит. Царят му е един мързелив дебеланко. Малко хора знаят, че е роден с дарба на роб-имитатор. Може да имитира дарбите на почти всеки роб в царството си, вместо това имитира живот на свободен човек, но го прави по-добре, отколкото свободните могат да живеят. Изглежда е единственият в света, който от мързела може да изпита същото блаженство, каквото робите от работата си. От суета избраните роби го имитират (смешно е, но това е положението – имитират имитатора), не си вършат работата, за която са избрани, не измислят глупости, а от това градът вместо да западне, достигна незапомнено на земята благоденствие.


  Всички го приписват на нестинарките, и не без основание. Ала все пак този път, по изключение, не бива да се отрича и приносът на мъдрото му управление.


  Нестинарки изчезваха и по други градове. Навсякъде из света, където имаше нестинарки. Но там, където си имат две-три или десет нестинарки, или дори двеста, колкото бяха в Аса-бриа, нестинарките не са такава неразделна част от живота на хората. И чуят ли хората, че е изчезнала нестинарка, не знаят клюка ли е, истина ли е. Възкликват нещо, може и да се разтревожат, дори да изпитат суеверен страх, но най-често им е само любопитно. Станало е събитие, каквото не се случва всеки ден, това отключва въображението им. Кратко бягство от бита е, отвлича ги от натежали мисли по належащи нужди. Но след малко грижите им отново ги грабват и те забравят за изчезналата нестинарка и за чуждите проблеми.


  За известно време и във Ведар-дун нямаше причини за сериозна тревога. Нестинарките са лудетини. Обичат дома си, обичат огнището си, но решат ли да се разходят, няма какво да ги задържи. Рядко го правят, но скитат.


  Излизат за ден, за два, за четвърт, че понякога и за цял женски цикъл.


  Връщат се, не казват нищо, по-мълчаливи са от всякога, но често се усмихват отнесено, изглеждат по-спокойни, личи си, че са се забавлявали и им е било приятно.


  Нестинарките обичат да танцуват, с танца си превръщат пръстта във въглени и жарава. При това въглените и жаравата, които се получават под стъпките им, не тровят въздуха, не опушват и очите край тях не сълзят. Огнищата, разпалвани и поддържани от нестинарка, са храна за тялото, различна от храната, която поглъщаме. Живеещите край такива огнища са по-едри, по-силни и с по-крепко здраве. Сънищата край изстиващата им пепел – цветно вълшебство в свят без небесна твърд, приказни, преизпълнени с еротична нежност. Някои от тях – страховити като история на домашна дебелана, но свързани и логични, не напомнят кошмар. След събуждане имаш чувството, че си преживял приключение. Всеки обича да ги сънува.


  Когато нестинарка се завърне от скитане, може повече, прави повече, повече се смее и заразява със смеха си повече. Леко са скочили размерите ѝ, по-очарователна е така. Не е толкова пораснала, че да уплаши господарите си. След петдесет-шестдесет етапа нестинарките започват бързо да стареят. Пламъците им губят окраска, не са различни цветове косите им, очите, тялото. От глава до пети нестинарките стават алени като гаснеща жарава. Като гаснеща жарава примигват все по-слабо и по-слабо, докато накрая като гаснеща жарава изгаснат. В това време са пораснали, ръстът им стига до нормално човешко коляно. Скитат обаче само млади нестинарки и когато се завръщат – да са станали с половин педя по-големи.


  При изчезването на първите нестинарки господарите и робите, делили с тях подслон, решиха, че става въпрос за нестинарско скитане. Липсваха им, но ги тешеше мисълта, че когато любимките им се завърнат, чудесата ще са повече.


  Но нестинарките не се връщаха, а други чезнеха. Никой не знаеше – дори останалите по домовете си нестинарки, какво се е случило с техните сестри. Никой не можеше да възпре нестинарките си, нито да ги проследи, дори да разбере кога са напуснали огнището си.


  Господари поставяха по няколко роби на пост, сами дежуряха. Нестинарката се смееше, увещаваше ги, че не се чувства застрашена, а няма никакво намерение сама да избяга. Личеше, че е искрена, а също тъй, че проявата на внимание ѝ се харесва и за нищо на света не би напуснала дома. Едно премигване на очи и вече я нямаше. И ако не горяха въглените, които бе разпалила, щеше да изглежда, че е била сън.


  Чезнеха десетки. После стотици. Накрая масово. Докато няколко големи града останаха без нестинарките си, а във Ведар-дун за още няколко месеца останаха само онези на кулите. За да озаряват в нощта пътя на скитниците и те отдалече да виждат града като огромен свещник.


  Когато и те напуснаха поста си, мракът, който погълна този честит край, отдавна вече се беше настанил в душите на жителите му.


  Продължиха да живеят. Продължиха да си вършат работата. Да разпалват огнища с дървени въглища. Да говорят с тях, сякаш в пламъците има нестинарка. Някои – да се смеят и да се шегуват, но и смехът и шегите им бяха тъжни.


  Спряха да сънуват, а живота си намираха за кошмар, от който искаха да се пробудят.


  Дори робите се почувстваха нещастни. А така започват всички злини.


  Известно време Ведар-дун живя така, до онази нощ, в която аз на четиристотин бразди разстояние видях прокобните изменения на надгробните камъни и преди да е настъпила утринта, в два образа заживях в двореца на Аса-бриа.



  Нея нощ дневна светлина озари Ведар-дун, по хълмовете му имаше хиляди нестинарки.


  Нестинарки от ослепително бели пламъци. Нестинарки – красиви като господарки на бисерни робини. Нестинарки – големи колкото хора. Вееха се косите им, детински бяха лицата им. На влюбена жена, готова да се отдаде – усмивките им, а танцът им – по-красив от онзи, с който разпалваха огнищата на домовете си. Държаха се за ръце, виеха тела, а пламъците напомняха веещи се на вятъра ефирни одежди.


  Хората поглеждаха, но затваряха ослепените си очи.


  Не можеха да познаят в тази ярка светлина доскорошните символи на своите домове. Бояха се, не знаеха какво точно ги очаква, но то не бе никак добро.


  И скоро се случи.


  Нестинарките с писъци и смехове се понесоха от хълмовете надолу.


  И опожариха града.


  До сутринта от солидните сгради бе останала само пепел.


  И една последна догаряща греда.


  9. Сатрас


  Имаше един робски белег – неуморност. Иначе – за миньор нямаше благослов, за отровител – ум. Наричаха го Сатрас. Купуваха го господарите и забравяха, че е техен. Услужваха на приятел, той на друг, онзи забравяше да го върне, после пък – чий е, и го връщаше на погрешен собственик, който за известно време го ползваше, размишлявайки по въпроса защо му е и негов ли е наистина този симпатичен и духовит младеж, който се справя с какво ли не, но никога както трябва.



  Сърце не им даваше да го прогонят. То все едно да прогонят сина си. И колкото повече магарии правеше Сатрас, толкова повече го обикваха.


  Неусетно, преди седемнадесетата си година, вече беше момче не само за всичко, а и на всички. Никой не смееше да го нарече свободен. Никой не смееше да се отнася с него като с роб. В първия случай можеха да го оскърбят, особено ако има дарба. При втория можеше сериозно да нарушат закона, ако няма такава. Всички го обичаха, но нямаше такъв, който да го изтрае дълго.


  Сатрас не правеше много глупости, но пък влагаше в тях голямо въображение. Като например да седне меланхоличен в някое ъгълче на господарския дом (а как умееше само да изглежда меланхоличен, никой не го може толкова добре като Сатрас). Прилича на натъжен домашен любимец, най-невинното създание, понесло страданията на цяло човечество. Мигат му очите, а като ги гледаш – ти се разплакваш. И тъй, не издържа матроната. Прегръща го майчински, държи го в обятията, милва му главата. Потъва в топъл сън, по-точно двамата потъват. И никой не помни добре как се е случило – след толкова невинна ласка накрая двамата да дойдат на себе си – задъхани, в леглото.


  Ако свършваше дотук, нищо особено. Коя матрона не спи с момчето за всичко!


  Но това не е всяко момче за всичко, а Сатрас. Хрумва му да ѝ сложи целомъдрения пояс – онзи, който съпругът ѝ от двадесет и два етапа не ѝ е слагал. Просто за да види как ѝ стои. Тя се смее, защо да не опита и да види дали фигурата ѝ е същата както и тогава. Щрак. След малко чуват външната врата да тропва. Сатрас бърза да отключи пояса, но ключът се чупи и остава част от него в ключалката.


  И дотук проблемът е сериозен, но още по-сериозен става след дни, когато матроната и съпругът ѝ разбират, че онзи майстор, при когото са поръчали пояса преди двадесет и два етапа, отдавна е напуснал този свят, а точно неговата дарба никой от наследниците му няма.


  Оставиш ли Сатрас да гледа децата ти и си особено щастлив от това, че те са се родили свободни граждани, Сатрас непременно ще открие дарбата им.


  Случвало се е поне десет пъти. И докато на тези родители им е идело да го удушат със собствените си ръце, други родители, чули за дарбата му да открива дарби у децата, му поверяваха своите с надежда, че децата им няма да живеят неудовлетворени като тях. В тези случаи Сатрас не само не откриваше дарба, а и преди да си тръгне, винаги казваше това, което никога тези родители нямаше да забравят и винаги щеше да звучи в ушите им:


  „Това дете е родено свободно! То винаги е било, е и ще бъде свободно до своята смърт! То е също като вас!“


  Случваше се да го изпратят с поръчка при непознати, а те в същото време чакаха роб, който да свърши нещо, за което е надарен. Господарите бъркаха, мислеха, че Сатрас е точно този роб, а той никога не се обясняваше, че има грешка. Казваха му да свърши онова, което очакваха от другия, и той го свършваше. Точно тогава идваше специалистът и побесняваше при вида на сътвореното от Сатрас. Често минаваше само с крясъци и гонитби из двора, но веднъж едва не го бичуваха.


  Друг да беше, отдавна да го бяха разпънали, но Сатрас не беше приеман ни за свободен, ни за роб, нито пък го вземаха на сериозно, че някой да изисква от съда да му бъде определен статутът.


  Момичета и жени въздишаха по него. Други пък го мразеха, само защото ги беше срам да си признаят, че също им се въздиша по него. Мъже го канеха на чашка само за да научат номерата му, но тези номера не се учат, те са дарба, с която човек се ражда, но изявата ѝ носи само неприятности. И точно тези мъже, които бяха достатъчно умни, че да осъзнаят простата истина за неговата дарба, биха го мразили, но също сядаха с него на чашка – безкрайно доволни от факта, че техните съпруги не въздишат по него.


  Истина беше, че тези седем или осем жени не въздишаха по него, но то беше защото бяха решили, че вместо да въздишат, е по-добре да си го имат когато пожелаят. И го правеха. Слаб и чувствителен беше, въпреки жилавото тяло и безцеремонния си нрав.


  Често любен, обожаван и проклинан; драскан, хапан, изяждан с очи, изсмукван с устни, омайван от любовни излияния и женски ухания на млади и възрастни хубавици; на не толкова хубави, но чаровни; безкрайно увлечени по него или дори обичащи го, той пазеше своите силни чувства за друга. Беше влюбен – в невъзможната.


  Не в жена, а в нестинарка.


  Сатрас нямаше благослов за миньор, но помагаше на миньорите в пренасянето на руда от мината до лабораторията на отровителите. Сатрас нямаше ум за отровител, но някои от процедурите в лабораторията бяха твърде отегчителни за интелекта на отровителите и го впрягаха да ги свърши той. Знаеха, че прави издънки, но на издънките му гледаха творчески, по научно му. Разумът им можеше да достигне само до предвидими резултати, а от Сатрас, чийто действия понякога бяха непредвидими, очакваха непредвидими резултати, които по-късно можеха да им влязат в работа.


  Безценен им беше и когато трябваше да се пренася голямо количество метал от лабораторията до оръжейната ковачница на Тарус. Любимата задача на Сатрас, защото в оръжейната ковачница живееше и работеше възлюбената му нестинарка Сакалме.


  Сега повече от всякога се нуждаеше да я види. В Аса-бриа все още не се знаеше за овъгления Ведар-дун, но и тук вече се беше разчуло, че чезнат нестинарки, че никой не знае какво се случва с тях, а някои градове напълно останали без малките си огнени помощници. Слуховете изглеждаха преувеличени, но все пак бяха достатъчно притеснителни, за да се разтревожи дори тип като Сатрас.


  Сакалме го хапеше с думи, понякога и с пламъци. Изпадаше в лоши настроения и му мърмореше. Гонеше го от огнището, но преди да е напуснал оръжейната, му крясваше веднага да се върне. Замълчаваше, после отсечено му казваше: сега, ако не ме вземеш в шепи, ще се разкрещя. Измисляше му прякори и ги забравяше, настояваше да ѝ измисли прякор, но както и да я наречеше, все не ѝ харесваше.


  Научи го да разпознава пясъчните часовници, от което отровителите останаха много доволни – така той беше способен да върши повече от работата им. Но Сатрас, опознавайки мимолетното, стана по-замислен, по-вглъбен, а Сакалме вече определяше час на срещите им и държеше на точността. Закъснееше ли, сърдеше му се. Явеше ли се по-рано – подиграваше му се. Като дойдеше навреме, правеше се или наистина беше изненадана – преструваща се или наистина забравила, че има среща.


  Обикновено се отнасяше към него с незлоблива насмешливост, но понякога кикотът ѝ ставаше режещ, дори жесток; понякога тъжен, твърде тъжен, по-горестен от ридание. Като че ли го обвиняваше с него, без да му казва защо и за какво, каква е раната ѝ.


  Искаше му се в такива моменти да спре да я вижда. Мърморейки, си даваше клетва, че няма да го прави повече, но сърце не му даваше. И все се случваше така, че точно тогава получаваше нареждания, които не можеше да откаже. От отровителите – да занесе нещо в оръжейната ковачница или отровители му предаваха молба на ковача Тарус, а на стареца Сатрас не умееше да отказва. Носеше му това, което е поискал, а нестинарката му – свежа, свежа, весела, все едно нищо не се е случило преди ден, преди седмица и никога през живота си не е била разстроена.


  За роби като Тарус злите езици твърдяха, че нямали господар. Поговорката е „Единственият му господар – това е собствената му сянка“. Тарус не се засягаше от гаврата, като че ли даже се забавляваше с нея. Дочуеше ли я – усмихваше се, а той рядко се усмихваше иначе. При това по всякакъв друг повод го правеше по негов си начин. Уж приветливо, но не съвсем, една хладна учтивост, създаваща по-скоро чувство за дистанция, отколкото ведрост, се четеше в усмивката му. Или пък усмивката му издаваше грубиян – в най-чистия му вид, какъвто Тарус често изглеждаше, но всъщност не беше. Но усмихнеше ли се на слуха, че нямал господар, правеше го весело, откриваше зъби, които иначе постоянно криеше под смръщените си устни, а изражението му ставаше, въпреки прошарената, гъста и твърда брада – детинско.


  Всеки друг би се засегнал. То е като нападката, че не спиш с жена си или че изобщо не спиш с жени. Да имаш дарба, никой да не се възползва от нея, но сам да задоволяваш потребностите ѝ, е все едно да живееш сред леконравни хубавици, а да ръкоблудстваш.


  Това, вместо да го засегне, го забавляваше, а иначе си беше и заядлив, и избухлив – труден, мрачен характер.


  – Че какво, ако господарят е собствената ми сянка – гръмогласно, почти през смях изричаше, – добре се справя. Поръчки винаги имаме, а не ми се бърка и не ми досажда.


  Чак Сатрас се запитваше дали не е по-добре господарят ти да е именно такъв. И при един такъв разговор осъзна:


  „Ако съм роб, ако изобщо имам дарба, то моят господар е собствената ми сянка. Ако пък съм свободен, единственият ми роб е моят гръб и има единствената дарба да ми служи много добре. Странно, подиграват ме за какво ли не, но не и за това.“


  Не беше чак толкова странно. Сатрас всеки ден си имаше нов господар и в очите на хората изглеждаше, че си има господар.


  Обратно беше при Тарус – дори да имаше господар, се държеше като господар, на ковачите оръжейници им се налага. Освен нестинарка, си имат в работилницата задължително и роб-имитатор. Нестинарката само формално е подчинена на ковача. Отстрани изглежда, че му се подчинява безпрекословно, но който добре познава нестинарките, знае, че те вършат само онова, което пожелаят сами и никой не е в състояние да ги принуди да направят каквото и да е пряко волята им. Толкова са отзивчиви, че това трудно се забелязва и много семейства, които цял живот са имали нестинарки в огнището си, не са го научили. Ковачите обаче го знаят добре. Затова се отнасят към нестинарките си като към свои дъщери. Дори ги наричат дъще и когато се отнасят с тях повеляващо, господарски, то това е театър, който разиграват и ковачи, и нестинарки за пред останалите роби. На първо място заради роба-имитатор.


  Той трябва да се държи в подчинение, понеже е творческа натура, непрестанно склонен към импровизации, обича да имитира различни дарби и в поредна и поредна имитация достига най-леко до робското удовлетворение. Хитрите ковачи му намират различна работа, но основното, за което е в работилниците, това са пещите. Трябва да имитира неживотворен ваятел. Истински ваятел заради алергията си към парите не може да живее в оръжейна, която задължително е в централни градски части.


  Ваятелството е трудна имитация, с която не всеки имитатор може да се справи, и в началото за всеки е голямо предизвикателство, но постигне ли го веднъж, става му тъпо. Започва да имитира оръжейника. Това вбесява оръжейниците, тъй като имитаторът бързо придобива уменията им, дори и най-изтънчените, но от него оръжейник не може да стане. Още щом овладее майсторството, той винаги е обхванат от апатия, търси си нещо ново за имитиране, а оръжейният занаят изисква всеотдайност – единственото, на което не е способен имитаторът.


  Легендарно звучат поразиите, направени от скучаещи имитатори в оръжейни ковачници и за да си няма неприятности, майсторът в работилницата трябва да държи изкъсо тези полезни, но и калпави роби. Това е и основната причина ковачите, макар също роби, при това даровити роби, да имат поведение на господари.


  Разликата между Тарус и останалите оръжейници беше, че те знаеха имената на господарите си – гордееха се с тях, дори парадираха с тази си гордост, но Тарус или не познаваше господаря си, или наистина имаше за господар собствената си сянка.


  Докато свикна със Сатрас, ръмжеше и сумтеше, а очите му мятаха мълнии. На няколко пъти му се закани, че направи ли това или онова, ще го върже на възел.


  Сатрас му повярва, че се и уплаши, макар да беше як и жилав и достатъчно дързък, за да влиза в юмручни схватки с далеч по-силни от него: с роби – волове, миньори, дори на два-три пъти със скаплисиуси и войници. Тарус не се шегуваше и беше по-страшен от тях.


  Като повечето ковачи, и той имаше предмишници като стволове, а шепите му бяха колкото главата на Сатрас. Мачкаше в тях железата, сякаш бяха листа.


  При тази си физика и с неговия характер момчетата за всичко не се задържаха много при него. Ако бяха свободни – младежи, които учеха занаята, за да станат утре господари на оръжейници, изкарваха деня до край, но на втория не идваха. Намираха си друга оръжейни. Ако бяха роби, това бяха роби на негови клиенти, дали му голяма поръчка. Те оставаха, докато господарите им дойдеха да видят как върви работата. Всичко разказваха, а нямаше господар, готов да рискува сигурността на роба си заради няколко меча, още повече когато има ковачи под път и над път.


  Сатрас единствен изтърпя Тарус, но и Тарус беше единственият, изтърпял Сатрас.


  Ръмжаха си, гледаха се на кръв. Старецът ругаеше младежа, младежът съзнателно предизвикваше стареца. Хвърчаха чукове и дръжки на мечове. Тарус гонеше Сатрас между пещите, Сатрас се покатерваше по стелажите и от високо правеше физиономии на Тарус. Веднъж обърнаха пещ, имитаторът се уплаши, избяга и не се върна цяла седмица.


  Когато отношенията между Сатрас и Сакалме стана очевидна, Тарус се побърка от ревност и беше готов да прониже гърдите, да извади сърцето на наглия хлапак и да го хвърли в пещта, да скърши шията му, да размаже черепа му, да го изгони с ритници, да му каже, че за нищо не става, но тогава почувства, че колкото му е скъпа тя – Сакалме – неговата нестинарка, която наричаше дъще, толкова скъп неусетно му е станал Сатрас и е готов дори да го нарича синко.


  Стърпя се и не си призна чувствата, дори стана по-строг, но Сатрас като че ли ги усещаше и тримата вече бяха като семейство.


  В последните три женски цикъла им вървеше, имаха много работа. На тях генерал Монопс поръча нестандартните оръжия, които трябваше да са готови до церемонията по случай тридесет и третия рожден ден на царя.


  Имаха много работа, а това за робите е живот.


  Но докато Сакалме и Тарус, отдадени на труда си и повалени от изтощение, блаженстваха, откъснати от действителността, Сатрас контактуваше с хора и научаваше за случващото се вън от малкия свят на работилницата.


  Новините бяха тревожни, дълго ги кри. Радваше се на щастието на Сакалме, не искаше да го помрачава. Когато постоеше по-дълго край нея, забравяше колко е притеснен, всички приказки за чезнещи нестинарки започваха да му се струват безумни, но още щом излезеше от работилницата, страховете се връщаха в гърдите му с удвоена сила.


  Стараеше се да е колкото се може по-дълго край нея. Но служебните му задължения го изключваха. Работата му се натрупваше, така бавеше и тях – Сакалме и Тарус – скъпото му семейство. Освен това отровителите, усещайки, че все се опитва да се измъкне, се стараеха колкото се може за по-дълго да го задържат: измисляха и на себе си работа, че да има и за него. Като нямаш господар, всички са ти господари! Твърде унизително, но факт, на който Сатрас не беше обръщал внимание досега, но вече му дотягаше. Всеки миг извън оръжейната безкрайно му тежеше, отчайваше се, не вярваше, че ще види отново своята Сакалме.


  И тази сутрин не издържа. Опита се да се шегува както винаги, но беше твърде отнесен, за да не забележи Сакалме.


  – Имаме си друга, а? - попита го заядливо. – Пак ли отровителите те задържаха?


  Сатрас въздъхна. Сакалме въздъхна като него, за да го подиграе и рече:


  – Прекаляват тези отровители, ей! Много ум имат, а на помощта на моя глупчо разчитат... Виж, хайде да не се лъжем, а? Става ли! Не е нужно. Нещата стоят просто, ние си ги усложняваме. Аз съм нестинарка, родена съм от жарава. Ти си мъж от човешки род – теб майка те е раждала. Не можеш да ме обладаеш, понеже съм мъничка, а и как да ти кажа – възбудя ли се, не владея пламъка си и изгарям. Можеш да ме държиш в шепи, мога да тичам по гърдите ти, по бедрата ти, навсякъде, но повече от това не мога да ти дам. Пък и честно, чак толкова не искам да има между нас. Сладък си, но един такъв, няма я между нас отровата. Сещаш се за коя отрова ти говоря, нали? Онази, за която и твоите приятели отровителите не могат да намерят противоотрова, нито да я произведат. Ако я нарека любов, ще падна на нивото на патките, с които спиш. Не, недей си го и помисляй, изобщо не ги мразя. Не е от ревност... Е, сигурно има мъничко ревност, но не съм права и го разбирам. А когато разбирам, че не съм права, умея криво-ляво да се боря с недостатъците си... Слушаш ли ме изобщо?


  – Няма друга.


  – Замълчи! – остро изсъска, досущ като огнена змия, избухна в смях, после в ридания и пак в смях. – Искаш ли да бъда жена?


  – Няма да ми харесаш.


  – Тъй ли!


  – Ще си проклета.


  – Ха-ха! Проклета... Наистина ли не ме желаеш?


  Опита се да я погали, но тя го опари.


  – Искам да те опазя такава, каквато си.


  – Искал да ме опази. Обичаш играчките, тъй ли? Най-лошо е, че на мен ми харесва да съм твоя играчка. Харесва ми, да. Но не е честно, никак не е честно. И когато не си го признаваме, ставаме нечестни. Лъжем се...


  – Не те лъжа.


  – Криеш нещо.


  – Добре, крия.


  – Жена е.


  – Друго е.


  – Мъж?


  – Не мислех, че си лишена от въображение.


  – Друга нестинарка! – жаравата избухна в рошави пламъци.


  – Не си го и помисляй!


  – Виж, ако е жена, ще го приема... Ще те разбера, предпочиташ пламъците на тялото и страстта пред пламъка на една нестинарка. Естествено е, аз също няма да съм ти винаги вярна... Защо се държим като деца, между нас любов не може да има.


  – Може. Факт е.


  – Да бе!


  – Не бих се разтревожил толкова за друга.


  – Че защо пък да се тревожиш за мен?


  – Говори се... – млъкна.


  – Кажи де!


  – Изчезвали нестинарки.


  – И това ли е всичко? – изсумтя сърдито. – Защо не измисли друго, а? Махай се.


  Сатрас понечи да се изправи, но тя му кресна да стои.


  – Хайде, сега ме излъжи, но нека да е по-убедително.


  – Градът за това говори. Изчезват нестинарки.


  – Нестинарките винаги са изчезвали и винаги ще изчезват. Какво си мислиш, че само хората се нуждаете от сладострастни развлечения! И ние си имаме своите нужди. Чезнем, любим се и се връщаме...


  – Нямам предвид това.


  – Какво „това“! Какво разбираш ти под „това“, че да го нямаш предвид! Нашите любовници са сила! Разбираш ли – зла сила! Отдаваме ѝ се, тя ни изпълва. Припадаме от страст, в припадъка си я изяждаме. Нея – злата сила. Него – нашия любовник.


  Постара се да го каже хладно и Сатрас потръпна.


  – Наистина не знаех това.


  – Малко хора го знаят, защо да им казваме. Винаги се връщаме след това, по-големи и по-силни...


  – Сега нестинарките не се връщат.


  – Ще се върнат. Отдало им се е малко повече да лудуват. А аз... да му се не види... отдадена на работа и мисли по теб, не съм чула любовния зов.


  – Не се връщат! – натърти Сатрас. – В някои градове почти не са останали нестинарки.


  Сакалме млъкна, изгледа го изпитателно, колебание се изписа по почти детското ѝ лице.


  – Това не е вярно, нали?


  – Ще ми се да не е вярно, но срещнах много хора, разпитващи за нестинарките си. Какво може да ви накара масово да напускате?


  – Няма такова нещо.


  – Но се случва.


  – Едва ли ще е толкова страшно, колкото ни изглежда сега.


  – Надявам се, но все пак...


  – Тревожиш се за мен ли? Недей. Не ме разсмивай. Сладък си. Нарочно си такъв, признай си. Не е трудно да се досетиш, че няма да избягам. Твърде много работа имам сега. Мисля си, че просто са се отприщили, кой ги знае откъде, повечко зли сили. От това са пощръклели сестричките ми и са се втурнали да се забавляват. Ще се върнат малко по-големи. Не се безпокой, аз ще си остана тук.


  – Надявам се.


  – Спокойно. Ти можеш да любиш всяка, аз – никого! – рече му сърдито и щяха да продължат още дълго така, ако точно тогава не се появи Тарус.


  – Сатрас, вече си тук, подготви ли кервана, както говорихме?


  – Отвън е.


  – Хайде да товарим оръжията, че са много.


  – Хей – извика силно Сакалме, – какво сте се разбързали, рано е още, погледнете часовника.


  – Мимолетното те подвежда, дъще – рече ѝ ковачът, – повечето хора не го познават и затова познават истинското време. Сигурно вече се събират при арената.


  – Мимолетното най-точно отчита времето.


  – Няма да споря, хайде, Сатрас.


  – Какво му е на момичето ми? – попита докато товареха каруците.


  – Казах ѝ за нестинарките. Чезнат. Масово чезнат.


  – Тъй ли?


  – Най-добре я наглеждай. И не оставайте без работа.


  – Знам какво да правя с щерка си! – тросна се ковачът. – А ти? Какво ще кажеш за колекцията?


  – Красиви оръжия.


  – И много опасни. Не режат, не пробождат, а жилят...


  – Жилят! – възкликна Сатрас.


  – Образно казано. Ако невнимателно доближиш острието им, ще ти пуснат кръв, преди да си разбрал, че си го докоснал.


  – Жилят – повтори Сатрас удивено, прииска му се да пробва.


  – Дори смъртоносно.


  – Образно казано?


  – Не. Наистина смъртоносно.


  Накрая Тарус натовари вързопа с дрънкащите доспехи. Потупа по тях и рече:


  – Пази ги като очите си. Не, по-добре ги пази като честта си. Даже и от честта си по-добре ги пази. Намери скаплисиуса Борей. Той ще се бие днес. Дай му ги. Кажи му от кого са. И му заръчай да ги използва. Ясно!


  – Не знаех, че познаваш скаплисиуси – възмутено рече Сатрас.


  – На този дължа услуга. Ясно ли е, момче? Скъп ми е колкото ти и Сакалме.


  Сатрас кимна, искаше му се да узнае повече за скаплисиуса, но вече имаше чувството, че закъснява, независимо от това, което отчитаха пясъчните часовници на Сакалме.


  


  10. Борей


  Всички вече са в тунела, пред решетката, зад която се ширеше арената. Играят на кокалчета и зарове, скрита карта и „открий моя знак“. Един разказва разпалено нещо си, друг го слуша, ококорил очи. Подмятат си оскърбления с усмивка, шегуват се, спорят за какво ли не: за жени – онези с косите или онези с костните корони са по-страстни, с любовница или любовница сексът е по-добър, куртизанките ли стават добри съпруги или добрите съпруги стават куртизанки; спорят за овци – златно руно или черен дявол носят по-добри печалби, виеща овца или милушка дават по-хубава вълна; спорят, разбира се, за кръчми и публични домове, а любителите на писания, които сред скаплисиусите не бяха малко – въпреки градската легенда, че скаплисиусите са тъпи парчета – се препират за качествата на духовния си учител. Сега имат и темата за новите оръжия: едни са скептични, други – силно ентусиазирани, но всички горят от любопитство и нетърпение да разберат що за дяволии ще им се наложи да използват в боя.



  Дует радостни възгласи. Двама приятели, които не са се виждали отдавна, се прегръщат. Как си? Къде си? Колко етапа минаха? Син – ама ти си луд! Имитаторка, а детето – свободен. Е, престарала се е да имитира. Аз на село имам три стада милушки, преди четвърт етап заболяха, но умряха само половината...


  Един любител на писанията седи на изхода, където има най-много светлина, опрял е гръб в решетката, разгърнал е един папирус, взрял се е в него – изглежда, е забравил къде е, защо е, кога е, потънал в четивото си, живее в друг свят. Сочат си го един на друг, усмихват се, с жестове си казват, че е луд, но гледат да са по-тихи, не им дава сърце да го безпокоят.


  Мило си хортуват. След малко ще се продупчват и секат.


  Борей не беше при тях, стоеше сам в близко, много мрачно помещение. Подпрян на един ъгъл, изглеждаше, че спи, до мига, в който Сатрас се приближи на крачка от него.


  – Ти пък що си? – попита с дрезгав глас.


  Вместо да отговори, Сатрас хвърли вързопа с доспехите и те издрънчаха.


  – Взимай си вързопа, мятай си го на рамо и да те няма! – остро отсече Борей.


  – От Тарус са, за теб са – сухо му отвърна Сатрас.


  – Как е старецът? – промени тона Борей.


  – Все същият, продължава да ме изненадва. Не се сещам какво има между вас, не искам и да зная, но не ми е много приятно, че се намирам тук.


  – Не обичаме скаплисиусите, така ли? – засмя се късо Борей.


  Сатрас не отвърна. Не ги обичаше. Наричаше ги като много свои връстници мутри. Когато не участваха в ритуални боеве или боеве за развлечение, вилнееха из града, крадльовците и хулиганите се бояха от тях, което беше добре, но се бояха и беззащитни роби, и кротки свободни. Скаплисиусите охраняваха онези, които можеха да им платят цената, събираха неплатени дългове, държаха се арогантно и говореха с всекиго застрашително.


  – Виж, няма да си сложа тези доспехи – рече Борей.


  – Ще огорчиш стария.


  – Кажи му, че... Не, нищо не му казвай. Защо го прави?


  – Мен ли питаш?


  – Той знае, че нямам нужда.


  – Според мен преценил е, че имаш.


  – Магия ли е използвал?


  – Не ми каза.


  – Но ти знаеш, нали?


  – Да речем, че знам.


  – Какви са тези доспехи?


  – Ще те опазят.


  – Как?


  – Имитаторът в работилницата ни се престара. Вместо дарба на неживотворен ваятел, той прояви дарба на животворен...


  – Това е невъзможно!


  – Е, чувал съм и аз така, но също съм чувал, че се е случвало и друг път.


  – И какво стана?


  – Не знам точно, не съм присъствал, по-късно научих, но не всичко. Пещта оживяла, превърнала се в едно такова... как да ти кажа... грозно създание, страховито, изродено. Едва го убили. Нямам си представа как, успели са. Посред нощ търсили магарета, намерили. Натоварили парчетата и ги закарали до най-близката мина, хвърлили ги и ги затрупали в нея. Имам си раздумка с миньорите и те ми разказаха. Старецът изглеждал сплашен, имитаторът му – ужасен. Като научих това, поразпитах нестинарката. Не можах да изкопча кой знае колко, но разбрах, че металът от тези доспехи е бил обработван в онази пещ. Има живот в него, крепкост, която ще те опази.


  – Ще бъде низко от моя страна!


  – И аз така си мисля, но не и Тарус.


  – Трябва да му ги върнеш.


  – Мен ако ме питаш, трябваше да ги изгубя някъде по пътя. Мислех го, не се получи. Нямах време да намеря място, на което да ги изгубя така, че никой да не ги открие. Мога да помисля по въпроса, но ако свърша нещо, то ще е след като си ги използвал в тези игри.


  – Що за недоразумение си? Даровит, а свободен. Не ти е леко!


  – Ще се оплаквам като се срещнем някога пак, примерно в преизподнята.


  – Може и в друг живот.


  – Може и в друг живот. Сега предлагам да влезеш в доспехите, че началото наближава, и да пролееш кръвта на по-слабо защитени от теб. Не знам защо старецът е решил, че трябва, но го желае от нас, а ни обича като синове. Ще му угодим.


  – Само този път!


  – Само този път. Ще те чакам тук, в тази дупка и когато игрите приключат, ще си взема доспехите. До тогава ще реша дали да ги изхвърля, или да му ги занеса, но ще съм спокоен, че поне днес няма да бъдеш насечен, а аз няма да се моля с наведена глава на земята да ме погълне, докато Тарус ме ругае и проклина.


  – Що за недоразумение си!


  – Едно такова, което сега ще те остави, ще си намери място в публиката, за да те гледа, колкото и да мрази скаплисиуски игри – рече Сатрас и си тръгна.


  Борей привършваше със слагането на доспехите, когато със Залмос влязохме при него.



  – Бродница! – забеляза веднага скаплисиусът. Стресна ме, бях спуснала ниско качулката, за да не се виждат очите ми.


  – Тя ми е помощница – реагира лечителят, – зло няма да ти стори.


  – Знам. Не ме е страх от бродници, но ти не идеш ли малко рано?


  – Моля те, седни – повели му Залмос и прокара близо до тялото му ръка, изсумтя, изгледа го в очите и рече: – Значи това е непобедимият Борей.


  – Какво има, лечителю?


  – Меко казано, днес не си непобедим.


  – Знам.


  – Няма да ти помогнат много и доспехите.


  – Какво за доспехите – попита гузно, – подслушвали сте!


  – Не, не сме подслушвали. Защо да сме подслушвали? Поне аз не съм, а ако Каба е подслушвала, нищо не ми е казала. Ръцете ми те улавят, разбираш ли...


  Борей кимна.


  – Много болка има в доспехите ти, болката на хиляди, страховете на хиляди, техните безумия; разкъсваща болка, която не може да понесе ни звяр, ни човек...


  – Наистина ли? – попитах, а лечителят продължи да говори на Борей.


  – В това състояние тази болка ще те пази, но има болка и в тялото ти. Отнех ти част от нея, повече не мога, защото ще заспиш и може и да не се събудиш.


  – Не биваше да ми отнемаш и тази – сърдито рече Борей.


  – В лошо състояние си и без нея.


  – Но съм Борей!


  – Още не мога да повярвам.


  – Факт.


  – Не съвсем. Бил си Борей. Вече не си. Рядко се случва, но и друг път съм попадал на скаплисиус, изгубил дарбата си. Случило се е и с теб.


  – Дарбата на скаплисиуса е духът. Ако я изгуби, тогава е мъртъв.


  – Ще си мъртъв, ако излезеш на тези игри.


  – Мога и да те изненадам.


  – Чий роб си?


  – На господар, който желае да опази името си в тайна.


  – Мисля, че си роб на сянката си.


  – И така да е, влиза ли ти в работата?


  – И сянката ти не може да е толкова жесток господар.


  – Да предположим, че моята може.


  – Тогава ще изпълня своя дълг!


  – Какво искаш да кажеш?


  – Законът забранява на арената да излизат лица, които нямат дарба на скаплисиус. Наказанието за нарушението е сурово. Ще те бичуват публично. Доста позорен край за кариерата на Борей.


  – Какво, ще ме предадеш ли? – изсмя се Борей. – Сигурно ще кажеш и за помощницата си – нощна бродница.


  – Не излизай! Сигурно е, че ще изгубиш живота си...


  Залмос се тресеше. Едва се сдържаше да не избухне в ридания. Беше изсмукал болката на Борей, чрез нея го бе опознал и обикнал.


  Борей, изглежда, го почувства. Изправи се и стисна лечителя в мечата си прегръдка.


  – Успокой се, старче. Струва ти се, че съм изгубил дарбата си, но не съм я изгубил. Развил съм я...


  Рогово изсвирване обяви началото на игрите и Борей с бърза крачка се отправи към тунела.


  – Винаги ли е така? Винаги ли обикваш тези, които лекуваш? – попитах тихо.


  – Ще ми мине, свикнал съм. Всяка дарба се заплаща.


  – А той? Ще умре ли?


  – Най-вероятно. Няма дарба на скаплисиус. Престъпление е, че го пуснахме, но имахме ли избор!


  – Каквото и да му се случи, той сам го пожела.


  Гласът ми прозвуча толкова хладно, че стресна самата мен.


  


  


  


  11. Парадът


  Смехът ми прозвуча толкова фриволно, че стресна самата мен.



  Калаб ме изгледа объркано. Монопс – доста раздразнено.


  – Накажи ме, господарю! Нека е жестоко, заслужавам го, но... пуста слабост, не издържам повече да стоя сама и настрани, когато виждам блясъка на тези оръжия...


  Казах си, че ще им взема ума. И ще им го взема!


  – Но какви са тези оръжия? – попита царят.


  – Изненада за рождения ден – отвърна Монопс.


  – Това са езици, господарю! Различни езици, непознати езици. Вселили се в метал езици. Езици, които говорят. Езици, които крещят. Езици, които не достигат до сърцето, а го пронизват, пробождат. Езици, които с кръвта на жертвата си ще пишат новата история...


  – Какви ги говориш, глупава чапла такава! – побеснял ми изкрещя Монопс.


  – Това са оръжия, които още не се правят, познати са ми, да знаеш.


  – Отивай си на мястото! – привидно кротко, но вътрешно още по-бесен ми рече Монопс.


  – Първият в колоната държи кхопеш – някога ще го наричат така – прилича на сърп, но не ръце на селяни, а ръце на царе ще го държат. Няма да жъне жито, а човешки души.


  Следях изражението на Монопс през очите на Калаб. Колкото и да се опитваше да потисне чувствата си, страховитият генерал бе изненадан и очарован. Това и очаквах.


  – Вторият е с ксифос. Третият е махайра. Четвъртият – нещо подобно, но е копис. Петият... ех, красота... ромфея... влюбена съм в това оръжие, с него по-добре да бъде пронизано сърцето ми, отколкото да е пронизано от любов...


  – Откъде знаеш всичко това? – сподавено попита генералът.


  – Аз съм вещица, нали? Вещица с голяма дарба, вещиците знаем много неща, а по оръжията си падам, колкото си падам по мъжете. Де се махам ли, господарю?


  – Не, остани! – рекоха ми двамата в един глас.


  – Какво става, някой ще ми обясни ли! – почти извика царят.


  – Подаръкът ви, Най-могъщи! Подаръкът ви от мен, моите войници и Зеринтия.


  – Твои войници са спали със Зеринтия! – възкликна царят. Погледнах го през очите на генерала. Беше в шок.


  – Каква ви е Зеринтия, Най-могъщи?


  – Моя робиня.


  – Тя е любовница. Не сте сводник, нали?


  – Много си позволявате, войнико!


  – Разпънете ме на кръст! Но съм разтревожен за свой приятел, който ми е по-скъп от брат.


  – Колко преспаха със Зеринтия?


  – Ако броят им ви интересува, пребройте оръжията.


  Щях да прихна, но щеше да е прекалено гадно.


  – Най-могъщият може да ме разпъне, има правото да разпъне един войник, па бил той и генерал, но сега ще говоря със своя приятел. Любовницата не може да бъде притежавана единствено за лична наслада. Ако някой безумец пожелае това, бързо ще свърши животът му...


  – Изглеждам ли ти остарял!


  – Сакс, гладиус, спата... – продължих да изричам като заклинание имената на мечовете.


  – Не, и не разбирам.


  – Аз съм поет, тя е любовница. И двамата боледуваме от мъчителна форма на красота... – млъкна, беше огорчен, много огорчен.


  – Каролингски меч, парамерион, фалшион... – продължавах.


  – Уставът забранява на войниците ти да спят с любовници.


  – Аз съм уставът, разреших им.


  – Но те са заплатили с живот. Това е живот на твои и мои войници.


  – Символична жертва от тяхна страна. За днешния празник във ваша чест.


  – В моя чест! – изсмя се сардонично царят.


  – Дайшо, шото, катана, уакизаши... – изричах хладно, изричах страстно.


  – Не бих поругал честта на царя, нито пък чувствата на своя приятел. Обезпокоен съм за Вас, за теб, но повече от това не мога да си позволя. Няма причина за ревност. Всичко е било невинно и в границите на благоприличието. Все едно не е любовница, а ваша съпруга.


  – Това е невъзможно.


  – Ятаган, романски меч, шамшир, калинджа, пулвар, талвар...


  – Невинно и благоприлично беше. Ще поговорим по-късно. Ще се увериш, че е възможно. Погледни пред себе си, ти си най-великият владетел. Това е парад на времената, най-славните им оръжия са строени и маршируват в твоя чест... А ти, вещице, не спирай, изричай с думи тази красота! – обгърна с длан шията ми, погали ме, май измърках като котка, настръхнах цяла. Поддаде ми се, но май и аз му се поддавах, а не исках. Вече ме плашеше...


  – Дълъг меч, каскара, такуба, клеймор, калъч, скиавона, цвайхайдер, фламберг...


  – Величествена гледка, Най-могъщи! Сякаш Безимения е надникнал от небесата и виждам неговото отражение. То блести сияйно на парада, а докато свят светува, ще е обагрено в кръв.


  Виждах го през очите на царя, но едва ли през очите си царят забелязваше, че неговият приятел, неговият генерал, който се опитва да изглежда загрижен, разтревожен и лоялен, почти открито се гаври. Стаява, но волно и недостатъчно добре, присмеха си. Нещо ставаше, плашеше ме.


  – Есток, Кацбалгер, Кончар, Флиса, Рапира...


  – Толкова малък се чувствам пред историята, която се разкрива пред очите ми. И толкова горд, че съм в нейната основа. Двамата сме в нейната основа.


  Едната му длан продължаваше да се плъзга по шията ми. Другата положи върху рамото на царя.


  – Абордажна сабя, ида, кавалерийска сабя...


  Какво искаше да каже с това, че всичко е било невинно и в границите на благоприличието? От спомените на Зеринтия не можех да разбера истина ли казва. На това място спомените бяха размити. Трудно ми е да повярвам, че жена като Зеринтия, при това любовница, само се е гушкала с всичките тези добре сложени мъже. И все пак, тези думи на генерала не бяха лъжа. Само те.


  – Нямало е сношение – рекох неволно.


  – Какво! – възкликнаха и двамата.


  – Нямало е изневяра! – отвърнах смутено.


  Нямало е телесна изневяра, а само духовна – това беше истината, но генералът не можеше да я знае. Аз излъгах, не той.


  И преди да ме попитат откъде знам, с гузна усмивка им рекох:


  – Някои от мечовете са свещени, не би могла да се добере до тайната им, ако е била омърсена.


  – Каква ти изневяра – възмути се Монопс, – Зеринтия е любовница, не царица.


  – Царица е! – отсече царят.


  – Царицата е робиня с дарба да ражда царски деца – напомни генералът, – царят може да спи с всяка, но да оплоди само една. Избраната. Всяка може да е, затова опитвай, опитвай, царю...


  – Намерих я, Зеринтия е.


  – Любовниците не раждат.


  – Зеринтия е непразна!


  Генералът се престори на изненадан.


  Знаеше, знаеше за бременността на Зеринтия. Личеше си, че се преструва. Крие, че знае. Какво още крие? Много!


  – Сабля, шашка...


  


  


  


  12. Заговорниците


  Роби, седнали сред господари. Господари между роби. Кой какъв е не е ясно на пръв поглед, някои се познават, други – не. Роби – знахари, господари на риболова. Дърводелци с издължени пръсти, длани – сечива. Робини – пеперуди, загърнати единствено с растящата по телата им коприна – резеда и охра, мъчително синя – като очи на бродница, най-често в цветовете на мъглата и маранята, правеща ги да създават чувството, че изчезват и се явяват, плътта им се превръща в дух и обратно. Изглеждат най-суетно облечени от всички, а са голи. В групичката им трябваше да е господарката им, но Сатрас не я видя, сега външно не се различаваше от тях. И тя е в скъпоценната коприна, но нейното е дреха, наречена от любовниците съри (някога щели да ги наричат така).



  – Сатрас! – провикват се няколко от момичетата и махат с ръце, привикват го с жестове. Къде да се скрие? Няма къде. Прави няколко крачки. Ида, или май беше Еда, не – Ада, му говори забързано и бърка думите, Кеа и Рата ѝ пригласят, още няколко се намесват. Гласовете им приличат ту на чуруликане, ту на кудкудякане. Повече го упрекват, но не могат да скрият усмивките си, мъчат се, а не се получава. Съвсем го объркват, свят му се замайва. Отстъпва назад, че да не вдъхне прашеца им, защото случи ли се – свършен е. Поне два женски цикъла няма да може да излезе от копринената ферма.


  Хубаво ще прекара, божествено даже, но после отрезняването е мъчително, а изчезне ли така – сигурен беше – ще изчезне и нестинарката му.


  – Къде се губиш! Защо не идваш! – пискат, крещят, мъркат една през друга.


  – Смъквачът на коприна ни осакати!


  – Грубиян!


  – Искаме теб!


  – Ти го умееш! Ти имаш дарба!


  Сега забеляза и господарката им – Скайденте. Стоеше по-назад, привела срамежливо глава, ако я вдигне, Сатрас щеше да наведе своята.


  Лошо се получи между тях. Имаше тръпка, имаше нежност – най-сладко обаче си остана изкушението в началото. Никак не му вървеше на Сатрас с господарките, а и Скайденте приличаше на момиче, по-точно на момичетата си, но бе зряла, знатна жена. Не заслужаваше млад неудачник като Сатрас, който дори не знае роб ли е, свободен ли е.


  От хубавиците ѝ тръгна всичко. Лъжеха, като казваха, че смъквачът на коприна ги бил осакатил. Той е роб със специалната дарба да съблича робини пеперуди. Отстранява коприната напълно безболезнено. Доближи ли длани до момичето, от тях започва да се лее топлина, момичето се унася, коприната започва сама да се отлепя, той съвсем леко я подръпва. Всичко става много бързо, в състояние е да свали коприната на четиридесет-петдесет робини преди да се изтощи.


  Хубаво е коприната да се сваля навреме, иначе изгнива и се поврежда преди да бъде заменена със следваща. Освен че е загуба, и момичето се чувства зле от миризмата ѝ. В онзи сезон реколтата беше прекалено богата. Смъквачите – бяха трима, не можеха да смогнат. Момичетата сами си помагаха да се съблекат. Нараняваха се и повреждаха коприната. Някои припадаха от болка, виеха, кървяха. Цялата ферма бе застлана с парцали от разкъсана коприна. Сатрас имаше друга работа. Пратиха го отровителите да събере няколко кичура коси от момичетата и веднага да се връща. Робините – пеперуди са дивни хубавици, с опасно очарование и без прашеца си, а как да устои буен младеж на него, като този прашец може да побърка от сладострастна възбуда дори някои от онези, най-странните скаплисиуси, които са нито мъже, нито жени, нямат полови органи и никога не са изпитвали желание за ласка, любов или сношение, преди да вдъхнат от този прашец.


  Трябва да се знае за робините – пеперуди, че са по-скоро закачливи, отколкото лекомислени. Не се отдават лесно, въпреки че създават обратното впечатление. Имаха просто нужда от още две ръце. Всеки спасен кат коприна беше ценен, а безценна – радостта на всяко освободено от гниещата си част момиче.


  Ако не се извършва от роб с дарба на смъквач, смъкването е изключително болезнено, но Сатрас беше внимателен, толкова внимателен и ловък, че намали болката доколкото може, до онази граница, след която болката се превръщаше в наслада. Понякога я преминаваше и момичетата простенваха, стряскаха го, дърпаше по-рязко и тогава наистина малко ги заболяваше, колкото да ги извади от унеса и да му прошепнат да продължи. Когато отлепеше изцяло коприната, освободени от болката и от страха, робините – пеперуди се чувстваха като любени и искаха да бъдат любени отново. Този път истински. Не че успяваше да го стори с всички, които го желаеха от него. По време на описаната офанзива нямаше възможност да го направи и веднъж – много още чакаха на опашката, за да бъдат освободени от коприната си. Но този период отмина, а Сатрас и след него продължи, за щастие на момичетата, да помага на смъквача.


  Това се отрази добре на добива. Желанието на момичетата да ги докосва ускори растежа на коприната. Сатрас правеше момичетата щастливи, те него – щастлив.


  Е, почти! Всеки мъж би му завидял. Имаше моменти, в които сам си завиждаше. Но нещо му се губеше, сам не знаеше какво. По-късно разбра, че е предусещал, че пак ще стане нещо, което не бива, че този рай ще свърши, че скоро ще му прилича на кратък сън. Защото нямаше дарбата, необходима за този живот. Да, използваше дарби. Не подозираше, че ги има, сега ги откриваше. По-харесвани бяха дори от истинската. Но не бяха истинската.


  Веднъж едва не се стигна до сблъсък, момичета се скараха заради него. Кряскаха си: „Ще ти оскубя коприната!“. Тогава се намеси Скайденте. Прати скандалджийките при смъквача. Трябваше им цял сезон, за да се наредят за пръстите на Сатрас и други не последваха примера им.


  Друго започна да го притеснява. Не издържа и попита смъквача:


  „Нали не ме мразиш!“


  „Че защо да те мразя!“


  „Те се тълпят пред мен, а ти имаш истинската дарба!“


  „Слушай, момче! И запомни от стария роб – няма фалшива и истинска дарба. Има различни дарби. Въпреки че повечето предпочитат теб, идват достатъчно и при мен. Правя това, което обичам и то ми е достатъчно. Не се и сещам за теб, моята дарба е друга... Няма истинска и фалшива дарба! Има дарба, която е на мястото си и такава, която не е на мястото си! Не пожелавай мястото на друг, когато имаш своето!“


  Щастлив човек!


  В това време нещо друго се случваше. Сатрас беше малко увлечен по Скайденте. В моминска красота и ласки се къпеше, по-красиви от красивите имаше, стотици недокоснати още по него копнееха, но такъв си е човек, още повече – млад и неразумен – каквото и да му се даде, все ще пожелае забраненото.


  Момичетата – пеперуди дават най-качествена коприна от полова зрелост до начало на средна възраст. Достигнат ли тридесет, а на тридесет изглеждат като на двадесет, коприната започва да се отлепя сама. Става второ качество. Обикновено се омъжват и живеят при семейството си, носят през месец коприна на господарката. Във фермите са само скъпоценните, младите. И Сатрас като че ли се пресити на тяхната любов.


  Господарката беше нещо различно.


  Хубава като тях. Крехка, но с женствена линия като тях.


  От десетина крачки изглежда една от тях.


  От близо се виждат бръчките ѝ – фини като коприна. Вижда се накривеното ѝ зъбче, то прави усмивката ѝ някак по-широка. Малко хищна, но и чувствена.


  Останалото е поведение, стил и класа. Завършената женственост.


  Сатрас нямаше как да знае какво изживява тя.


  Нощем дочува стенанията на момичетата си, кикота им.


  Денем вижда щастието, изписано по лицата им, дяволития им израз, толкова различен от онзи, които имаха преди.


  Станали са по-зрели, без да са пораснали. Независимо дали берат грозде, плетат или метат, баят с домашната дебелана над блюдата или поливат градинките – все едно танцуват. Смеят се като пияни, без да са пили. Ако скоро им е смъкната коприната, още са голи и заради студа са нахлузили нещо, едната им гърда е винаги навън. Неволно. И колкото и жалка да е дрипата, защото във фермите кой знае какви дрехи няма, правят я да изглежда по-изтънчено изкусителна от столата и далматиката на най-екстравагантните матрони.


  Самотна е. Господарките на коприната почти винаги са моми. Трябва да са винаги до момичетата си, а кой мъж ще издържи при толкова момичета да е добър съпруг, порядъчен баща.


  А момичетата са по детски жестоки. Разправят ѝ като на приятелка, изповядват ѝ се като на майка, описват с най-малки подробности и милувките, и очите му, възлестите му гърди и твърдия корем. Оплетените му сякаш от лозови стебла бедра. Дъха му, игривия език.


  Иде нощта и гласовете им. Станало бе неусетно. Забелязали са я или нещо им е казала. Пак би устояла, но те я обичат, заради нея го правят, омагьосали са я с прашеца си. После ѝ предлагат да застане между тях, спуснала було над лицето си, все едно и от главата ѝ расте коприна – както понякога се случва с тях.


  Когато застана пред него, момичетата дръпнаха дрехата ѝ, а за двамата беше твърде късно да изпитат свян.


  Нощта изтече, правеха се, че нищо не се е случило, но се повтори не след дълго. Потрети се.


  После тя го увещаваше да остане при нея. Разчувствано, но спокойно. С висотата на истинска господарка обеща, че няма да ревнува, че няма причина да ревнува, защото чувства момичетата като част от себе си. И колкото по-щастливи са, толкова по-щастлива би била, стига да знаеше, че този, който им носи щастието, няма да си тръгне.


  Обеща, че ще бъде добра съпруга, за да му върне всичко онова, което е направил за нея.


  Заговори колко е богата и не издържа, разплака се, изруга:


  „Защо ми е това богатство, когато нямам деца, които да го наследят и мъж, с когото съм способна да споделя дори бедността.“


  Сатрас остана, но след този разговор дълбоко в себе си знаеше, че ще напусне фермата.


  Съпруг на тази жена можеше да бъде само роб. Най-блаженият роб.


  А нямаше дарба да бъде такъв.


  Етап и отгоре мина оттогава. Мислеше, че поне момичетата са го забравили, а те:


  – Обещай ни, обещай ни, че ще дойдеш.


  Пареха го гърдите! Пареха го! Толкова силно го пареха, че му се искаше да хвърли туниката си и да побегне.


  – Обещай им, де! – вдигна глава Скайденте, смигна и се усмихна, за да покаже, че не му се сърди. – Обещай!


  – Обещавам.


  – Значи: речено. Чухте ли го? Място ли си търсиш? Сядай при нас, при мен, тук.


  Сатрас я излъга нещо и побърза да се отдалечи.


  Група създатели на бръмбари скаплисиуси.


  Господарите са изписали видимо отегчение. Предпочитат да гледат как бръмбари се бият, не хора, но нека ги видят всички и да се сетят, че след дни ще има по-интересен турнир.


  Робите, създатели на бръмбари убийци, се хранят само с железен бръмбар. От онзи, който избие всички останали и не бъде смлян, а изходен жив, става боец. Останалото е отстраняване на меките криле, малко дресура и стаж на арената.


  – Сатрас! – викат го създателите на бръмбари убийци, сочат му празно място.


  Весело е с тези мъже, като че ли част от бръмбарите остава в главата им. Носеше им шипове – оръжия за бръмбарите. Сам ги правеше, ако Тарус видеше за какво се използва работилницата, щеше да крещи, чак пещите да пръска.


  Разколеба се дали да седне при тях, но му се искаше да разбере дали другаде няма да намери място.


  – Сатрас... - крещяха кожари, мулетари, сарачи.


  – Сатрас!


  Пак го запариха гърдите. Небесните годеници – истинските любовници. Истинските, които не вземат живот, а отдават повече от земна обич.


  До десетия си етап се развиват нормално. После спират да растат, спират да стареят.


  Стават само по-красиви, с всяка следваща година – по-красиви и красиви. И на сто изглеждат като на десет, но дете на десет не може да изглежда като тях. Ангелите над твърдта сигурно изглеждат като деца на десет, но ако има над твърдта божества, то те биха приличали на небесните годеници.


  Имат душата на познала всичко жена, а умират девици.


  Не съзряват достатъчно за ласка, но са по-добри разказвачки и от домашните дебелани.


  Започнат ли да говорят, унасят те. Сънуваш, а в съня ги срещаш вече зрели, за да изживеете заедно страховита, но нежна приказка.


  – Сатрас... - зовяха го другите дълголетници, оставащи телом деца – животворните ваятели.


  Махна им. Стана му тъжно за тях. Сигурно ще ги заболи от гледките след малко.


  – Сатрас!


  Викаха го въжари, лодкари, колари. Господарите бяха поне десет пъти повече от робите. Естествено. Свободните обичат тези развлечения, но някои от тях бяха толкова мързеливи, че си бяха пратили робите за развлечения. Тези роби имат дарбата да правят весело около себе си. Дори и само да стоят в някой ъгъл като мишки, в тяхно присъствие настроението е приповдигнато. Когато господарят им е поканен на две пиршества едновременно, той, разбира се, избира по-веселото за себе си, а праща роба си на по-скучното като извинение. Никой не му се сърди, защото с роба му е винаги по-хубаво, отколкото с него. В случая не можеше това да е причината, най-забавни от всичко за свободните са зрелищните битки. Освен мързелът на господарите, нищо не можеше да обясни присъствието на роби за развлечение.


  – Сатрас!


  Момъкът се направи, че не забелязва. Викаха го господари говновози. Добри хора, но го натъжаваха. Минаваха за едни от най-крупните индустриалци, но по-гладуващи от тях Сатрас не беше срещал. Отглеждат роби, чиято тор е животворна. Където са клекнали, реколтата е жизнена и щедра. Робите са по-дебели и от домашните дебелани, постоянно ядат, за да произвеждат тор, на всичкото отгоре се потят и капризничат.


  Както всички роби, и производителят на тор е много сърцат. Отдаден е с цялата си душа на своите задължения, блажен е само когато яде и изхожда, всичко друго му се струва излишно.


  Почти цялата печалба отива за изхранването му и за добитък, който да тегли впрегнат тежките каруци с мастития роб насам-натам из ниви и градини.


  На господарите се полага тежката задача да го превозват. От там и говновози.


  Случва се керванът да спре, не всяко добиче е способно да издържи на изпитанието.


  Господарят дърпа юздите му. То цвили, мучи, свива колене, зъби се, а от устата му се стича пяна в ръкава на изтерзания господар. Той пада в калта, едва успява да се изправи, едва успява да си вземе дъх. Подозира, че ще издъхне преди животинката и вече добре знае как се чувства тя. Докато трае това, робът в талигата не спира да мърмори и да се оплаква.


  Най-лошото е, когато при разтърсването изпусне стоката. Тогава всички усилия остават напразни. Веднъж Сатрас не издържа на мрънкането на един производител на тор.


  Сам би го бичувал, но нали и той беше само на служба. Рече на господаря му:


  „Нашари му гърба, господар си все пак!“


  „Абе аз да го нашаря, ами ако се изпусне? Знаеш ли колко ще ми струва това? Мълчи и търпи, малкия. Той има дарба – произвежда тор, ние с теб – не.“


  – Сатрас...


  Махаше и отминаваше.


  Викаха го, както някога. Не помнеха ли, нима бяха забравили... Всекиго с нещо бе разочаровал. Или си тръгваше, или го гонеха.


  Сам се чудеше как за толкова кратко време успя да направи толкова глупости.


  Отвсякъде му предлагаха място, но своето място не намираше – както в амфитеатъра, тъй и в света, че да се спре и спокойно да изгледа кървавото зрелище на живота.


  Погледът му попадна на мълчалива групичка. Не бяха възбудени като останалите. Напротив, изглеждаха твърде спокойни. Личеше си – силни мъже, без видима дарба. Единият вдигна лице и срещна поглед със Сатрас.


  – Място ли си търсиш? – посочи с поглед до себе си и Сатрас се настани.


  Парадът вече беше започнал.


  – Доста си популярен, Сатрас – рече му непознатият, чул беше как го наричат, можеше ли да не чуе при цялото това крещене, - даровит трябва да си.


  – Навярно.


  – Даровит, а свободен, не е лека твоята.


  За втори път го чуваше днес.


  – Хайде, отпусни се, малкия – разроши му главата, – поетът става на тридесет и три. Ще е на ниво. Леещата се кръв действа успокояващо, стига да е чужда.


  Замълча, всъщност заговори истински. Той и другарите му. Уж не казваха нищо, а общуваха помежду си. Със сумтене, хълцане, подсмърчане, щракане с пръсти, покашляне.


  Това беше разбойнически код.


  Но как така тук – разбойници? Тези си просеха смъртна присъда.


  Появи се още един. Зачервен, личеше, че е раздразнен.


  – Монопс промени плана – рече им на техния език.


  – И какво? – попита онзи, който покани Сатрас.


  – Трябва да убием само знахаря, а да пленим и затворим някъде дъртата вещица.


  – И къде му е промяната?


  – Беше обратно, глупако! Трябваше да убием дъртата вещица, а да затворим някъде знахаря.


  – Ти си глупак! Все същото е. Няма да е по-тежко, а и да ти кажа, пò ми харесва убийството на мъж, отколкото на стара жена. Сядай.


  – Какъв е този?


  – Момък някакъв, казва се Сатрас.


  – Какво търси тук?


  – Седи и гледа. Успокой се, нищо не разбира.


  Само че Сатрас разбираше прекрасно. Все пак чиракуваше при оръжейник. При това оръжейникът, чийто господар никой не познаваше, имаше невъзможен нрав и малко клиенти. Не отказваше поръчки на разбойниците – каквито и да бяха, плащаха добре, а и сам не се разправяше, пращаше момчето си при тях.


  – Време е да тръгваме.


  – За къде бързаш?


  – Веднъж да я свършим тая работа!


  – И после какво? Не разбра ли, че това е само началото! Търпение. След малко публиката ще е толкова увлечена по случващото се на арената, че на никого няма да направи впечатление, че се оттегляме вкупом.


  – Ще се забавим, ако не ги открием веднага.


  – Къде очакваш да са, ще чакат да оправят раните на скаплисиусите.


  Овациите се издигаха, стигаха чак до твърдта и я разтърсваха. След шествието с мечове вървеше шествие с брадви.


  „Не са разбойници, войници са!“


  Личеше и по стойките, но Сатрас върза всичко едва когато чу името на генерал Монопс. Направиха си знак и се изправиха, а онзи, който го извика, му рече:


  – Ти чакай тук и пази местата.


  Тръгнаха. Сатрас преброи до сто. Опипа каишите под ръкавите, леко ги разхлаби. С тях беше вързал двата откраднати от стоката за зрелището байонета.


  Ако имаше някой, който да го попита защо го направи, би му отвърнал: „Щяха да послужат за подли удари“, но това щеше да е една от най-нелепите лъжи, които бе изричал. На арената всичко беше разрешено, а в този ден, освен основните си оръжия, почти всички бойци имаха кардове, кинфали, синкуедеа, кортици, керамбини, крисове, кодачи, кукури, кинау, мачете, фурба, ронди, сай, сакс, стилет, таннто: окопни и бойни ножове, ножове – пеперуди, ловджийски и кухненски, всевъзможни други ножове. Акинаци, мизерикордии и всякакви други ками. Някои бяха част от бойните им ръкавици – багх накх, бокс, катар, пата, шуто, неко – те, теко, теккко – каги, цестиус....


  Истината беше проста. Всички оръжия му харесваха, но в байонетите се влюби и прецени, че на никого няма да направи впечатление изчезването им.


  Чуди се миг, обърна поглед към отдалечаващите се заговорници. Преди да са се скрили от погледа му, тръгна след тях, мърморейки:


  – Нова глупост, нали! Пак ще загазиш, време му беше.


  


  


  


  13. Речта на генерала


  Разговаряха тихо.



  – Ти си другата ми страна – рече Калаб.


  – Знам – отвърна му генералът, – толкова близък никой не е бил на цар.


  – Какво се случва?


  – Това е тридесет и третият ти етап, приема се, че след него един владетел може да покаже истинското си могъщество.


  – Нима това е бъдещето?


  – Бойна брадва, валаска, датска брадва, долоир... – редях имената, с които някой ден щяха да наричат различните видове бойни брадви.


  – Нима това е бъдещето! – повтори царят.


  – Различните форми на оръжията означават различни бойни умения, тактика и стратегия на войската, за мен оръжията са знаци, не всички успявам да разчета, трябва ми време и някого, с когото да общувам чрез тях и ги разбира не по-зле от мен – замислено, дори малко отнесено заговори генералът. Сепна се леко, сякаш излезе от унес, засмя се: – Бих ослепял пред величието ти, но не мога да си го позволя. Очите ми са също оръжие, което още не мога да си позволя да изгубя.


  – Ти си другата ми страна! – пак каза царят.


  – Онази, която изявяваш чрез мен.


  „Която се готви да те погуби!“ – помислих си аз, вече сигурна, че и Калаб се досеща.


  – Погледни, Най-могъщи. Това е твоят триумф над времената. Откровението на твоята войска и твоята любовница, вече и царица.


  – Тя ви е подвела! – отсече царят. – Играе си с вас!


  – Нещо премълчавате, Най-могъщи – очите на Монопс се смееха.


  – Прелъстила ви е, това е всичко, открила ви е това, което е знаела, че научите ли, ще постъпите както тя желае.


  – Да предположим.


  – Можеш да се спреш навреме.


  – Да спра зрелището ли? Късно е, Най-могъщи! Народът е увлечен вече. Ще бъде разочарован, много разочарован от царя, когото боготвори. Възможно е дори да се разбунтува, а ти готов ли си да посрещнеш втори бунт, вече не само робски, а и на свободните...


  – Лабрис, масакари, нзапа зап, оно...


  – Ще призова народа! – рече царят.


  Беше се променил. Внезапно. Очите му бяха посивели, лицето изглеждаше изпито. Косата по-обемна. Приличаше на измъчен хищник с тежка рана, изтощен от дълго бродене, обкръжен. Съзнаващ и готов да посрещне съдбата си. По-строен, плашещ. Нищо общо с благостта, която лееше. Трепереше, но не от страх и не от страст. Сякаш губеше тяло, сякаш се разпадаше и щеше да се превърне всеки миг в светлина. Приличаше на притежаващ дарба. Готов всеки миг да я прояви. Но това е царят, не е роб! Какво става, какво крие и той! Защо не го знам? Няма го сред изхвърлените спомени на Зеринтия.


  – Вдъхновение ли виждам? – хладно каза генералът. – Ще е най-голямата ви грешка, Господарю, ако му се отдадете сега.


  – Царицата ви е прелъстила! – повтори царят. – Мами ви! Накарала ви е да пожелаете, което тя желае. Тези оръжия, това зрелище – такова, каквото е...


  – Така си мисли тя – надменно се усмихна генералът, - мисли, че ни използва, но нейната подлост ми е добър съюзник.


  – Не знаеш с какви сили си играеш!


  – А мислиш ли, че войната е сила, която някой познава! Обучен съм да си играя с такива сили. И трябва да ми се довериш, защото съм другото ти аз.


  – Зеринтия изпълнява повелите на утробата си – гласът на царя беше плътен до неузнаваемост, сякаш идеше от далеч, много далеч и само преминаваше през устните му.


  – Нима?


  – Тя ви използва...


  – Казах ти, опита се да ни използва...


  – ...а сама не знае какво прави...


  – Знам, господарю! Знам. На арената ще застанат един срещу друг много бойци, но основната битка е между теб и сина ти. Или дъщеря ти. Вярвам, че ще е син. Битката ще е между стария и новия цар.


  – Знаеш!


  – О, да. Знам. Знам, разбира се. Исках да науча и друго, но така и не успях. Защо кри толкова дълго, че Зеринтия е непразна, че имаме вече царица. Нещо те смущаваше, неудобно ми беше да те попитам. Надявах се, че ще се досетя сам. Така и не успях, но сега няма голямо значение.


  – Това е бунт!


  Генералът се засмя и рече:


  – Все още е само зрелище за народа.


  – На чия страна си?


  – На твоя. Само ми се довери. Ще спечелим.


  – Защо помогна на Зеринтия?


  – Защо, защо! Просто е. Докато се опитваше да ме подмами, подмамих я аз. Сега ще покаже какво иска. Ще се опита да постигне това, за което още не е подготвена, а ние сме в състояние да възпрем. Това е капан, с който целя да отстраня навреме един риск.


  – Трябваше да ме подготвиш.


  – Как? Не ми остави възможност. Щях да бъда откровен с теб, ако ти беше откровен с мен, но ти криеше, че Зеринтия е заченала. Криеш и от народа си. Защо?


  – Защото тя подведе и мен. Държеше никой да не знае.


  – Така си и мислех.


  – А сега какво?


  – Ще изчакаме следващите ѝ ходове. Нека разберем защо ѝ е било това оръжие.


  – А после?


  – Оръжието е вече наше. Ние го държим и ще го използваме така, както желаем, а не тя желае от нас.


  „Не му вярвай! Не му вярвай. Играе свои игри. Не че и Зеринтия не играе своите. Не че и нея не разиграва онази сила, която не знам откъде идва, но е в нея.“


  Царят ставаше все по-светъл, по-изпит, по-ужасяващо прекрасен.


  – Това е вдъхновение, Господарю! – забелязваше генералът. – Спрете го, спрете го навреме!


  – Не мога.


  – Какво му има? – попитах изплашено.


  – Той е поет, има дарба.


  – Как така дарба? Нали е цар. Не роб.


  – Дарбата на поетите не е призната за обществено полезна. Следователно не можеш да служиш с нея. Можеш да я упражняваш само при условие, че имаш друга дарба или си цар. Ако имаш друга дарба, значи си съвестен роб и няма защо да ти бъде забранявана тази, а на царя всичко му е разрешено – обясни ми генералът.


  – Най-могъщи! Господарю! – хванах Калаб за ръкава и го разтърсих.


  – Не те чува! – мрачно рече генералът. – Не е тук!


  – И сега?


  – Ще слушаме поезия. Дано не е към целия народ.


  – В тази врява ли? Никой няма да го чуе.


  – О, той не отваря уста. Чува го само онзи, към когото е стихът. Чува го в главата си, а поетът, поетът не помни какви ги е наговорил.


  – Наговорил! Как пък не! Щом дори не отваря устата си и нищо не помни, откъде знаеш, че е той.


  – Той обладава, разбираш ли! Влиза в теб, не е неприятно – само глас и присъствие е, гласът не можеш да разпознаеш, но присъствието не можеш да сбъркаш.


  – Чувал си го?


  – Много пъти. Последният път рече нещо ужасно, после ме разпитва, но не мога да му го кажа.


  – Виж, виж, нещо не разбирам. Ти каза, че могат да упражняват тази дарба само надарени с друго роби и царя, но аз познавам свободни поети.


  – Сред робите имат поети. Не те. Те само цитират думите им, но истинският поет мълчи.


  Кимнах, нищо не знаех за тази дарба. Зеринтия не бе захвърлила спомен, свързан с нея.


  Царят се издължаваше, около него заигра сияние – блещукаха разноцветни прашинки и гаснеха, разпадаше се, превръщаше се в светлина. Очите му се обърнаха, а белтъците придобиха мъчително синия цвят на очи на бродница.


  – Тамбар зин, томахавка, франциска... – проплаквах вече имената на брадвите. Искаше ми се да затворя очите на генерала, че да не виждам през тях какво се случва с царя.


  Тогава прогърмя гласът му в главата ми. Не, не беше неговият глас. И публиката го слушаше, цялата. Като отсечена спря глъчта ѝ. Всички се изправиха на крака. Бойците спряха на мястото си. Някои вдигнаха за почест оръжия, други ги сведоха. Някои коленичеха, други се свлякоха по лице като покосени, изглежда припаднали.


  – Същото, същото ми каза последния път! Никога не е повтарял! – чух мрачно да казва генералът, преди съзнанието ми да се превърне в мрак и бездна, с далечно усещане за тялото ми, което сега стоеше там, край арената, а ми се струваше, че това е станало отдавна, много отдавна.


  Освен мрак, бездна и бегли спомени, за себе си бях само слух. Огромен слух, слух, който поглъщаше в неразбираеми дълбини силата на разтърсващото Слово.


  „Тогава синовете Божии видяха, че дъщерите човешки са хубави и взимаха си от тях за жени, кой каквато си избереше.


  И рече Безимения: няма Моят Дух да бъде вечно занемарван от (тия) човеци, защото са плът.


  В онова време имаше на земята исполини, особено пък откак синовете Божии почнаха да влизат при дъщерите човешки, и тия почнаха да им раждат: това са силните, от старо време славни човеци.


  И видя Безимения, че развратът между човеците на земята е голям, и че всичките им сърдечни мисли и помисли бяха зло във всяко време.


  И ето, Аз ще направя на земята потоп от вода, за да изтребя под небесата всяка плът...“


  


  За кратко се опомних в тялото си, искаше ми се да крещя и вия от ужас, но бях вкаменена. Вкаменена като надгробен паметник. Цялата публика бе вкаменена, а твърдта небесна се гърчеше. Росата беше спряла, но се усещаше как всеки миг ще се излее порой.


  


  „...ще изливам над земята дъжд четирийсет дена и четирийсет нощи; и ще изтребя от земното лице всички същества, които съм създал...


  И водата се усили твърде много на земята, тъй че се покриха всички високи планини, каквито има под цялото небе...


  И се лиши от живот всяка плът, която се движи по земята: и птици, и добитък, и зверове, и всички гадове, които пълзят по земята, и всички човеци; всичко на сушата, що имаше дихание за живот.


  А водата се издигаше над земята сто и петдесет дена.“ ¹


  


  Дойдох на себе си, всички идваха, някои се свличаха на скамейките, други притискаха глави, ридаеха, но въпреки това ми се струваше плашещо тихо, докато генералът не изкрещя. Толкова гръмко изкрещя, че го чуха и най-отдалечените от арената в афитеатъра:


  – Има ли някой, който да се съмнява чии думи изрече поетът, Нашият Цар! Има ли някой, който не е уплашен! Ако има такъв, нека дойде при мен, ще му връча генералския си жезъл, но нека помисли преди да дойде, защото жезълът ще изгори ръката му, ако излъже. Ужасяваща болка причинява на недостойния, който го стисне. Ще умрем, ясно ли ви е, че ще умрем? На който не му е ясно, нека си го набие в тъпата кратуна. Но не е ясно кога ще се случи това. Нещо ново да научавате? Има ли някой, който се е мислел за безсмъртен? Нека ми каже. Ще коленича пред него, аз – генерал Монопс. Някой знае ли кога ще го сполети смъртта? Уверявам ви – не знае. Защото сега мога да заповядам на войниците си, че и на скаплисиусите, да минат между редиците и да поокастрят малко глави. Защо ще го правя ли? Защо пък да не го направя. Не е лоша идея. Казвам ви най-отговорно: мога и да го направя. Чухте ли ме добре? Който иска, нека си тръгва, дорде е време. Повтарям: който иска, нека си тръгва, дорде е време. Ще го кажа и за трети път: който иска, нека си тръгва, дорде е време... Никой не проявява желание, защо? Защото и без друго никой не знае кога ще умре. И никой не го научи, колкото и внушително да звучеше вдъхновението на царя. Разбрахме друго, и какво! Безимения ви се стори жесток! Ако на някого Безимения му се е сторил жесток, нека ми каже. Ще му покажа какво е жестокост. Ако на някого Безимения му се е сторил безсърдечен, нека ми каже. Ще му покажа какво е безсърдечност. Всичко си има началото и края. Всичко. Знаете ли кое изглежда безкрайно? Безсмислената война, но и тя си има край. Безимения е създал всички ни, но не всички ни Той затрива. Погледнете пак арената, но отваряйте не само очи, а и разум. Възхитително, нали! Много даже! Хайде, стига, това са начини за затриване. Харесват ви, значи? На когото не му харесват, не знам какво дири тук, а който има кураж да си признае, че му харесват, нека ми признае и аз ще му призная същото. И ще проследим заедно, като родни братя, останалата част от спектакъла. Ето, признавам ви: Харесват ми! Харесват ми пустите начини за затриване! Това, значи, не е жестокост, а на Безимения е жестокост, така ли! Защо мълчите? Хайде кажете си го! Искам да го чуя! Харесват ми! Харесват ми шибаните начини за затриване!


  Неколцина викнаха, след тях още няколко. Третият вик на публиката беше масов:


  – Харесват ни! Харесват ни шибаните начини на затриване!


  – Разбрахме, че ще умрем! Не че не го знаехме, но и най-тъпите измежду нас го научиха. Ясно ли ви е другото – остава ни само да се забавляваме...


  – Харесват ни, харесват ни шибаните начини на затриване! – екна отново гласът на публиката.


  А на мен сега ми харесваше той. Май той е моят шибан начин на затриване. Щях да се влюбя в тази подла лисица, може и да съм влюбена, но още съм малко сърдита заради онова: „Дай ми я за тази нощ, за да ѝ покажа какво е да си робиня!“.


  Е, и той си пада по мен, все пак виждам се през очите му. Не мога да сбъркам. Колко лесни са подобни мъже. Ако си красива, покажи им, че споделяш вкуса им. Това е комплимент за тях и ако са достатъчно влюбени в себе си, любовта им избива към теб.


  Сега осъзнах, че коленете ми са меки, не ме държат, светът пред очите ми се завъртя. Падах, генералът ме подхвана. Това ми хареса.


  Царят дойде на себе си и видя още по-екзалтирана публика. Погледна ни въпросително, а Монопс му каза:


  – Въодушевени са от стиховете ти.


  


  


  


  14. Първа схватка извън арената


  Оставиха един от заговорниците да пази края на коридора. Останалите седем продължиха навътре. Сатрас се спотаи зад ъгъла, огледа се. Никакъв шанс.



  Метла и лопата, дрипава черга, парцал...


  Да се направи на чистач, но робите – чистачи имат силно изразена дарба. Почти не ходят, пълзят по стените и таваните като паяци, а са обикновено момичета или далеч по-дребни и фини момчета от Сатрас. Счупени стъкла около лопатата. Петно, огромно, грозно, мазно петно на стената, не се виждаше добре само заради слабата светлина, но колко ли мръсотия се е трупала с времето, за да се забелязва, ако се вгледаш в него, дори и в сумрака.


  Истинският чистач скоро ще се появи и Сатрас ще трябва да се оправя и с него. Погледна пак към часовия. Деляха ги около двадесет крачки. Разстояние, което роб – бързоходец ще вземе преди оня да е мигнал с очи. Но за човек без дарбата му си е значимо.


  – Защо пак бъркаш там, където не умееш – промърмори си, обърна глава към изхода, не беше далече. Щеше да тръгне, но вън настъпи първо плашеща тишина, после настана грозна врява.


  По стените имаше факли, едва горяха, застилаха коридорите с печална светлина.


  Взря се в една от тях. Очите му се премрежиха. Приведе се, подпря длани на колене, повдигна му се, едва издържаше да не повърне, но разкашляше ли се, онзи, който пазеше съседния коридор, щеше да го чуе.


  – Не мога! Не мога...


  Пак го пареха гърдите. Както преди малко, когато разговаряше с робините – пеперуди и когато небесните годеници го канеха да седне при тях.


  Подпря се на стената. Плъзна се по нея и седна на влажната земя. Очите му бяха затворени, но светлината на факлата продължаваше да играе пред тях.


  – Загаси я! Можеш, имаш дарбата – беше женски глас, би трябвало да е възбуждащ, но тогава още Сатрас не познаваше този вид възбуда.


  Тогава видя жената. Не, само силуета ѝ. Най-вече къдравата коса на фона на факлата.


  – Загаси я, можеш да го направиш. Само с поглед и воля. Тогава ще останеш при мен, скъпи!


  – Не мога!


  – Много бързо каза „не мога“, така никога няма да откриеш дарбата си. И как ще живееш!


  – Аз съм свободен!


  – Не знаеш какво е да си свободен! Аз, аз съм свободна и не притежавам нищо, дори свободата си, защото свободата не може да бъде притежание. Ясно! Опитай...


  – Защо?


  – Как да ти обясня, малък си...


  – Ти не си любовница, мамо!


  – Охо! Значи сме пораснали и знаем много неща. Добре! Не съм любовница, куртизанка съм. Разликата е, че любовницата има дарба да обича, куртизанката – дарбата да не обича. За да си обичан, плащаш с живот, за да не си обичан, плащаш с пари. Аз съм пò на сметка.


  – И мен ли не обичаш?


  – Такава ми е дарбата, скъпи. Ти мъж ли си?


  – Мъж съм!


  – Тогава защо хленчиш? Не те обичам и какво! Ако си мъж, ще разбереш какво може да ти даде една жена, която не те обича. Нещо като обич, но заслужено. Когато има обич, никой не се пита заслужена ли е, или не. Дори да не е заслужена – има я. Когато няма обич е различно, трябва да се заслужи и по-малкото, което получаваш вместо нея. А това е и цената на свободата, само че си твърде малък да го разбереш. Както и да е, дали ще ме ползва някой като любовница или като майка, трябва да си плати. Ако е уважаващ себе си мъж, а ако не е уважаващ себе си мъж, няма работа с мен. Ясно! Ти нямаш парички, Сатрас, но вярвам – имаш дарба! По-съществена от моята! Хайде, угаси тази светлина.


  – Не мога!


  Проблесна пред очите му. Беше го плеснала.


  – Никога, никога, никога не казвай: „Не мога!“, преди да си опитал. Този плесник, заслужи си госега, но той ти е последният. Защото за тази услуга повиших цената. Последният беше, който получи с намаление. Заради добрите стари времена, когато ти бях майка. Загаси шибаната факла!


  – Но каква дарба е това?


  – Ами голяма. Угасвачи на факли търсят всички куртизанки. Като дойде някой приятел, който не ми е още любовник, уж само на разговор, нали се сещаш. Е, ти си на шест, можеш и да не се сещаш. Лекичко, лекичко, ако започне да чезне светлината, без някой от нас да я угася, изкушава го към друго. Хайде, влизай в този долап...


  – Защо?


  – За да опитаме. Ако успееш да угасиш факлата, няма да видиш нищо, ако не успееш – всичко ще видиш. Не е грозно, даже е красиво, но уверявам те, няма да ти хареса. Влизай в долапа!


  – Няма.


  – Това ли е последната ти дума?


  Сатрас кимна.


  Тя се приближи и клекна пред него.


  – Продадох робите ни: дебеланата, мърморкото, градинаря, възпитателката ти. Много изгодно ги продадох. В цената им включих условието да се грижат за теб още поне седем етапа, през които ще живееш с тях в господарския дом. Преди изтичането им никой няма право да те изгони. Сам можеш да си тръгнеш винаги, стига да си открил дарбата си и решиш, че му е време. Иди при тях, останеш ли при мен, ще трябва да гасиш факлата, а как да ти кажа... Знам, че ще успееш, дори да нямаш тази дарба – силен духом си и без дарба ще успееш. Но мисля, че твоята дарба е в друго. Да опазиш пламъка на любовта!


  Повече не я видя. Когато чу, че е мъртва, стана мрачно и видя факлата. Напрегна се, опита се да я угаси.


  Била е болна, за това работите не са вървели. Искала е да го осигури за известно време – докато открие дарбата си – за това е продала робите си. Дори и страдаща, остана хубава.


  Пред очите му горяха факлите на различни домове. В един – бояджия, в друг – градинар, роб – хулиган, който трябва да прави бели на съседите, мебелист, сам дете, а вече детегледач, другар на домашен любимец...


  Съзнателно и несъзнателно, видеше ли факла, опитваше се да я угаси.


  Трябваше да вляза в долапа! Трябваше да вляза, но се уплаших...


  Взираше се, напрягаше воля. Понякога му се струваше, че факлата угасва, но просто от изтощение изпадаше в безпаметен сън.


  „Твоята дарба е друга – опази пламъка на любовта!“ – дълго си повтаряше това, забравил, че му го е казала. Всеки път си го повтаряше, когато си тръгваше, когато го гонеха. Всеки път, когато се проваляше в следващото и следващото си начинание, примирил се най-сетне, че и това не е неговата дарба.


  Сред толкова много неуспехи изгуби и спомена си за първия. Още несъзнателно правеше понякога опити да загаси от разстояние факла или свещ. Бързо се разсейваше, унасяше се или пък вниманието му се отклоняваше към нещо друго.


  Отвори очи. Пламъците на факлата играеха.


  „Не мога!“ „Много бързо каза „не мога!“ „Твоята дарба е да опазиш...“


  Не се отнесе с него като с мъж. За това му рече последното. Утеши го, защото беше нейно дете. Не я заслужи, за това тя си замина. И никога няма да срещне такава жена.


  Взря се с омраза във факлата.


  Помръкна душата му.


  Помръкна всичко. Пламъчето затрептя уплашено.


  Сатрас бавно се изправяше, плъзгайки гръб по стената по същия начин, както когато беше седнал, но сега обратно. Не искаше да си помисля, че е успял, за да не се провали пак, както винаги.


  Но факлите угаснаха. Мрак застла коридорите.


  Тръгна със ситни стъпки в посоката, която се беше запечатала в паметта му. Беше изтощен до припадък, но не можеше да се отпусне. Важното предстоеше.


  По-скоро помириса войника, отколкото видя силуета. Хвърли се с цялата си ловкост, обмислил беше движението. Байонетите сякаш сами изскочиха от ръкавите и се озоваха в ръцете му. Със силен замах ги заби в тялото, върху което се стовари.


  На мига сякаш го завъртя ураган. Две ръце като мечи лапи стиснаха шията му, блъснаха го в едната стена, в другата. Хвърлиха го на земята.


  – Я да те видя сега, хубавецо! – изръмжа войникът.


  Сатрас беше по корем, насочи цялата си воля в ръцете, за да се отлепи от земята. Застана на четири крака, когато мощен ритник в гърдите го хвърли на няколко стъпки назад.


  – Малка, смахната жаба! Ти с какво флиртуваш, бе!¹ – огромната длан стисна косата на Сатрас, вдигна го за нея, блъсна го в стената.


  По бузата на момчето се плъзна угасена факла. Войникът се бе опитал да го окачи на нея, но в тъмнината не виждаше добре, затова не беше успял. Сатрас успя да прецени, че точно на същото място отсреща трябва да има друга факла. Напрегна се, взрян в мрака. И успя.


  Факлата, в която беше вперил невиждащ поглед, избухна, огнен облак обхвана войника откъм гърба, подпали наметалото и качулката му.


  Той изпусна Сатрас, нададе рев. Гореше, опита се да си смъкне наметалото. Сатрас грабна факлата, на която щеше да бъде закачен, и я стовари като тояга – заучен смъртоносен удар, върху черепа на войника.


  Онзи падна на колене. Още беше жив и гореше. Сатрас го удари втори, трети път, докато го умъртви.


  Залитна изтощен назад и намери опора в стената. Дишайки на пресекулки, изрече:


  – С какво флиртувам ли? С онази, която не заслужих.


  


  


  15. Нападението


  От „царската поезия“ Мелда едва не припадна, блазе ѝ. Аз, Каба – другата ми фигура, не можех да си позволя тази волност – ако тя си има симпатичен генерал, който да я теши, аз си имам стар лечител, чийто ум не искам да вадя, ами ако и той припадне... След малко ще е такава касапница, че преди да се продъни твърдта небесна, ще бъдем удавени в кръв. Стараех се да бъда спокойна, с безразличен глас повтарях всичко, което чуваше Мелда, всичко, което чуваше публиката отвън.



  Залмос гледаше в мен, не можех да преценя по погледа му уплашен ли е. Струваше ми се, че приема нещата нормално, но знам ли.


  Откровението на Калаб свърши, едва си поех дъх. Започна речта на генерала, опитах се и нея да повторя, но вече нямах сили, стигнах само до някъде. Залмос сложи ръка на рамото ми. Не мога да съм сигурна изсмука ли болка или не. При всички случаи ми стана по-добре обаче.


  – Значи е истина? Истина е, че робите сте потомци на синовете божии, слезли от небесата – рекох.


  – Хм, не знам. И какво те накара да си го помислиш точно сега?


  – Говореше се за смесване, за смесване между синовете божии и дъщерите човешки, което е огорчило Безимения.


  – Виж, Каба, поетите не са пророци.


  – Но това беше пророчество, нали?


  – На такова прилича, но дори да е, говореше се за титани, родени от смешението. Кой е виждал титани, потърси из спомените. Бродница си, имаш много.


  – Почти нямам. Бързо ги смилам, после спомените се запазват в очите и почти никакъв достъп нямам до тях, дори не знам откога скитам, колко са живели двете ми тела. Но въпреки това... Не, не откривам някой, видял с очите си титан, но хора, които познават хора, виждали титан – има, при това доста.


  – Хора, които познавали хора, които са виждали...


  – Знам как звучи!


  – Аз съм виждал титан, даже съм го и излекувал, но веднъж. Рядкост са.


  – Но едва ли ставаше въпрос за тези титани. Обичаме да казваме: титани на гроздобера, на зърнодобива, на рудодобива, на мисълта, на глупостта – каквито без съмнение са избраните роби, на пивоварните, на...


  – Стига, стига, да. Боях се, че ще го кажеш. Права си, но ако наистина живеем два свята, две раси, то синовете божии, слезли от небесата, това са свободните.


  – Защото са господари ли?


  – Защото се докосват до земята само чрез нас. Нямат дарби, но дават възможност на дарбите. Мисля, че дарбите са от тях, не от Безимения.


  – Говориш си и ти.


  – Ако Безимения имаше нужда от дарбите ни, дарбите ни нямаше да се нуждаят от свободните, но наистина – вече сме твърде размесени, за да сме уверени кой е истинският изгнаник на земята.


  Тогава улових непознати спомени, твърде разпокъсани, с хладен, металически вкус, неприятен. Цяла се наежих. Викнах. Очите на Белей забелязаха сенките. Следвали са ни по коридора. Втурнаха се.


  – Бягай! – викна Залмос.


  Нещо изсвистя покрай ушите ми. Белей изстена.


  Угаснаха светлините. Залмос сграбчи ръката ми. Задърпа ме към стената. Измърмори нещо.


  – Успокой се. Успокой се, успокой се! – плесна ме. Писках. – В безопасност сме.


  Притъмня ми. За малко съм припаднала. Когато дойдох на себе си, вече имаше светлини. Залмос беше запалил свещниците, намирахме се в лечебницата.


  – Какво стана? – попитах.


  – Нападнаха ни.


  – Кой?


  – Знам ли.


  – А после?


  – Факлите угаснаха. Не знам как стана. Бяхме до роба-проход.


  – Какво, какво?


  – Онези тъмни неща по стените, които приличат на мазни петна. Хора са, изгубили форма. Живеят като полипи по камъните. Роби са, със специалната дарба да отварят проходи, съкратени пътеки. Имаме много в подземието. Не ги използваме често, рядко се събуждат. Мързеливи са. Бяхме се приближили до един, докато си приказвахме.


  – Чудни са делата ти, Безимени! Значи хора – полипи.


  – Из пещерите във високите планини сигурно има доста, но в града – едва ли някъде другаде, освен в подземията на двореца.


  – А онези не могат ли да минат през тях?


  – Полипи са, но не и неразумни. Съзнателни роби са, отварят проходи само когато трябва и за онзи, за когото трябва.


  Бях удивена, уплашена, още какво ли не, изобщо много ми дойде, но сега усетих – лечителят не беше никак добре...


  Онова, което изсвистя покрай ушите ми, изглежда го удари. Удари го! Напрягаше се да говори, едва се сдържаше да не изстене. И очите му... не виждаха добре.


  – Ранен си.


  – Ще се оправя.


  Седна на една от своите кушетки. Разгърна туниката, дръжката на малкото, метателно оръжие стърчеше над гърдите му. Изсумтя, отидох при него.


  – Добре че сме в лечебница – промърмори.


  – А ти, май, и своята болка не можеш да изсмучеш.


  Опита се да се разсмее, но го заболя и пак изпъшка.


  – Ще трябва да извадиш това от мен, ето там, в онази стъкленица има обезболяващо...


  – Знам, бързо схващам, ще трябва да спрем и кръвта.


  – Нямам засегнат жизненоважен орган.


  – Никак не съм сигурна.


  – Това е защото си невежа.


  – Доверявам ти се, но раната е дълбока.


  – Иглите... конците... – посочи ми. Кимнах. Надигна шишенцето с обезболяващото. Този да се отрови ли иска...


  – Какви болки съм свикнал да понасям, сега една драскотина ще ме повали.


  – Сега, стискай зъби.


  


  


  


  16. „Убийци!“


  Пищях и се тресях.



  – Нападнаха ни! – дърпах Монопс за ръкава.


  – Кой, кой ни нападна, Мелда?


  – Не нас – опомних се, – прати войници, бързо прати войници, бързо...


  – Я се успокой!


  – В подземието има убийци!


  Не ми хареса погледа, с който ме измери.


  – Моля те – стиснах ръката му в шепите си, – прати войници!


  – Ще пратя, а ти ще ми кажеш повече за дарбата си!


  Бръкна в дрехата си, извади жезъла. Направи няколко движения и видях как от публиката станаха няколко войници и се насочиха към изхода на амфитеатъра.


  – Говори! – подкани ме.


  – Дарбата ми, тя не е моя, на мама е, тя викаше: „Убийци!“ – не исках да знае истината, той ми нямаше доверие и аз му нямах.


  – Значи тя ти говори от разстояние.


  – Не, не точно. Малко като поезията на царя е. Само като е вдъхновен, прави хората да го чуват без да казва нищо. И тя така, но като е уплашена, чувам я само аз и то една-единствена дума. Трябва да минат няколко женски цикъла, че да мога да я чуя повторно.


  Дали ми повярва? Май, да.


  – Зеринтия е пратила убийци – рече на царя.


  – Няма да ѝ го простя.


  – Защо пък ѝ е на Зеринтия?


  – Бои се от лечителя – отвърна ми генерала.


  – Залмос е много верен роб – поясни царят, – ако отрочето ни е зла сила, може би ще пожелае да ни избави от нея. Не се безпокой, ще опазим и него, и майка ти.


  


  


  


  17. Втора схватка извън арената


  Войниците имат дарбата след сто и двадесетия удар на сърцето си да включват на нощно зрение, когато се наложи. И ако Сатрас се беше забавил малко повече, първата схватка щеше да завърши иначе, но сега безспорно преимущество имаха противниците му. За това и другият войник го изненада.



  Изникна почти пред очите му. Сатрас се опита да възпламени пак факла, но изглежда му трябваше време за възстановяване. С идеята да провери възможностите на новооткритата си дарба изтощи силата им до край. След като приключи с онзи войник, започна да си играе на запалване и изгасяне на факли. Ту успяваше, ту не успяваше. Ту онази факла, която желаеше, ту някоя, за която не бе и помислял, докато накрая спряха да го слушат.


  – Хвърли меча, малкия! – извика му сянката.


  Сатрас отстъпи.


  – Казах!


  – Добре, добре. Хвърлям го и те призовавам на дуел с юмруци.


  Метна меча.


  – Значи дуел, а – грачещ прозвуча смехът на войника, – и защо си мислиш, че ще приема?


  – Въпрос на чест. Доста по-голям си и не ти трябва меч, за да се справиш с мен.


  Скъсяваха дистанцията помежду си.


  – Слушай, малкия, ще ти кажа нещо, което ще помниш до края на краткия си живот. Честта е с ясни правила само на арената. Във войната и истинския бой е по-сложно. Във войната и истинския бой правила няма. Ясно? Кажи, ясно ли ти е?


  Замахна с меча да обезглави Сатрас. Направи го като палач. Жертвата изглеждаше беззащитна. Но Сатрас в последния момент блокира удара с байонета, изскочил от единия му ръкав, а с другия продупчи изненадания войник в гърдите.


  – Пределно ясно – рече на издъхващия.


  


  


  


  18. Ударите на тараните


  Убийците бързо откриха официалния вход към лечебницата. Забиха по металната врата първо с юмруци, после с ритници.



  – Здрава е – едва намери сили да изрече Залмос. Губеше много кръв, а го и болеше. Човекът, който бе облекчил болката на хиляди, не можеше да се справи сам със своята болка. Проявяваше дух, но бързо се изтощаваше.


  В това състояние обаче ми помагаше. Забравяше за кратко знания и аз ги улавях. Сложих му змийска огненица, екстракт от цвете китара, отрова от миши дракон и блатна плесен, но вече виждах – не беше вярно това, което ми рече, че няма засегнати жизнено важни органи – белият му дроб бе пронизан. Смъртоносно за друг човек. Магическите сили, които заменяха необходимостта на дроба, вършеха нещо, но едва ли за дълго щяха да го държат.


  Какво ще правя без него? Той ни беше прикритието! Без него всички ще разберат, че сме нощни бродници. Ще ни разкъса тълпата. А и това ще е най-малкото от всички лоши неща, които ще последват. Лечителят пречи на някого, според генерала това е Зеринтия. Не че съм много сигурна, но и да не е Зеринтия, зли планове има.


  – Отворете! Заповед на царя и генерала!


  – Вие сте убийци! – креснах им. Ударите по вратата станаха по-мощни. Удряха с тарани – овни или дракони, но масивната врата дълго нямаше да издържи. Стените би избила крепкостта на оръжията им.


  Залмос се гърчеше, вече бълнуваше. Гореше, бърбореше нещо несвързано и кръвта пак потичаше.


  – Отваряй, съсухрено бабе такова! Срещу армията си.


  Срещу армията ли! Май заговорът не е на Зеринтия, а на генерала.


  Блъснаха вратата още десетина пъти. Имах чувството, че е вече избита. Разпадах се, имах желание да избягам от тялото си, стигнеше ли се дотам, не можех да се задържа във формата си, а Залмос умираше.


  Вратата изскърца. Стори ми се, че поддаде, че вече нахлуват. Трябваше да притискам раната на Залмос и да шепна заклинанията за живот. Пуснех ли я – издъхваше.


  Разпадах се. Губех мисъл. Трябваше да се овладея. Да забравя какво ми се случва дотам, че да продължа да върша това, което трябва.


  Чрез Мелда се озовах при арената.


  Вървеше парадът с ударните оръжия.


  – Боздуган, боен чук, бек да Корбин, вади, джут, еку... – докато изричах имената им, ми ставаше спокойно, чувах падането на мазилка, изскърцването на тежката каса, която бяха почти избили, но слагах марлите, заливах раната с вещества, които познавах, но се съмнявах, че ще му помогнат и с такива, който не познавах, но чувствах, че ще му помогнат. Най-важното – не се боях за себе си. – Жезъл, йо, камшик, бич, кнут, нагайка, канабо, китайски гън, куботан, ла кане, лати, отта, палка, пика на конник, сиамбок, сопа, тояга, тиаха, тамбо, тауатеуа, тонфа, чуй, ханбо, утринна звезда, шарийравади...


  Гледах през очите на царя и генерала арената. Ужасяваща красота.


  Касата вече не издържаше, чуваха се гласовете им в лечебницата.


  – Винкило! – произнесох името на последното оръжие, нямаше общо с останалите. Изглеждаше колкото нелепо, толкова и ефикасно.


  Избиха вратата, нахлуха.


  


  


  


  19. Чистачката


  Убийците се готвеха да нападнат, когато над главите им премина пълзящо по тавана същество. Трябваше да е на десет или дванадесет, със сиви коси и нежен чуруликащ глас, който сега изричаше само груби ругатни:



  – Абе, прасета с прасета! Къде се намирате! Идете си в кръчмите и се въргаляйте в собствените си нечистотии. Тук е дворец.


  Чистачката!


  Някой от войниците ѝ каза: „Изчезвай, пикло!“, а тя изписка, завъртя метлата, плесна го с нея по лицето. Всички замахнаха към нея с мечовете си, но тя – вече яхнала метлата, прелиташе из коридорите, а ехото правеше кикота ѝ зловещ.


  Кратко мигновение, достатъчно за Каба и Залмос да преминат отново през роба – проход и да се озоват в друго място на лабиринтите.


  Войниците се пръснаха из коридорите недоволни.


  Чистачката кацна при Сатрас.


  – Ще ме целунеш ли? – попита го тя.


  – Като пораснеш.


  – Е, една целувка като за непораснала.


  Сатрас я млясна по бузата.


  – Ще раста с мисълта за теб, а ти ще ме чакаш, нали?


  – Ще те чакам, скъпа.


  Момичето се изкикоти щастливо. Гърдите пак парнаха Сатрас. Мигновено, но по-силно от онези преди това.


  – Можеш да летиш с метлата?


  – Че за какво друго ще ми е! Метлата е само жезълът на чистачите. Символът на магическата им дарба. За да поддържаш чистота, не бива да изхвърляш боклуците, а да им намериш подходящото място. Тогава те няма да са боклуци. Това правим, но с духа и силите, които витаят около телата ни, а не със смешните инструменти, които са само наши магически символи, а когато вие ги използвате вместо нас, повече мърсите, отколкото чистите. Целуни ме пак! Аз съм влюбена в теб. Ще ме чакаш, като порасна, да ме вземеш, нали.


  Сатрас ѝ обеща и понесе юнашки паренето в гърдите. Не можеше по друг начин да я разкара, а за една малка чистачка тук беше доста опасно, независимо от способностите, които показа.


  


  


  


  20. Капанът


  Убийците се разделиха на три двойки, пръснаха се из коридорите, за да дирят лечителя и вещицата. Мъжът, който покани Сатрас да седне при тях на скамейките, запази спокойствие, с него вървеше един от най-младите войници, който също изглеждаше спокоен, намерил равновесие в по-силния психически до себе си. Те попаднаха първо на трупа на обгорения и с разбит череп, а после и на продупчения с байонетите.



  – Не разбирам – рече младият войник, – кой е способен на това?


  – Никой – спокойно отвърна началникът му, – но се досещам кой го е направил, нищо, че не е способен на това.


  – Кой?


  – Даровитият и свободният, онзи малкият, Сатрас ли му казваха...


  – Дето седеше при нас? Стига, та той е дете. Не може да убие Права лопата и Малък дракон.


  – Направил го е. Всичко може да се очаква от даровити и свободни. Не им върви в живота, но стане ли напечено, не знам що за сили ги пазят. Нищо, ще му видим сметката. Трябваше да ме послуша и да пази скамейките.


  Притисна с длан гърдите на новобранеца си. И двамата стаиха дъх. Сатрас вървеше пипнешком в мрака, на не повече от петнадесет разкрача пред тях.


  Командирът даде необходимите знаци на подчинения си и двамата бързо и тихо доближиха момчето.


  Беше точно на мястото, в което коридорите се кръстосваха. В капан.


  Изскочиха и останалите две двойки убийци.


  Сатрас беше обкръжен. От всички страни.


  – Голям мъж се показа, момче! Но казах ли ти да пазиш местата ни! Това беше заповед! И ще бъдеш наказан за своеволието.


  Сатрас се подсмихна невинно.


  – Почти ме подкупи – с подобна усмивка му отвърна мъжът, – сега ми запомни името и като се срещнем в следващи животи, мъсти ми. Наричат ме Аурас (врящия), а също Бесния. Убийте го.


  Нестинарката изскочи от пазвата на Сатрас. В диаметър повече от двадесет стъпки подът в подземията пламна като жарава. Стреснатите войници отстъпиха, очите им се присвиха от острия дим, а нестинарката летеше около главата на Сатрас и му говореше ту през смях, ту уплашено, ту му крещеше, ту проплакваше.


  – Събуй си сандалите и бягай през жаравата... Не мисли за огъня, а за мен... Не мисли за себе си, а за топлината между нас, когато сме близо един до друг в оръжейната... Няма да се изгориш, ако не мислиш, че ще се изгориш... Не бива да минава и за миг през главата ти подобна мисъл.


  – Откъде се взе?


  – Ти не разбра ли, че не мога да те оставя сам?


  – Била си с мен!


  – Е, какво те пареше в гърдите? И да не мислиш, че сам угаси онези факли? Аз имам власт над огъня, не ти. Действай! И танцувай, чуваш ли ме, танцувай. Все едно с мен, без да ме виждаш, без да чуваш мелодията. Улавяй жизнения ми ритъм. И му се отдай. Ако си ме обичал искрено, няма да имаш проблеми. Ако си ме мамил, ако си се мамил, ще умреш...


  Огнени демони танцуваха по жаравата. Ставаше все по-алена, по-ярка. Дишаше като зловещо чудовище, издаваше съскащи звуци.


  Нямаше време за мислене. Сатрас побягна. По един коридор, по друг. Все жарава се разстилаше под краката му. Изливаше се върху опитващите се да го пресрещнат войници. Хвърчаха въглени, пареха му лицето и бедрата, а един по-едър го удари в тестикулите. Стъпалата обаче не чувстваха нищо. Нестинарката се смееше и летеше около него. Беснееше и като фурия чезнеше из коридорите, после пак идваше.


  Сатрас съвсем изгуби ориентир, докато накрая се озова на арената.


  Парадът още не беше свършил, но цялото внимание се насочи към него.


  – Сатрас! – викнаха двадесетина гласа. Момичетата – пеперуди.


  – Сатрас! – още поне двеста. Ваятелите – животворни и неживотворни, небесните годеници и говновозите...


  – Сатрас, Сатрас, Сатрас, Сатрас! – стана на крака цялата публика и започна да го аплодира.


  Гласовете им се сляха в един мощен изблик на възторг, от който се тресеше вечният камък на най-крепкия дворец, строен някога. Мощен тътен, идещ сякаш от дълбините на земята. Блъскащ се и преминаващ през небесната твърд.


  – Сатрас! Сатрас! Сатрас!


  22. Първа битка на арената


  Имаше думата генералът.



  – Днес Най-могъщият преминава в истинската фаза на своето могъщество! – прогърмя гласът на генерала и по-скоро приличаше на гласа на Безимения, отколкото на земно същество от плът и кръв. – Тридесет и три етапа са началото, след което се открива същинската част. И който не е променил управлението си, напразно е живял тридесет и три етапа. Но ние успяхме: разобличихме историята, разкрихме тайните на бъдещето, макар те да не се показаха различни от всичко онова, което познаваме. Правото ще е в оръжието, все в него. И тъй – докато свят светува, докато Безимения ни залее с потопа. Но от днес това изконно право ще е вече на всички. По-скоро на всеки, който има воля, който има кураж да защити живота, достойнството и честта си с меча. Арената няма да е запазена територия за скаплисиусите, а животът е като арената. Никой няма да живее вечно, нали го разбрахме. Никой не знае кога ще настъпи смъртта му, нали го разбрахте. И ако не умре днес в битка, утре може да е в потопа, а ако потопът залее света някога, след много, много време, както и изглежда – тези оръжия ме карат да мисля така, че те няма да бъдат измислени утре или в други ден – по-рано ще остареем и ще се разболеем. Но сега е шансът ни да бъдем горди, равни. Погледнете остриетата, погледнете формите и мислите. Не сте се били ли? Всяко животно се бие, а вие – любимци на Безимения, не сте лишени от животински инстинкти. Гледайте в оръжията, има за всеки. Всеки ще почувства вълнение пред своето оръжие... Не бързайте, необходимо е време. Днес ще поставим само началото. Ще видите да се бият хора, които не са скаплисиуси, дори войници не са. Няколко осъдени на смърт роби с мъжки сърца, които могат да си спечелят правото да живеят. И вашият любимец – Сатрас, който – време е с гордост да си призная, е моят единствен син.


  Публиката замлъкна шокирана, объркана, затрогната. След което нададе възторжен възглас.


  Сатрас подскочи на арената. И погледна злобно към трибуната на генерала.


  – Как пък не! – измърмори, а после едва не се втурна с див крясък, за да убие генерала.


  Мерзавецът казваше истината. Значи той, той ги изостави.


  Да, имаха същите очи. Значи за това го оскърбяваше в онези два-три пъти, когато пренасяше оборудване за войнишките станове. Зле се държеше, личеше личното отношение.


  Обърна се към скамейката и през зъби изрече:


  – Това беше голяма грешка, Господарю!


  – Гледайте и се учете! – изрева отново генералът. – Докато вашето оръжие избере ръката ви, ние ще ви научим как да живеете и как да мрете. Изведете на арената Рибаря. Залагам за него, че ще убие възлюбения ми син, но моето момче... всички го познавате – пълно е с изненади.


  Срещу Сатрас застана изчадието. Не се виждаха очи, не се виждаше лице: покрито беше с водорасли. Не беше голям като войниците, малко по-едър и по-висок беше от Сатрас, но тялото му беше по-възлесто дори от неговото.


  Нямаше оръжие, което обърка Сатрас.


  Очите му заиграха. Всички скаплисиуси бяха готови да му подадат оръжието си само при един негов жест, но не знаеше какво да избере срещу един видимо невъоръжен човек, обаче кой го знае с какви дарби надарен.


  Рибарят започна да върви настрани, опитваше се да опише кръг около Сатрас, Сатрас също запристъпва встрани, за да не му даде възможност да го изненадва.


  Онзи скъси разстоянието, но го направи доста недодялано. Никаква техника, не играеше добре с краката. Сатрас го заблуди, че иска да отстъпи. Целта му беше да поощри онзи да използва лошото умение в приближаването към противника. Позволи му да дойде по-близо. И сгреши.


  Много бързо стана. Рибаря замахна, дланта му се разтвори и от нея излезе мрежа водорасли, оплете се около Сатрас. Рибаря дръпна със свръхестествена сила и метна заплетеното момче в краката си.


  Сатрас не видя, но публиката беше на крака. От свободната ръка на рибаря изскочи костно образувание, дълго почти крачка, приличаше на закривен шип. Подхвърли още веднъж мрежата с беззащитната си жертва. Удари я силно в земята.


  Публиката крещеше. Рибаря замахна с шипа.


  Сатрас трябваше да е мъртъв. И почти никой на арената не разбра какво точно стана.


  Рибаря се разсея, като че ли забрави къде е. Не трая дълго, едва ли повече от двеста удара на сърцето. Достатъчно, за да разплете мрежата свикналият с безброй дейности Сатрас, от сплитането на корабни въжета до отлепянето на коприна от телата на робините – пеперуди. Сигурно се досетихте, че те му помогнаха. Насочиха облак прашец срещу Рибаря. Мислите му се зареяха, тръпчиви цветчета забродиха из тях, сладки тръпки заиграха по тялото му, тръпчива слюнка изпълни устната му кухина, силата напусна мускулите му, нежност изпълни гърдите му, бясна сила запъпли по слабините му и ги възпламени.


  Когато се овладя, Сатрас беше вън от мрежата. Замахна с шипа, но момчето беше много близко. Мина под оръжието. Опита се да го оплете, но от това разстояние едва не се заплете сам в мрежата си.


  Сатрас заби двата байонета в шията му.


  Див вик от публиката.


  Робите – бързоходци изнесоха ранения от арената, а Сатрас бе сложен като на трон върху щит, подпрян на раменете на четирима войници и тъй отнесен до почетната скамейка на победителите.


  


  


  


  23. Арса


  Царят беше в недоумение.



  – Но ти си войник, ти не можеш да знаеш кой е синът ти.


  – Да – усмихна се мрачно генералът, – войниците не познаваме децата си. Жените и децата ни са общи, но нали ти казах, че той е позорът ми.


  – И това се е случило с мой генерал?


  – Готов бях да отстъпя жезъла си, но войниците ми нямаше да го позволят. Не желаеха друг да ги командва. Но тайната ми знаеха всички. Много пъти се готвех да излича позора си. Но как! Да убия момъка? Друг начин нямаше, но достатъчно ли щеше да е? Не. Войниците ми предпочитаха да имам порочна тайна, която да крият. Това ги кара да се чувстват по-лоялни към мен и да гледат с известно пренебрежение на далеч по-малките си прегрешения. Ако го убиех, бързо щеше да се забрави, че съм го сторил. В съзнанието на армията момчето щеше да е живо. Но днес всичко се нарежда само на мястото си. Той ще умре на арената и смъртта му от много ще бъде запомнена. При това – каква смърт. Такава, каквато ще обърне позора ми в гордост.


  – Какво е виновен синът ти! – не издържах.


  – Мълчи, робиньо! Един войник не бива да се бои за дете, съпруга, родител. Не и да има друго семейство освен армията. Всяка жена, всяко дете е еднакво скъпо за всички ни и докато има и една жена и едно дете, докато армията не е изтребена до крак, има за какво да се борим. И да изпълняваме дълга си към цивилното население. Сатрас с нищо не ми е виновен. Та той е най-невинното същество, което познавам. Е, идиот е, но ми е симпатичен. Но не мога да жертвам цяла армия, нейния ред заради него. Сигурно се чудите как се е случило. Арса – с нейната червена коса, с нейния гръмък смях, мъжка душа, женско поведение, красота и сила – беше типичната, расова войнишка жена. Кой да го допусне от нея! Спеше с мен, но в същото време не е изпълнявала съпружеските си задължения към другите войници, които са заслужили правото да я имат, нощем, когато влизала при тях, ги отблъсквала, убеждавала ги, че не бива, била е убедителна, използвала е очарованието си, карала ги е да се чувстват едва ли не горди от това, че са отхвърлени и са нейни съзаклятници в нарушението на устава, защото с тях има една по-интимна тайна, отколкото интимно би било общуването им. Когато тя напусна казармата, истината излезе наяве и аз наказах всичките ѝ съучастници: бичувах ги, екзекутирах ги, а нея оставих да угасне сама. Знаете за военната клетва – който я даде веднъж, не може да се отметне от нея. Няма магия, няма никаква сила – земна или небесна, която да е в състояние да развали клетвата. Дезертьорите издържат четвърт цикъл, до половин, най-устойчивите – до два женски цикъла – време, прекарано в адски болки. Арса живя седем години, виждах я понякога – с изпито лице, горящи очи, вече не беше сияйната от силата си, здравото тяло – здрав дух на военна съпруга, а напомняше крехка щерка на матрона, която и вятърът сякаш нараняваше, но дори аз, който винаги съм бил обожател на красотата на крепкото тяло, без да призная никому, я харесвах повече. Болестта я правеше божествена...


  – И! – строго попитах.


  – Бих ѝ дал опрощението. Стига да пожелаеше да се върне в армията, жезълът ми щеше да има достатъчна сила да спре клетвата да я унищожава. Без думи ѝ казвах, че желая това, тя разбира погледа ми, трябваше само да прояви желанието. Не го стори.


  – Отгледала е сина ти, доколкото е успяла.


  – За по-силен дух от нейния не съм чувал.


  – Вземи момчето в армията! – каза властно царят, но не достатъчно властно, за да бъде изреченото от него заповед.


  – Той не е войник.


  – Смел е.


  – Смелостта е дарба, разбира се, но е най-слабата дарба за един войник, а никоя от дарбите на войниците не е силна. Така и трябва. Силната дарба е на армията, а не на отделния индивид, служещ в нея. Освен това прибера ли го, ще бъде явно нарушение на традицията и устава. Знае се, че е мой син. Никой друг войник не знае кое е биологичното негово дете.


  – Значи, принасяш го в жертва! – почти в един глас рекохме с царя.


  – Разбирате, че се налага. Тежък жребий, нали? Но чувствам, не знам защо... че и Безимения е способен на същото.


  – Мисля те за безсърдечен – рекох неволно.


  – Защото си робиня.


  – И тази нощ ще ми покажеш какво означава „да си робиня“.


  – Уверявам те! – озъби се.


  „Горкият!“ – помислих си.


  – И ми кажи как виждаш! – забелязал беше.


  – Не виждам, но чувам толкова добре, че очи не ми трябват – беше първата лъжа, която ми дойде на устата, но когато я изрекох, осъзнах, че съм казала истина, която не съм разбирала сама. Това ме обърка и побързах да премина на друго: – Това със сина ти беше част от спектакъла ти, нали?


  – Глупости.


  – Ти го организираш.


  – Да.


  – И ще има много изненади.


  – Веднъж царят ни става на тридесет и три. И трябва да има.


  – В негова чест! – иронично рекох.


  – Да, тъй е, но съдбата се намеси в сценария ми. Не очаквах сина ми да се появи, и то преди края на парада. Доста се забавихме, ще дам знак на останалите оръженосци да излизат на арената, а ти не се разсейвай, робиньо, от твоята уста искам да чувам само имената на оръжията.


  Вдигна жезъла, тръгна шествието на бойците с верижни оръжия.


  


  


  


  24. Аурас Бесния


  Доколкото можах, успях да закърпя и превържа Залмос сама. Лечителят се гърчеше, простенваше, очите му бяха насълзени, стискаше устни да не се разхленчи като дете, лицето му стана последователно жълто, бяло, тъмни вени избиха по него, свиха го като с мрежа. Ръцете ми усещаха как силата го напуска, как душата му търси отвор, през който да избяга от тялото.



  – Болката, най-добрата ми приятелка – простена, – тази, която познавах по-добре и от себе си – болка от продупчени с копие бъбреци и потрошени колене, избодени очи и разрязан скалп, прободна рана в гърлото... Строшени крака на роб, разпънат заради каприз на господаря си, свален преди да издъхне, болките от стотици тежки раждания, изгаряния, смазани крайници и тела при злополуки в строителството. На язви и болки от преяждане, на обезобразени от бичуване умиращи и хиляди отравяния с гъби...


  – Мълчи, мълчи.


  – Всички ги понесох като свои. И си мислех, че болката няма сила над мен, докато не ме изпълни истински моята. Толкова слаба в сравнение с понесените, а ме свари толкова неподготвен да я превъзмогна. Защото не съм вярвал, че съм в състояние да я изпитам. Убива ме, а ме прави щастлив, сега разбирам, че все пак съм човек.


  Изглежда бълнуваше.


  Засмя се и изхленчи едновременно. Като че ли се овладя. Изправи се до седнало положение, помоли ме за още превръзки и заедно увихме гърдите му. Изглеждаше по-добре, малко по-добре.


  В лечебницата влязоха войниците, изпратени от генерала да ни защитят от убийците. Мъкнеха един от ранените заговорници, а той ругаеше.


  – Ще трябва да се погрижиш за него, лечителю! – повели един от офицерите.


  – Не виждате ли, че не е в състояние! – креснах и бях толкова разгневена, че направих жест с ръка, с който едва не отметнах качулката, която криеше предателските ми очи. – Ранен е! Колко болка още може да понесе, а и този човек се опита да ни убие.


  – Казах, роби! – отсече войникът. – Погрижете се за войника.


  Рече: „войника“. Значи заговорникът е бил... То и му личеше. Сега се виждаше, не беше в униформа, но тази стойка, тази осанка... Значи генералът е в дъното на всичко, не Зеринтия. Какво искат от нас...


  – Не може да ви помогне! Не е в състояние – настоях.


  – Той е лечител. Дарбата му го задължава.


  Щях да извикам нещо, но Залмос ме накара с жест да мълча.


  – Поставете го на кушетката – рече, гласът му беше безсилен, нямаше да издържи. Убиецът имаше прорезна рана в гърдите. Дрехата му беше спряла кръвта, но как ли щяхме да я отлепим, за да обработим раната.


  – Ще го излекуваме, за да ни убиете, така ли! – озъбих се аз.


  – Ще останеш жива! – небрежно рече войникът.


  – Но той – не – погледнах към Залмос.


  – Остави – рече ми той.


  Прокара ръце над тялото на ранения. И двамата се тресяха, и двамата изглеждаше, че няма да издържат до края на операцията. И двамата се бореха и се опитваха да отвлекат внимание от болката.


  – Онзи малкият обърка всичко – ръмжеше войникът, – усещах, че онези ножове, които използва, са само част от непознато и много по-смъртоносно оръжие...


  Изстена и се усмихна:


  – Харесва ми момъка...


  – Какво се случи? – попитах.


  – Ами пламна около него, мина през огъня и успя да ме резне с острието. Но ще се срещнем пак... Възхити ме, та той рани Аурас Бесния...


  Щеше да каже повече, но изгуби свяст. Лечителят се напрегна да изсмуче болката му.


  Недей! – рекох му.


  Не ме чуваше. Беше погълнат от болката на своя убиец.


  – Говори ми, Каба – едва чувах гласа му, толкова безсилен беше, – дръж ме на този свят.


  Какво да му говоря, какво! Не ме слушаше, на негово място бих оставила убиеца да умре.


  – Говори ми, дръж ме на този свят.


  И аз вече поемах болка, а Аурас Бесния забравяше и ме заливаше с такива спомени, каквито не бих искала да вкуся. Сладострастни и хищни спомени. Спомени за кръв и хубавици. Галеше ме с грубите си ръце, галеше ме и примирах. Отвращавах се от него, отвращавах се от себе си и все пак исках да съм онази жена в прегръдките му. Копелето умираше, а се усмихваше.


  Улових арената през Мелда, през очите на царя и генерала наблюдавах шествието, а устните ми изричаха същото, което и устните на другата ми половина:


  Верижен камшик, кусари-фунди, кусаригама, манрики-гусари, метеорен чук, нунчаку...


  Залмос умираше, нямаше вече сила...


  Убиецът идваше в съзнание, не можех да спра процеса...


  Злодеите постигаха целта си, убиха го не с оръжията си, а с чувството му за дълг...


  Мразя го!


  Табак-Тойок, триделно нунчаку, шоге, слънгшот...


  Поне да беше помислил за мен. Сега какво ще правят с мене тези... Лицето на Аурас Бесния се изясни. Цялото се усмихваше, все едно сънуваше приятен сън. Лечителят се свлече на колене. Изглеждаше скован като мумията си, но ръцете му не се отделяха от раненото място на убиеца.


  Започнаха да нахълтват в мен спомените на Залмос. Цяла лавина, както винаги става при умиращите. Загубих представа за тяло, носех се по бързей от видения, които не разбирах, чувах само устните си да изричат: Суржи, утринна звезда, шиноби-зуе, цеп, чигирики...


  – Ще се срещна с малкия! – до съзнанието ми достигна гласът на Аурас Бесния. – Жалко! Сродна душа ми беше! Но му дължа реванш.


  – Уруми! – изрекох и изтръпнах, това не беше верижно оръжие, а сабя – камшик. Ужасно, колкото всичко на парада, взето заедно.


  Млъкни, вещице, и ме последвай.


  Силната ръка на Аурас Бесния ме хвана под лакът и ме поведе нанякъде.


  – Свършвайте със знахаря! – заповяда на шайката си.


  – Махнете това оръжие! – писках на трибуната. – Махнете го, не е човешко. Урумито! Това е сабя на зли сили.


  Генералът ме плесна.


  – Мълчи, робиньо! – рече ми го в лицето, дъхът му ме обля, разхленчих се, прокара длан по бузата ми и стисна косите ми. – Сега ще видим що за зли сили има в тази сабя.


  Разплаках ли се, не знам. Вече знаех кой е заговорникът. Хората му водеха нанякъде другото ми тяло. Опомних се в прегръдката на своя екзекутор.


  


  


  


  25. Втора битка на арената


  Генералът вдигна жезъла. Армията го разбра и даде заповед на скаплисиусите. Робът боец с урумито леко изруга. Не му харесваше това чудо в ръцете му. Страховито беше, но нямаше никакъв контрол над него. Острието му се виеше и издаваше режещи звуци.



  Войниците посочиха опонента му, един от редицата мечоносци. Въоръжен с меч ксифус и щит аспис.


  Двамата скаплисиуси бяха добри приятели. В това няма нищо нередно, практика е да излизат на арената един срещу друг най-близките. И не се жалят. Признак на уважение към качествата на твоя приятел, твоя противник на арената е да се биеш колкото се може по-свирепо с него. Скаплисиусите живеят за публиката. Да не ѝ дадат всичко от себе си означава да се лишат от уважението ѝ, което е позор, пред който смъртта е за предпочитане.


  Нестандартните оръжия обаче ги объркваха. Като бойци можеха стократно по-бързо от обикновен човек да опознаят силата им и начина им на ползване, но тези идеха от други светове, носеха напълно неразбираеми послания и ценности. Битката губеше връзката си с традицията, а без тази връзка цялата етика на скаплисиусите пропадаше.


  И двамата се чувстваха като побъркани зверове.


  „С това – меч ли е, камшик ли е – ще се нарежа сам“ – помисли си скаплисиусът с урумито, стисна го здраво и влезе във връзка със силата на режещата метална змия в ръцете си. Точно така: змия. Който и да беше изобретил след време оръжието, беше съчетал движението на змията с режещата същност на метала. При обработката на това оръжие освен ковачът Тарус, бяха взели участие и отровителите. Те бяха намазали дръжката с екстракт от змийска отрова, който предизвикваше у човека способност да улови вибрациите на змиите. Чрез тях той можеше да овладее извиването на острието поне за известно време, в което разумът му напълно щеше да е помрачен, но инстинктът за самосъхранение ще го води.


  Пред очите на публиката се измени. Лицето му се изопна, устните му изтъняха. Издаваше съскащи звуци, а тялото му придоби такава гъвкавост, все едно нямаше кости. Самият звук от острието разсичаше нервите на публиката, кожите им настръхнаха, някои почувстваха болка от прорезна рана.


  Противникът му пристъпяше спокойно към него, ясно преценявайки, че е обречен, докато и той не влезе във връзка с оръжието си. Този път нямаше намеса от страна на отровителите. Стана необяснимо, без човешка воля.


  Скаплисиусът реши, че няма шансове срещу далеч превъзхождащия го противник, но вместо от отчаяние, бе изпълнен от екзалтация, че именно сега ще покаже боен дух и независимо как ще завърши битката, победител ще е той. Тогава почувства силата на още триста до себе си. Без да има дарбите на любовница, разбра, че някой ден ще се наричат спартанци и ще държат същите оръжия срещу превъзхождащи ги противници. Видя сенките им. От двете си страни. Бяха в идеална бойна редица. С шита си пазеха намиращия се от ляво другар. Строят ги превръщаше от хора в метален дракон с триста глави, триста сърца, шестстотин ръце и шестстотин крака. Да, такъв дракон щеше да има някога, сега скаплисиусът беше подкрепен от сенки. Имаше си само една глава, едно сърце, два крака и две ръце, но го изпълни духът на останалите. Змиевидният от чудовище се превърна в същество, чиято глава имаше шансове да смачка.


  Змиевидният замахна, острието издаде ужасяващия си писък. Скаплисиусът със спартанското снаряжение вдигна щита. Урумито се удари в него, изви острие около ръката му, направи нарез, но змиевидният се бе открил и късият спартански ксифус прониза дълбоко корема му.


  Робите – бързоходци го изнесоха от арената, докато победителят, натоварен на щитове, бе отведен на почетното място.


  Войниците, на които Аурас Бесния заповяда да убият Залмос, се забавиха съвсем малко. Лечителят изглеждаше и без друго мъртъв. Пипнаха пулса му, нямаше. Провисиха длани над ноздрите му, не изглеждаше да има дъх. Почудиха се необходимо ли е да му прерязват гърлото. Когато решиха, че е излишно, но и без друго няма да го заболи, внесоха убития на арената скаплисиус и настана объркване, а докато траеше то, лечителят дойде в съзнание. Не беше умрял, а изпаднал в дълбоко изтощение, но почувствал, че има нужда от него, се върна бързо на себе си.


  Приближи се до скаплисиуса. За разлика от него, боецът наистина беше мъртъв. Покри раната с ръце.


  – Остави го, лечителю! – извика му някой. – Той е скаплисиус!


  – Да – отвърна Залмос, – скаплисиус е, има дарбата, но ще затворя тази рана.


  Раната всъщност се затваряше сама, скоро скаплисиусът отвори очи.


  – Какво стана? Изгубих ли?


  – Беше мъртъв – каза му Залмос.


  – За осемнадесети път ме убиват в последния сезон. Махай си ръцете, лечителю. Аз съм скаплисиус и имам дарбата.


  – Исках да те улесня.


  – Мен ли, погледни се на какво приличаш. Скаплисиусите не умираме в бой. Всички други – да. Не и ние.


  – Понякога умирате.


  – Умират бездарните. Мен за по-малко от денонощие ми е израствала глава.


  – Не и мозък – обади се някой от войниците – заговорници.


  Скаплисиусите и войниците не се обичаха. Всички бяха бойци, но в битки едните умираха, другите – не. Войниците приемаха скаплисиусите за страхливци, скаплисиусите имаха войниците за по-слаби бойци, но не можеха да го докажат – забранено бе да вдигат оръжие срещу войник. Подобна волност означава разпятие, а на кръста умират дори и скаплисиусите. При тях обаче е по-лошо, защото умирането не трае като при другите хора три-четири денонощия, а повече, понякога етапи. Преди години по време на робския бунт едните и другите срещнаха мечове. Войниците победиха заради по-добрата си стратегия, но това за скаплисиусите не беше мъжки начин за водене на битка.


  – Доста зле си – рече Залмос, – наистина ще те улесня.


  – След малко съм на крака, старче! Махай си мръсните ръце. Не ми трябва лечител. Аз съм Збелсурд – непоправимият Збелсурд. Свадлив съм, приказлив, обичам да умирам, но всеки път, когато ме убият, много ме е яд. И съжалява не само този, който го е направил, а и всички около него. За всеки случай няма нужда мършав дядо да затваря раните ми.


  Залмос въздъхна.


  Войниците – също. Колкото по-бавно се възстановяваше инатливият скаплисиус, толкова по-дълго трябваше да отлагат убийството на стареца. Скаплисиусът беше нежелан свидетел, а и щеше да им попречи. Твърде рано напусна арената, нещо, което никак не му допадаше, още кипеше в бойна страст и чакаше най-малкия повод да се сбие с някого.


  


  


  


  26. На почетната трибуна


  Сатрас направи няколко опита да се изнесе без никой да го забележи, но ту някой от публиката викаше „Сатрас“, ту, почти стигнал до публичните трибуни, се сблъскваше с войник, който му обясняваше, че боецът-победител трябва да стои на почетното си място, докато битките за деня не приключат. Успокоиха го, че ако толкова иска да се разтъпче, може и да му се отвори възможност, защото винаги е възможно да бъде призован пак на арената.



  Сатрас промърморваше и си сядаше на мястото. Не му вървеше разговора с нестинарката. Сърдита му беше за нещо, не разбираше за какво.


  – Защо напусна оръжейната? – попита я за петнадесети път, но сега тя му отговори:


  – За да бъда с теб.


  – Значи ти ме пареше по гърдите...


  – Да, докато флиртуваше с онези пеперудки, годеници, всякакви други мръсници.


  – Кажи ми, Сакалме...


  – Нищо няма да ти кажа, ти си лъжец.


  – Как не разбрах, че си в пазвата ми?


  – Когато пожелая, винаги мога да се скрия в нечия пазва. Да топля, да паря, да изгарям. Мога да се вселя в теб, ако поискам... Мислех си, че го знаеш и затова си ме предпочитал пред всяка друга любов. Защото мога да бъда повече от всяка друга любов. Да се слея с теб – завинаги. Не само докато се любим, а да споделим цял живот в едно тяло. И този живот щеше да бъде изцяло любов. Само че ти...


  – Просто разговарях с тях.


  – О, я стига! Усещам промените в тялото ти. Просто разговарял! Щеше да се разтечеш! Как не те е срам.? Имах чувството, че тези уличници мен обладават. Но те спасих... Нищо, че не го заслужаваш.


  – Не знаех, че мога да вървя по въглени.


  – Още много неща можех да те науча. Искам да се прибирам.


  – Ще се приберем, при първа възможност.


  – До кога ще я чакам!


  – Не можеш ли да направиш пак онова с въглените, да засипеш всичко с жарава, по която да бягаме. ..


  – Няма да мога, не и сега. Като повечето роби, и аз се изтощавам и ми трябва време за зареждане. Едно е да поддържам жарта в огнището, което съм си избрала. Друго е, когато правя нетипични за дарбата ми неща. А покрай теб наистина ми се наложи да направя много такива. Първо да те паря, за да не се отдадеш на безсрамието си. После... да загася и паля онези факли.


  – Ти си го правила! – разочаровано викна Сатрас и стресна скаплисиуса на съседната почетна скамейка.


  – Аз ами!


  – А аз си помислих, че съм открил дарбата си – сломено рече Сатрас.


  – Хайде, стига – вече по-нежно му рече, – виж, съжалявам, че те заблудих, но нали си пазихме живота. Ти си мил, може би това е дарбата ти. Но си прекалено мил, а това я превръща в порок.


  – Ти пък си ревнива!


  – Аз съм от пламък.


  – Колко време ти трябва да се заредиш?


  – Много. Поне до утре.


  – До утре без твоя помощ ще съм мъртъв.


  – Трябва да избягаме.


  – Изглежда, но как?


  – Някак. Защото смъртта ни ще е най-малкият проблем.


  Думите ѝ накараха Сатрас да се стегне.


  – Не блъфирам – рече му с горчив глас, – избягах от оръжейната, защото исках да съм близо до сърцето ти. Да се опазя. Защото щях да изчезна като останалите нестинарки, а сега разбирам, поне донякъде, какво се случва с тях.


  Преди Сатрас да я е попитал, му отговори:


  – В огнищата им любовта е отслабнала. Не знам защо. Изглежда става така из цял свят. Настъпват някакви промени. Някакви големи промени, представа си нямам какви. Но погледни, очевидни са. На тази арена винаги се е леела кръв, но никога не се е умирало.


  – Скаплисиусите умират.


  – За малко, после се чувстват даже по-добре. Но стига си ме прекъсвал. Погледни лицата на хората, улови емоциите им – не е трудно. Зрелището е извратено, смъртта е истинска, а на тях им допада повече. Игра е, която им харесва. И не е само това... Нещо е ставало и с надгробните паметници, никак не ми харесва. Светът се променя, а това се е отразило в семействата. В семействата, в които бяхме обич, домашен уют и малката радост, която поддържаше огъня на щастието. Почувствали са го, всички останали без мен са го почувствали, защото през последните месеци аз си имах работата, този стар мърморко Тарус, който наистина ми е като баща... И теб, лъжецо мой... Това беше достатъчно да ме задържите...


  – Светът се е променил, хората са се променили...


  – Мъничко, но достатъчно. Не са забелязали, но нестинарките губим силите си в домове, в които топлината ни не радва.


  – И за това са ги напуснали, да търсят други.


  – Не, не е толкова просто. Искали са да останат, но е нямало сила, която да ги задържи. Зовяла ги е другата – дивата. Онази на природата и на разрушителното в нея. Докато има обич в домовете, тя ни задържа. Дори когато се поддадем на изкушението и ги напуснем за кратко, пак се връщаме, но вече няма какво да ни върне.


  – И какво ще се случи?


  – Не съм сигурна, но е много вероятно сестрите ми да пораснат, неимоверно да пораснат от злите сили, на които се отдават. И тогава всичко ще опожарят.


  – Ще опожарят! Наистина ли?


  – Какво си мислиш? Пламъкът е любов, но когато няма любов, той се разгаря в бясна страст.


  – Ще опожарят града?


  – И горите наоколо, и полята, и селата край тях, освен ако...


  – Освен ако какво?


  – Освен ако двамата не подпалим отново огнищата в домовете им.


  – Това са хиляди домове.


  – Повечето ги знаеш. Има ли изобщо непознато място за Сатрас?


  – Но как така ние ще подпалим чужди огнища?


  – Само за да им изпратим сигнал. Да им напомним всичко хубаво, което са изживели в тези домове. Колкото и огорчени да са, ще почувстват за последно желанието да опитат. Да върнат любовта в своите огнища.


  – Ти си изтощена.


  – Изтощена съм да разпалвам жарави за битки, да гася и паля факли, но не и да пробуждам домашни огнища.


  – Става въпрос за около хиляда огнища.


  Нестинарката не отговори. Ставаше по-топла. Чувстваше я като котенце, свито в пазвата му – малко, уплашено котенце.


  – Хиляда огнища! – повтори Сатрас, сигурен, че Сакалме крие нещо.


  – Ако си готов да ми се закълнеш във вярност и любов, няма да изгубя нищо.


  – Какво означава това?


  – Нали ме обичаш?


  – Нямам друга любов.


  – Хиляда огнища, хиляда чужди огнища са наистина много, ако издържа докрай, ако не изгасна, ако не полудея, ако не избягам при сестрите ми, ако мисля за теб, ако ти вярвам – нещо, което не заслужаваш – аз ще изгубя дарбата си, но няма да умра. Ще се превърна в съвсем обикновена жена.


  – Но аз те обичам нестинарка.


  – Знам – горчиво му отвърна, – значи ще се опитам да се справя и без теб.


  – Чакай, чакай, какво означава това?


  – Че мога да угасна.


  – Ще те обичам, каквато и да си.


  – Какво друго ми остава, освен да вярвам на лъжеца.


  Сатрас се огледа, погледът му срещна този на войника, който го пазеше да не напусне мястото си.


  Стана най-безцеремонно и се приближи до пазача си.


  – Е, трябва да изпразня вътрешностите си. Не искам това да стане на арената пред очите на обожателите ми.


  Войникът му посочи клозета. Сатрас тръгна, войникът – след него.


  


  


  


  27. Трета битка на арената


  Говорех като обезумяла.



  – Гастрофет, арбалет – абралетчикът е с щит павазе, тежък обсаден арбалет, арбалет със съставен и арбалет със стоманен лък, арбалет – запъван с кози крак, японски лък, дълъг английски лък, хунски лък... Моля ви, Господарю, доведете ми мама – гледах към царя, но думите ми бяха към генерала. И ми отвърна генералът:


  – Тя е на сигурно място! Те са моят подарък за теб, робиньо!


  – Пак ли ще има истинска смърт? – недоволно попита царят, забелязвайки, че се готвят за бой роби, които не бяха скаплисиуси.


  – По-малко смърт, отколкото ако не им дадем този шанс – спокойно отвърна генералът. – Единият е неживотворен ваятел, опитал се да бъде животворящ – направил е мъртви богове.


  – Някой ден мъртвите богове ще бъдат наричани статуетки и ще бъдат красота, не зло.


  Направиха се, че не ме разбраха. Това бяха думи на Зеринтия, а царят колкото я обичаше, толкова се и боеше от нея.


  – Другият е бракониер. Погледни го, истински звяр. Има дарбите на дивата природа. Не е живял сред хора, див е, едва го заловихме. Сам не знае колко немаркирани животни е избил. И двамата са за разпятие.


  Публиката скандираше. Очакваше началото на битката.


  – Това вече не е традицията! – сухо изрече царят.


  Главата на дивия човек беше котешка, котешки бяха и оранжевите му очи, а мускулатурата му напомняше на драконска. Стърчеше поне с глава над най-високите. Лявата му ръка стискаше саморъчно направено копие, а дясната – топуз от каменно дърво, също саморъчен. Разголи хищните си зъби и издаде съскащ звук.



  Ваятелят пазеше самообладание. Изглеждаше спокоен, с което спечели одобрителните овации на публиката, но по всичко личеше, че се готви достойно да понесе екзекуцията си. Постави на земята меча, който някой ден щяха да наричат спата. Свали шлема си, взе пръст и я положи върху маската.


  Звярът се приближаваше към него.


  Ваятелят постави шлема на главата си. Изправи се. Без да вземе меча. Без да помръдне.


  Звярът беше на крачка, когато ваятелят пак свали шлема, но калта, която бе положил от вътрешната страна на маската, сега беше залепнала по лицето му и представляваше една по-ужасяваща маска. Маска, под която ваятелят приличаше на мъртво божество, но с жив човешки поглед. Примигващ, насмешлив. Маската приличаше на лице, бегло напомнящо човешко, но изгубило всички човешки чувства, разчекнало се в изродена усмивка – изразяваща дълбоки прозрения, болка и лудост на безумен властелин, жестокост и детински присмех, пренебрежение, каквото дори цар не би проявил. Маската изглеждаше по-истинска от лицето: кал и кръв от омърсената земя създаваха чувството, че са по-живи от плът.


  Звярът отстъпи назад. Ревна, но в рева му се долавяше уплаха. Озъби се нападателно, но като не успя да сплаши противника си, сам заприлича на уплашено дете. Замахна разсеяно един-два пъти с оръжията си и коленичи. Наведе глава, прегърна краката на божеството, а то спокойно се наведе. Взе спатата, оставена до краката му, и с един замах отсече главата на богобоязливия дивак.


  – Та какво каза за мъртвите божества? – попита ме иронично генералът. – Как щели да ги наричат? Съгласен съм само за едно. Има красота в тях, но са твърде опасни.


  Робът започна да смъква пласт по пласт маската от лицето си. Захвърляше в краката си калта и скачаше по нея. Сега изглеждаше по-уплашен от творението си, отколкото бе преди малко противникът му.


  – Но надгробните паметници не са ли мъртви божества? – попитах, объркана от шока.


  – Знаеш! – отвърна ми царят или генералът, не разбрах кой. – Надгробните паметници са надгробни паметници, мъртвите божества – мъртви божества. В надгробните паметници е имало нещо живо, в мъртвите божества е смъртта.


  


  


  


  28. Опиянението на един народ


  Главата на дивака се търкаляше на арената. Робите-бързоходци бяха отнесли тялото, нея забравиха. Някой я ритна. Волно или неволно, това не разбрах. И те не изглеждаха с всичкия си, както и останалите по трибуните.



  Един от войниците, които носеха щита с победителя към почетните трибуни, настъпи главата, залитна и издаде цвилещ звук. Запази равновесие, а черепът се натроши под сандала му.


  Приличащите на невръстни деца животворни ваятели сочеха с пръст в нея и се кикотеха. Демонични изражения се бяха изписали върху невинните им детски лица.


  Небесните годеници, по-ефирни и от тях, с по-чист, почти ангелски детски облик, изглеждаха още по-зловещо. Скачаха на място, незрелите им тела имитираха действия, изпълнени със сладострастие. От гърлата им излизаха дрезгави гласове, вулгарни фрази, които груб мъж рядко произнася, а по-типични са в устите на изпаднали в истерия долнопробни курви. Знатни до преди малко матрони бяха разголили гърди, кискаха се, притискаха телата си една в друга; губеха се между настръхнали, заприличали на зверове едри роби. Извиваха се остри стенания, толкова силни, че стигаха до небесната твърд. В един от секторите стана меле. Войниците, които се опитаха да въведат ред, бяха затрупани от летящи като тарани безумци. Острие на меч излезе през гърба на участник в безредицата. Останалите се пръснаха между редовете, като не изглеждаха по-спокойни. Един от войниците трудно се изправи, куцукаше. Навсякъде се разкарваха роби-виночерпци. Не си и представях, че може да има толкова много от тези скъпоценни роби в целия свят. И всички те сега бяха в амфитеатъра. Момчета – по-мъжествени и от войници, и от скаплисиуси със силата, която се лееше от телата им, напомнящи стебла, но по-женствено красиви и от най-красивата, по-обаятелни и от най-обаятелната жена. В ръцете им израстваха рогове и те ги поднасяха. Целуваха се с мъже и жени, мъжки и женски длани се плъзгаха по яките им гръдни мускули, по гърбовете им, по бедрата им, а те се носеха из публиката. Робини с крехки снаги и пищни бюстове разнасяха амфори, очевидно направени от неживотворни ваятели. Виното се лееше по дрехите им, белите им туники приличаха на прогизнали в кръв, а те се смееха звънко и предизвикателно. Момичета по на петнадесет-седемнадесет. Жени на двадесет-тридесет-четиридесет-петдесет и пет. С изискани прически до преди да ги погълне всеобщата истерия, сега разрошени, с разплетени кичури и изражения на разгонени самки простенваха в прегръдките на неколцина мускулести роби или размахваха като пряпорец смъкнатата от телата им дреха. Виждаха се и момичета-лози, почти легендарни робини, за които се говореше, че са изчезнали преди няколко поколения. По добре поддържаните им тела и по движенията им, които не бяха изгубили стил и показваха дълго и целенасочено възпитание, можеше да се съди, че са били свободни, от богаташки фамилии, но сега по гърдите им, ниско по коремите им, по ключиците и тънките им шии растяха гроздове, едри и сочни. Протягаха се към тях крадливи ръце и ги късаха или успяваха да грабнат между пръсти едно-две зърна, а всяко подобно посегателство довеждаше момичетата до дивна еротична възбуда. Гърчеха се като танцьорки, надаваха живописни писъци. Около портала земята се възпламени. Няколко скочиха да гасят огъня. Някои се подпалиха, но продължиха да се кискат.


  Групата със строителите стоеше като вкаменена. Бяха пълна противоположност на повечето от зрителите. Потънали в себе си, мрачни, но издаващи едно натрупващо се напрежение. Спокойни можеха да се нарекат и робините-пеперуди. Е, буйстваха си, издаваха си възклицанията, но при тях това е типично поведение. Видях с очите на генерала, че погледът му срещна този на Скайденте.


  Значи се познаваше, и то доста добре, с господарката на момичетата-пеперуди.


  Разбраха се с жест. Не ми стана ясно какво, докато не видях как кръг от войници се сключи около момичетата, за да ги опази.


  Общ мощен вик разтърси не само арената, не само амфитеатъра, а целия дворец.


  – Още, още, още, още, още...


  – Какво? – царят крещеше, за да надвика тълпата.


  – Как какво? Кръв! Искат кръв и смърт! – успя да я надвика и генералът.


  – Това не е моят народ! – дереше се царят.


  – Напротив! Това е твоят народ!


  Вдигна високо жезъла. Въздейства на войниците, те някак успяха да успокоят развилнялата се тълпа.


  – И ще ти кажа нещо – назидателно и вече без уважение говореше Монопс на царя, – при следващия изблик ще поискат главата ти. И аз трябва да избера на тяхна ли страна да застана, или на твоя.


  – Зеринтия ли го стори?


  – Не! Грешката е твоя, Господарю.


  – Какви са тези виночерпци?


  – Имитатори са. Разбрали са от какво има нужда публиката.


  – А момичетата-лози?


  – Откъде да знам! Мисля, че дарбата е типична за всяка чувствена девойка. Пази страстите си за любимия, на когото някога ще се отдаде, но разбирайки, че няма да го срещне, защото краят е близо, се отдава на всички – иначе смъртта ще ѝ вземе всичко. Навързала се е в гроздове, за да се лиши по-бързо от натрупаната сладост. Всяко зрънце ѝ е ерогенна точка.


  – Не те разбирам, защо да не срещне любимия си?


  – Защото преди малко, умопомрачен от вдъхновение, ти им предвеща края на света.


  – Аз!


  – Ти! През теб говореше Безимения. Разбери ги, те губят всичко. Мечтали са за големи къщи, за възпитани, по-възпитани от себе си деца, за повече роби, а робите – за повече полза към бъдещия свят. Мечтали са за следваща нива, пестели са, гладували са, за да я имат. Избирали са за партньори в живота тези, с които ще постигнат повече, а не тези, с които по-сладко биха преживели сладкия миг, но сега разбраха, че животът е сладък миг, а всичко останало е суета и измама. Боели са се от смъртта и са си мислели, че този страх ги пази от нея. Боели са се от греха, защото са знаели, че този грях води до печални последици. Но сега те са и добродетелни, и разюздани пред общата гибел, пред която са толкова нищожни, че тя е напълно безразлична към тях. Купували са учебни помагала, колкото по-голямо изпитание е било за бюджета им, толкова по-радостни са били, че ще направят нещо за подрастващото си отроче, за своята надежда. Пазили са онези вази с цветя, които някой ден ще се изменят и ще дадат на внуци и правнуци по-красиви цветове, за да помни някой за тях. Колко велика е малката, сладка измама, че с ограничените си възможности правиш нещо повече от себе си, че щастието, което създаваш на близките си, на тези, които обичаш, осмисля и твоя, и техния живот. Но ето – всичко свършва. Събуждаш се от сладък сън. В истината, която е кошмар.


  – Какво съм им казал?


  – Че Безимения ще унищожи света. И знаеш ли, това е началото на шока им, сега кръвта им кипи и само беснеят, но бързо ще се уморят, а отчаянието им ще стане по-зловещо. Сега лудуват, но после ще са смазани. Ще имат нужда от виновник, за да съберат срещу него частицата страст, останала у всеки един. И този виновник ще си ти. Вестоносецът. А и царят, който ги е мамил, че може да ги опази от всичко зло. Казах ти – при следващия изблик ще поискат главата ти.


  – Ще им я дам, стига да ги утеши!


  – Няма да ги утеши. Ще празнуват няколко дена, гаврейки се с нея, а после пак ще се поддадат на покварата.


  – Няма да стане така! – извиках.


  – Робиньо – стисна костната ми корона в ръка генералът, – Богиньо! С тебе ще си поговорим много неща, докато разбера що за изчадие си, но каквото и да си, възбуждаш ме.


  Дръпнах се рязко.


  – Няма, разбира се, няма – съгласи се, – когато чуха пророчеството, повярваха, но не успяха да го възприемат. Стояха си на местата, очакваха... И аз не знам какво. Това е вцепенение, познато ми е от битките, но когато помирисаха кръвта, когато видяха истинска смърт на арената, онова – стаеното в тях, излезе навън. Не са ми войска, но мога да ги задържа под контрол.


  – На каква цена? – попита мрачно царят.


  – Зеринтия и отрочето ви готвят заговор, народът ще се разбунтува, а ти си в началото на най-славния си период. Виждаш ли, войникът е роб. Онзи роб, за когото е най-срамно да има за господар собствената си сянка. Той трябва да има господар. И ако ми разрешиш да правя най-ефикасното, аз ще съм щастлив, ти ще бъдеш моят господар, ако ли не, друг ще бъде господарят ми.


  Лицето на царя се сбръчка, заприлича на мъртвото божество, което видяхме последно на арената. Генералът се засмя сериозно:


  – Властта ще е моя, но ще е в твоите ръце! – обясни генералът. – Ще спасиш народа си и от този момент истински ще управляваш.


  – Аз съм ти пленник – рече сломено царят.


  – Докато се вразумиш и осъзнаеш, че моята лоялност не е верига.


  Публиката беснееше.


  – Ще трябва да ѝ дадем още кръв!


  – Още кръв! – не повярвах. – Това съвсем ще я изкара от кожата.


  – Не, ще я изтощи! Засега кръвта само изостри апетита ѝ, но след малко ще го засити.


  


  


  


  29. Четвърта битка на арената


  Говорех, говорех...



  – Кавалерийски... копие, пика, сариса, дротик, дору, хаста, пилум, тризъбец, яри...


  Парадните шествия продължаваха да се точат на арената и докато заемаха местата си, с тях се бяха размесили бойците за поредната битка и не можеха да се различат. До преди ми се струваше, че съм усвоила изхвърлените спомени на Зеринтия, но вече разбирах колко много още имаше да откривам в тях. Докога, докога щяха да излизат... още и още войници, с все различни средства за убиване, а и генералът, какво още беше замислил! Никога, никога нямаше да излезем от амфитеатъра...



  – Бойна брадва със закривено острие, бисенто, бо, йоби бо, брандисток, преследващ прът, пилешщи сърп, фалкс, фачурд, кама, кхакхара – шакуджо, ганаса, глефа, гвизарама, гуан дао, алебарда, чук луцерн, чевокохващач, макуаахуитъл, монашески лизгар, нагините, нгау, нунтебо, брадва с прън, бойна коса, сърп, воулг, трисекционна тояга, сай, ханбо, тамботецуло, джо, тонфа...


  Кога, как ще бъдат използвани! Дори по веднъж да убият, е достатъчно. Толкова много са, никой няма да оцелее. Призовахме смъртта от всички времена. За да я спрем сега, като се изтребим себе си и прекъснем веригата от зло, която предаваме на следващите поколения. Но аз искам да си вървя, искам да живея.


  Публиката се усмиряваше. Продължаваше да обръща съдовете с вино, но вече не буйстваше. Придобила бе нормалния си облик. Заприличваше отново на онази, която се бе събрала да се развлече. Някой друг щеше да лее кръвта си вместо нея. Не ѝ минаваше през ума, че от тази забава никой няма да си тръгне...


  – Кистен, маймунски прът, бианган, прът „луд дявол“, тианг прът, прът на петте тигъра, тайджи прът на тринадесетте, тайджи четвъртпрът, тайджи...


  Млъкнах. Монопс ме изгледа.


  – На този амфитеатър ще е свършекът на света, нали?


  – И началото на новия – отвърна ми генералът.


  – Всички ще умрем?


  – Почти. За да оцелеят пригодните за живот, тези, които ще приемат новото.


  – Какво е то?


  – Рано е да ти кажа, робиньо, но ти ще бъдеш знатна жена. Не, ще си богиня.


  – Не искам.


  – Не бъди страхлива.


  – Спри игрите! – заповяда царят.


  – Не мога да изпълня тази заповед, Господарю! – отвърна генералът.


  – Ще бъдеш разпънат.


  – Когато престанеш да имаш нужда от мен, направи го. Но не мога да спра игрите. Малко оставаше и народът ти щеше да те разкъса, да те разпъне като роб, но малко му трябваше да забрави омразата си към теб – сега те боготвори, защото му даваш забавлението, от което има нужда...


  На арената вече се оформяха двете четворки, които щяха да се бият една срещу друга.


  Четирима войници и четирима скаплисиуси.


  – Във войската жените и децата са общи! – произнесе царят нещо, многократно изречено на трибуната.


  – Традиция и устав! – отвърна генералът.


  – Сред тези четиримата може да има и твой син.


  – Да.


  – Защо го жертваш? За Сатрас съм готов да те разбера, но за войника?


  – Не жертвам напразно войниците си. Това е тридесет и третият ти етап. Заслужава да се отбележи славно. И най-сетне да разбереш моята лоялност.


  – Скаплисиуси не бива да се бият с войници.


  – Но се биха. Няма да забравим онзи бунт, нали!


  – Никога! – промърмори мрачно царят.


  – Сега ще ти покажа защо войската победи армията на скаплисиусите!


  – Заради добрата бойна стратегия. Армията е обучена на боен ред, ти си талантлив пълководец. Нямаха шансове робите.


  – Част от истината – натъртено рече генералът.


  – В единоборство скаплисиусите превъзхождат многократно войниците ти. И имат дарбата да се съживяват след смърт. Това ще е касапница.


  – Каквато очаква народът. И за която те обича. Но... аз залагам на победа на войниците. И дано разбереш истината.


  Четворките се пръснаха по арената. Всеки от бойците търсеше позиция, удобна за координирана атака с другарите му и заедно с това – неизгодна за врага. Познаваха уменията и на противниците си, и на братята си по оръжие. Оттук-нататък беше игра на интелект. И не индивидуален, а интелект на цялата група. И войниците, и скаплисиусите бяха без щитове, без доспехи. И едните, и другите държаха в ръцете си по два от новите къси мечове – непознати оръжия, които сега опознаваха. Войниците – с по два гладиуса, ксифуси, махайри, кописи във всяка от ръцете си, скаплисиусите – с по две уакизашита, кодачита, уакизашита, нинджато във всяка от ръцете си. Така гледано, не можеше да се преценят преимуществата и слабостите на мечовете, но като че ли намерих нещо неясно в спомените на Зеринтия, което не знам дали правилно разтълкувах. Мечовете на войниците идеха от някакъв античен свят, тези на скаплисиусите – от някаква си средновековна Япония, култура и технология наложила се десетки векове по-късно, и би трябвало да са от по-добър материал, но едва ли нашите ковачи са спазили традициите, с които някога ще бъдат изработвани тези оръжия.


  Видимо беше обаче превъзходството на скаплисиусите. Движенията на войниците също бяха превъзходни, издаваха силата и бързината, лекотата, с която си служат с оръжията, но някак всичко при тях беше насечено, докато скаплисиусите сякаш плуваха, сякаш летяха, танцуваха, а оръжията бяха украшение в ръцете им, с което извършваха ритуал. Приличаха на природни стихии, добили човешки тела. Като че ли телата им бяха създадени за тези оръжия, а не тези оръжия щяха да бъдат създадени за тези тела. Плавността правеше движенията им да изглеждат бавни, но бързината на войниците беше заблуждаваща. Те виждаха, че всеки техен удар е предварително блокиран. Строят се разбърка. Двете групи се сблъскаха. Иззвъняха мечовете, всеки от осмината атакуваше едновременно по трима, всеки блокираше поне по шест удара. Някой излизаше от вихрещия се метален кръг и отново се гмурваше в него. Пръснаха се, един от войниците кървеше, задържаше се с неистови усилия прав, но рухна. Втори сви коляно, заби меча в земята, постоя малко така и се отпусна по лице. Кървяха и другите двама, но изглежда не бяха толкова тежко ранени. Тогава познах единия – онзи злодей от подземията, Аурас Бесния, имаше кървава резка по лицето и още една от рамото до лявата гръд. Усмихваше се на една страна. Хвърли се, завъртайки се около оста си, замаха с мечовете, които заприличаха на светкавици в ръцете му. Другият използва изненадата. Промуши единия от скаплисиусите в гърба, преди главата му да хвръкне отсечена от меча на друг скаплисиус.


  Аурас Бесния беше повален на земята. Двама скаплисиуси едновременно вдигнаха мечове, за да ги забият в гърчещото се тяло, но тогава Аурас Бесния с невероятна бързина се вдигна на ръце, заклещи с крака шията на единия от скаплисиусите, наруши му равновесието. Скаплисиусът се килна върху Аурас Бесния и го покри, точно когато другарят му нанасяше смъртоносния удар.


  Скаплисиусът, съсякъл приятеля си, бе скован за миг от изненадата. Достатъчно за подготвения Аурас да забие дълбоко меча в слабините му. Избута двата трупа от себе си, изправи се на крака. Цял беше в кръв – своя и чужда.


  Срещу него имаше само още един скаплисиус. Аурас залитна. Скаплисиусът тогава атакува, подведен от това, че противникът му е по-зле, отколкото в действителност беше. Тогава Аурас метна меча си като нож и той се заби в шията му.


  Робите-бързоходци изнесоха временно мъртвите тела на скаплисиусите и телата на убитите войници.


  Аурас Бесния беше отнесен на почетната ложа и веднага си намери място до Сатрас.


  – Смел си, момко! – усмихна му се благо и разроши косата му както първия път, когато седнаха един до друг край арената. – Даровит, а свободен. Чакаше те бъдеще, можеше да бъдеш повече от войник – истински убиец. Но се срещнахме, после – и сблъскахме. Това беше лошият ти шанс.


  – А може би твоят! – отвърна момъкът.


  Аурас се разсмя, макар че имаше рана, която му причиняваше болка и смехът изкриви лицето му.


  – Кой знае, кой знае. Ще проверим, много скоро.


  – Необходимо ли беше? – попита царят. Лицето му беше сгърчено от отвращение, но виждаше, че публиката се забавлява. Някои скандираха името му, славейки го.


  – Както виждаш – отвърна генералът, – но разбра ли защо победихме в онзи бунт?


  Скаплисиусите знаят, че ще живеят. Войниците знаят, че ще умрат. И се борят за живота си. Колкото и по-лошо от скаплисиусите да се бият – побеждават. Дарбата на скаплисиусите ги прави роби: ограничава страха им, а оттам – и възможностите. Смъртта прави войниците свободни, защото ги кара да решават бързо, в този миг, защото следващ може и да няма.


  – Денят преваля. Да спрем игрите за днес.


  – О, не. Още малко. Има още две битки, по-специални...


  – По-специални! – възкликнахме царят и аз.


  – Утре ще продължим, но ако не завършим както трябва, публиката ще бъде разочарована.


  


  


  


  30. Пета битка на арената


  Всички слушаха притихнали.



  – Светът ще свърши, както всичко! – прогърмя гласът на генерала – такъв, какъвто би звучал гласът на Безимения. – Свършва детството ни и свършва младостта ни, с тях – и мечтите ни: да открием своя дарба или да си купим повече и повече дарби, купувайки робите, които ги имат. Свободни, а всъщност оплетени в условности, зависими от пари и страхове – да бъдем истински, да открием страстите си, от които се срамуваме. Хареса ни това, което се случи на церемонията, нали? Защото вече няма от какво да се страхуваме. Всичко, което сме сторили, всичко, което е осмисляло живота ни, ще рухне. То е без значение за Безимения. Наша измама, а какво е без тази измама животът ни – нещо, също лишено от значение. Мъки и детинска игра. Лишения и вяра в лъжи. Когато истината те срещне, тя е хладна като меч, а хладината на меча е единствената истина. Е, има истина и във влагата на топлите бедра. И в опиянението, когато нямаме разум, а само стихии, обсебили крехката ни плът, карайки я да изпита величието на природата. Когато сме извън времето, не съжаляваме за минало, не копнеем за бъдеще. И побеждаваме чувството, че сме сломени. Велико нещо е животът, когато знаем, че е миг. И нищо друго не можем да постигнем в него, освен да му се насладим, преди да ни е погълнал покоят на смъртта. Няма добро и няма зло. Няма кратка болка, по-силна от самото съществуване. Безимения е благ старец, вярвате ли такъв да прояви жестокост? Не, не е жестоко изтреблението. Ако се освободим от страха си, ако се освободим от срама си, че ни е присъщо, че го желаем, то ще е път към покоя.


  Замисли се, погледна към почетната трибуна:


  – Ето го синът ми! Любимец ви е, а вече е и мой любимец! Очаквам да умре. Защото трябва да умре. В битка, като мъж. Обичам го. Но обичах и онези три момчета, които загинаха пред очите ви на арената. Обичах ги колкото него, защото и те са мои синове. Знаете как е в армията – всички младши войници са синове на всички старши войници. Но и те трябваше да умрат. А сега ще ви кажа: обичам и Сатрас, и синовете ми от армията, колкото вас. Засега трябва да живеете, да живеете пълноценно, а това означава – да сте готови да умрете, ако се наложи...


  Тихо промърмори: „когато се наложи“.


  – А сега още един баща ще се изправи в единоборство до смърт срещу своя син. Всички обичате Борей – нали! Всички го обожавате! Непобедимият скаплисиус Борей. Какво знаете за Борей?


  Публиката се разшумоля.


  – Много и нищо – викна Монопс, – не губи битки, не е изнесен ни веднъж от робите-бързоходци. Това за един скаплисиус е печален живот. Скаплисиусът е роб, той е изпълнен с блаженство при добре свършена работа. Скаплисиусите имат две фази на блаженството, едната е да се бият добре, да пратят опонента си във временна смърт. Втората е да умрат за кратко, при съживяването те се чувстват като новородени. Но Борей е непобедим. Никога не е изпитвал истинското блаженство на скаплисиус. Кой създаде толкова нещастно същество? Знаете, че скаплисиусите не се раждат от майки. Повечето са безполови, защото и да станат бащи, децата им са обикновени бездарни свободни. Скаплисиусите се раждат от дланите на животворните ваятелят. Тези деца – посочи с ръка групичката, – те създават от кал скаплисиусите...


  Това всички го знаеха, но сега, когато го рече генералът, им прозвуча като нещо ново.


  – Погледнете ги колко са крехки, а каква телесна мощ създават. И си помислете за живота на тялото. Бащата на Борей най-сетне ще му даде заслужения покой. Тук, на арената!


  Едно от дечицата нададе бесовски писък, вдигна ръце и със скок се озова на арената.


  Войници водеха Борей, вързан с вериги, към арената. Не беше се случвало така да извеждат скаплисиус.


  Трудно се различаваше детето момче ли е или момиче. Крехка фигурка, косите му като сено се пилееха над раменете му. Лицето му сияеше, усмихваха се и устните му широко, и светлите очи. Изведнъж се преобрази, лицето му пребледня, сгърчи се от омраза. Настръхна цяло и заприлича на бясно коте. Посочи с пръст Борей и с глас, идещ от другаде, по-скоро на старец, изпълнен с омраза и прокобни сили, отколкото на това фино, лъчезарно до преди малко създание, изрече:


  – Ти си причината за всичките ми страдания!


  – Защо, момко? – попита го кротко Борей.


  – Защото се борех за теб, сън не виждах, ти беше в мен: идеалът и мечтата ми, усещането ми за красота и сила... Създавах те ден след ден. По-силен, по-слаб, с по-яки рамене или по-озарено лице, с по-хубави прасци, с по-стегнато дупе, с по-мъжествен израз и с по-героична осанка. Създавах те по-здрав от камък, по-могъщ от гора. Създавах те, сякаш създавах баща си, не родния, а онзи, от когото ми е дарбата и болезнения стремеж към твоята красота. Създавах те като дъб, създавах те като диво прасе и бик. Създавах те да убиваш и да побеждаваш. Създавах те да бъдеш по-честит след всяка своя смърт, вдигнат за нов бой от обожанието на всички, които ти се възхищаваха. Дадох ти всички мъжки качества, но докато се леех в теб, оставах дете. Аз не познавам женската ласка. И няма да я позная. Аз не мога да се напия с пропадналите типове в кръчмата, защото съм дете. А знаеш ли, толкова съм живял, че трябваше да се излежавам и правнучки да ми носят бульон в леглото, а аз да им разказвам приказки от стари, прастари времена. Ти не си човек, но и аз не съм. За да те направя човек, аз изгубих човешкото, а целта си не постигнах. Ти ме измами... О, не, не казвай, че изборът е бил мой, че сам съм го пожелал. Ти беше в сърцето ми, тежеше му, диктуваше му, мачкаше го в длани и аз трябваше да те извадя навън. Опитвах се да се спра, но мечтаех за теб. Все по-хубав те извайвах, все по-жизнен ми се струваше, но... Какво ли правих? Все роб, който с насилие доказваше, че е победител...


  – Момко, ти не си мой баща.


  – Не ме наричай момко, грубо хлапе такова.


  – Не си ме създал ти.


  – Хиляди като теб съм създал. Най-добрите сте мои.


  – Не мога да се бия с теб – без пренебрежение рече Борей.


  – Тогава умри! – изписка малкият. Зарови като диво прасе с крака в земята. Завъртя се, падна по корем и започна да драска с пръсти пръстта. Ровеше и се въргаляше. Земята около него оживя, заприлича на кални вълни. Започнаха да се очертават в тях форми, детето изтича встрани точно когато с трясъци над арената се издигна чудовище поне няколко ръста. Две от ръцете му бяха триони, други две завършваха вместо с китка – с копия, още две в огромните си пестници държаха подобия на боздугани – десетки пъти по-големи и от най-големите, които се видяха на шествията. Чудовището имаше зурла на прасе...


  – Колосът! – извиках. – Нефилима!


  – Когато синовете божи взеха за жени дъщерите човешки... – промълви след мен генералът. – Да! Подведохме се! Започва се.


  – Ти обяви тази битка!


  – Успокой се! Животворецът обеща да създаде по-силен боец и от най-силните бойци. Всичко ще е наред.


  – Детето не беше на себе си.


  – Не е дете! И знам защо не е на себе си! Парите действат на ваятелите зле, но както виждаш, крайно време е да се освободим от тях.


  – От парите?


  – Не! От ваятелите.


  – Ти си луд.


  Промяната настъпваше в цялата група на животворните ваятели, а и на неживотворните. Децата приличаха на изчадия на преизподнята. Неживотворните се въргаляха и бореха, някои се опитваха да излязат на арената.


  Колосът ръмжеше, клечеше и ровеше земята с огромните си длани, трионите и копията. Хвърляше около себе си буци пръст, а пръстта се размърдваше, оживяваше. Превръщаше се в изродени създания. Пълзящи и беззъби – само очи. Джуджета с огромни торсове, с къси крака. Същества с по две глави, с по три или повече ръце. Полуптици, полухора. Неколцина почти напомняха скаплисиуси, но вместо глави, имаха триъгълни шлемове.


  Огромното същество продължаваше да копае. Изчезна в дупката, а от гърлото ѝ долиташе животинският му рев. Хвърляше навън пръст. Тя се превръщаше в стоножки с размери на хора, с раци колкото волове. Чу се сподавен вик от дълбините на ямата и заглъхна. Спря да хвърчи навън пръст и да се превръща в зверове.


  Публиката се блъскаше, тъпчеше. Крещеше от ужас, заливаше се от смях.


  Войниците със стрелкови оръжия и копия направиха кръг между арената и трибуните, но как да се опазят от чудовищата във въздуха...


  Генералът даде заповед. Стрели и копия излетяха към изчадията. Повалиха ги на арената.


  Внезапно проехтя гласът на животвореца, предизвикал паниката:


  – Там, Борей! Там, сине мой! В ямата съм аз! И те чакам. Виждаш тази яма, нали! Това е душата ми! Звярът в нея е уморен и страдащ, но е жив. Той създаде останалите изчадия, които избиха на арената. Те бяха като вас – скаплисиусите. Това сте вие – изродени създания. Чакам те, Борей! Чакам те в ямата.


  – Чу ли го, бе! – изпискаха и останалите животворци. – Тази яма на арената е в душите на всички ни!


  – Побъркали са се – рече пак генералът, – от парите е.


  Набра дъх и викна с все сили.


  – Ако не млъкнете, копията и стрелите ще излетят към вас!


  Това стресна ваятелите, те млъкнаха и отново заприличаха на деца. При това – виновни, сплашени деца, с гузни изражения, които се чудеха къде да се спотаят. Публиката започна да идва на себе си. Чуха се ръкопляскания, дори без кървав завършек зрелището им се хареса. Напрежението почти беше изчезнало, когато красивото същество, създало грозния колос, пак изкрещя:


  – Чакам те, чакам те в ямата, Борей! Иначе ще изляза аз. Ще се срещнеш с духа ми.


  Войниците погледнаха въпросително генерала, той им отвърна с отрицателен жест. Не им разреши намеса.


  Великанът изпълзя от дупката. Колкото страховит изглеждаше в началото, толкова страховит бе и сега, но сега – толкова жалък, колкото и страховит.


  Изрева, а в рева – и ярост, и болка, като трудно можеше да се разбере кое е в повече.


  Бойците се втурнаха един срещу друг. Великанът направи плонж да прегази Борей.


  Борей се изтърколи, на косъм се размина с падащото тежко тяло. Единият от трионите на чудовището изстърга по бронята, но бронята удържа.


  Преди тежкото тяло да се изправи, Борей започна да сече шията му. Бърз беше, нанесе поне десет удара, преди чудовището да махне с ръка и да отнесе меча от ръката му. И след това заби огромното си копие в шията му.


  Блъсна го с лакът и пронизаният Борей излетя на десетина крачки.


  Чудовището тромаво се изправи. От врата му се стичаше черна, подобна на смола кръв.


  Изрева победоносно, залитна и тежко рухна. Разпадна се на пръст.


  Русокосото създание с облик на дете стана, направи крачка, преви се, приятелите му го поеха и поставиха тялото му на скамейката.


  – Това беше краят на Борей! – рече генералът.


  – Но нали Борей е скаплисиус? – попитах, макар да знаех, че по някаква причина е изгубил дарбата си, но откъде го знаеше и Монопс?


  


  


  


  31. Шеста битка на арената


  Царят изглеждаше объркан.



  – Нима смяташ да унищожиш ваятелите ми!


  Нямаше вече власт над генерала си, искаше всичко да свърши. Миг по-скоро да свърши. Да се събуди от своя кошмар.


  – Не разбра какво стана, Най-могъщи! – рече му генералът. – Ти не чуваш стиховете си, не знаеш. Ти изрече думи на Безимения...


  – Когато синовете божи взеха за жени дъщерите човешки... – напомних част от думите аз.


  – И са се родили деца – продължи генералът, – без да се казва какви са тези деца, но после се споменава, че „тогава се появили по земята колоси“.


  – Всички се заблудихме, че колосите са децата от смесените бракове между синовете божи и дъщерите човешки.


  – А колосите са чудовищата, които децата на синовете божи и дъщерите човешки създават.


  – Ваятелите! – проплаках аз.


  – Ваятелите? – не пожела да повярва царят.


  – Само животворящите – поясни генералът – и онези от неживотворящите, които искат да са животворящи и създават мъртви божества.


  Е, за това не бях много съгласна.


  – И може би още много роби! – сухо изрекоха устните ми, това беше нещо, в което съвсем не исках да вярвам, дори и аз.


  Като с клещи ме ощипа генералът по дупето, прималя ми от болка:


  – По-късно ще ти покажа какво означава да си робиня, но отсега ме разбери, няма да търпя женски глупости.


  – Пусни ме, боли!


  – Мълчи тогава! – рече ми генералът, пусна ме, леко ме плесна и заговори на царя: – Рано или късно Безимения ще унищожи всичко. Съдейки по оръжията, мисля, че няма да е скоро. Формите, а и материалът – възможностите, които създават тези оръжия – това са толкова ярки проблясъци на човешката изобретателност, че не се случват всеки ден, а веднъж на много, много поколения. По тях може да се съди и за различните бойни техники, военни стратегии, култури – много, много дълъг период. Така че светът ни вероятно ще съществува много повече, отколкото е съществувал, но все пак Безимения е недоволен. И нещо по-лошо: и ние не сме доволни. Нещо трябва да се промени и ще се промени. И ако не го направим ние, ще го направят тези, които са способни да създадат и титани...


  – Какво искаш да ми кажеш?


  – Промяната настъпва. Ще разберем. Всички ще разберем, какво – не мога все още да ти кажа. Но съжалявам, Най-могъщи, ти беше слаб цар, а аз не съм роб, чийто господар е само неговата сянка. Ти си моят господар и когато господарят е слаб, робът трябва да е силен.


  – Предател.


  Вече не бях сигурна с кого съм.


  – Промяната ще трябва да направим ние – продължи генералът, – колкото и сурова да ти се стори. Но народът ти ме разбра по-добре от теб. Нека се забавляваме, защото иначе няма да го понесем.


  Стрелците и копиехвъргачите, които бяха сключили обръч между публиката и беснеещите до преди малко изчадия на арената, се престроиха. Застанаха в кръг близо до ямата, обърнати с лица към публиката.


  И за миг на всички стана ясно недопустимото безумие.


  На седналите по трибуните, беснеещи до преди малко, сега сковани в тих шок.


  На царя.


  Само аз не исках да повярвам в това, което съзнавах.


  Някой от публиката проплака. Друг се сви, като че ли да пропадне в земята. Неколцина изразиха със смях презрение, а на повече от тях им стана забавно, но повечето приличаха на надгробни паметници, на мъртви божества. И в този миг бяха ни живи, ни умрели.


  – Прекрати играта, генерале! Това е заповед! – гласът му прозвуча с неочаквана твърдост.


  – Отказвам да я изпълня, Господарю! Стигнахме твърде далеч! Оттеглим ли се, ще изгубим войната.


  – Срещу кого? Срещу своя народ!


  – Ах, Господарю, Господарю, Господарю! Преди години твоят народ беше твоят враг, водени от роби скаплисиуси, свободни, пожелаха да те свалят от престола. Разбихме ги, но онова беше лесно. Днес беше в по-голяма опасност. От пладне до заник няколко пъти те превъзнасяха до небесата, няколко пъти едва не те разкъсаха. Когато бяха щастливо екзалтирани, ти беше символът на тяхното щастие; когато ги обземаха мрачни помисли и се чувстваха измамени, ти беше виновник за всяко тяхно нещастие. Но и това не е страшното. Така е с великите... Кажи ми, обичаш ли ги? Обичаш ли този народ?


  – Презирам го.


  Не повярвах на ушите си, но царят не спря дотук:


  – Презирам го, защото не намирам място в своя народ. Мъртво божество съм за него, дишащо мъртво божество с далечна същност. Не съм народен човек като другите царе. Съседните, далечните, баща ми, дедите ми. Имам дарба, която не ме приближава, а ме откъсва от него. Той не може да разбере стиховете ми, защото е твърде щастлив. Не се нуждае от тях, няма да открие в думите повече красота, отколкото има в живота. Но обичта му към тази красота ми помага аз да я чувствам.


  Хванах му ръката, развълнуван беше.


  – В мълчание живея. Заложник съм в най-величествения дворец, но за мен е търбухът на вкаменени духове, вкаменени стремежи на хилядите, които са се пренесли в жертва за моето величие. Опитвам се да общувам с тях, но те отдавна са покосени, погълнати и обезличени от смъртта, а смъртта е Ням свят. Немият свят, който няма да ми даде отговори на въпроси, зададени на глас. Някой ден този Ням свят ще отвори врати и за мен, ще бъда в него и това ще е краят на моята поезия, без да е била разбрана, дори и чута от някого. Печално, но забравям за тази печал, докато се опивам от поезията на живота, в която живее моят народ.


  – Откровенията те правят по-добър поет и от вдъхновението – с насмешка рече генералът. – Народът ти е пълен с твои врагове, които нанасят по-големи щети на града ни, отколкото ако бяха излезли с оръжия да вдигат бунтове. Практика е да се прибират роби, току-що открили дарбата си, без да се закупуват.


  – Практика е, да. Не виждам нищо по-нормално.


  – Щеше да бъде нормално, ако си плащаха предвидения за такива случаи данък.


  – Някои нямат пари.


  – Някои, само някои. Но благодарение на робите си и те бързо започват да печелят. И могат поне от благодарност към съдбата, а и към законите на града, които им дават шанс да живеят състоятелно, да си платят лептата.


  – Хазната е пълна.


  – И сърцата на хората – с пренебрежение към теб.


  – Нямаш право на екзекуции.


  – Няма да е екзекуция, ще е кръг от днешните игри, а те много се харесаха на всички.


  – Отстранявам те от длъжност! Предай ми жезъла си.


  – Че вземи си го.


  Царят посегна, генералът се дръпна назад и се засмя.


  – Тогава на арената – рече царят, – аз и ти! Царски срещу генералски жезъл.


  – Знам дарбата за бойни умения, с която се раждат монарсите, но не искам да погубвам господаря си. Нито ти искаш да ме погубиш, защото сам каза – аз съм другата твоя част. Поемам цялата вина върху себе си.


  – Аз и ти! – повтори царят. – На арената!


  – Сега арената е заета... – преди да каже повече, решетката се отвори и по арената затичаха драконовите козли...


  – Сега или по-късно – промърмори царят – ще се срещнем, Монопс, в Немия свят.


  Публиката се изправи на крака. Драконовите козли имат тела на коне, но още по-изящни, изпълнени с повече сила и мощ. Рогата им напомнят ятагани, а бивните им – зъби на махайри. Драконовите козли летят на равното, а на стръмнините препускат. Могат да прескочат десетократно по-високо препятствие от състезателен кон. Гривите им в огнен цвят се развяват като пламък и предпазват ездача от стрели. Дългите им колкото опашки бели бради приличат като да са от фин косъм, но този косъм е по-здрав от желязо – разрязва. Истински скъпоценности са и не вярвах да има из всички градове – държави повече от две дузини, а по арената тичаха стотици.


  Знаех, че само майстор може да язди такова чудо и удивена гледах как стрелците и копиеносците – наравно войници и скаплисиуси, се мятат на гърбовете им като на коне, с които са свикнали. Препускаха в кръг по арената, изправяха се на крака, хванати за рогата се вдигаха на ръце и изправяха телата си, преминаваха под коремите. Скачаха от един на друг драконов козел. Или прави, стъпили на два драконови козли, надаваха вик и прескачаха яздещия пред тях.


  По арената хаотично пробягваха роби-бързоходци с мишени в ръцете си. Мишените мигом бяха нанизвани с по десет стрели и копия. Спаплисиуси с щитове и бичове се опитваха да се предпазят и да избият летящите стрели. За известно време някои от тях успяваха, преди да паднат пронизани, заприличали на таралежи.


  – Публиката! – извика генералът. – Заигра ли ѝ кръвта? Желае ли да изпита тръпката на героите на арената? Ще се наложи! Когато някой съжителства или кротко си стои до друг, който лъже с данъци държавата, сам поема риска на недобросъвестния.


  И да бяха го разбраха, по-късно щяха да го осъзнаят. Сега бяха отдадени на емоцията. Скачаха по местата си, ръкомахаха, масовото изстъпление беше най-силното от началото на игрите.


  – Не разбрах! – могъщият глас на генерала отекна над врявата. – Желаете ли онези, които грабят държавата и с това грабят вас, да бъдат наказани.


  – Да бъдат, да бъдат, да бъдат... – отвърна му публиката, готова съм да се закълна, че това скандираха и данъчни нарушители.


  – Те са между вас! Ще платите с риск освобождението си от тях.


  Тогава на арената излязоха горските роби. Боси – така, както бродеха из гората, за да маркират с поглед животното за отстрел. Същия поглед плъзнаха и по публиката и двадесетина, не – повече, поне петдесет, станаха по-ярки и около тях затрептя Ореола на смъртта. Намираха се край строители и берачи, между пивоварите и каменарите, губеха се на моменти зад гърбовете им и трудно можеше да се различи около кого играе Ореола на смъртта. Но публиката или не си даваше сметка, или ѝ харесваше.


  Драконовите козли се носеха като буря по арената, а ездачите им стреляха от това положение и пронизваха.


  Не трая дълго, а ми се стори цял живот.


  Копия и стрели преминаваха между глави и над глави, край вратове и вдигнати ръце. Забиваха се в гърди и лица. Поразените се изтъркулваха, но не можеше хубаво да се види маркираните с Ореола на смъртта ли са, или са други до тях.


  Едва когато спря да трепти неестествената светлина на Ореола, осъзнах, че изстрелите са били точни.


  Публиката тържествуваше:


  – Слава на Короната. Слава на Меча. Слава на Аса-бриа.


  – Сега само аз и ти – рече царят, – на арената. Царски срещу генералски жезъл.


  – Боготворят ни! Чуваш ли ги! Мен, но и теб! Преди всичко теб!


  – Призовавам те на арената.


  Хванах го за ръка, не исках да слиза. Очаквах да бъде груб, но кротко ми рече:


  – Той ги владее! Правят това, което желае... Трябва да спра тази лудост. Заради онези...


  Не завърши, но знаех кого имаше предвид. Поне две трети от публиката се беше поддала на масовата емоция, но другите –не. Бяха по-малко, по-трудно се забелязваха, но ги имаше.


  Строителите стояха мрачни на местата си. Видимо не им беше приятно, но не можеха и да си тръгнат. Заварден ли бе порталът, или щяха да направят впечатление и върнати обратно? Вероятно и двете. Момичетата – пеперуди и господарката им стояха, обградени в кръг от войници. Сами бяха пожелали тази предпазна мярка и имаше защо. При разюзданите страсти, които се бяха развихрили, рискът за тях беше най-голям, но от това, което можех да видя между телата на войниците, разбирах, че и те не се чувстват добре. Нямаше ги палавите им реакции, някои бяха налягали по скамейките, други седяха, а фигурите им показваха изтощение и крайна апатия. Навсякъде другаде имаше самотен мъж, самотна жена, изпаднали във вцепенение, изключили къде се намират. Привели глави, подпрели глави на колене, с отпуснати рамене. Ставащи и бутани от някой наоколо им да си останат на мястото.


  – Защо не ги пуснеш? – попитах генерала.


  – Никого не задържам, задържат се сами.


  – А армията ти, видях, че и тя спира хора.


  – Армията ми поддържа реда. Така предотвратява конфликт в самата публика.


  – Само аз и ти! На арената – за пореден път рече царят.


  – Това е голяма грешка, Господарю!


  – Не се боя от Немия свят! Ако ме пратиш в него, ще те дочакам.


  Изгледаха се в упор. Мълчаха, но ми се струваше, че помежду им се носи мелодия, изплетена от съзвучието на два приличащи си характера, застанали пред решителния сблъсък.


  – Ще провалиш всичко – изсъска генералът, – но щом желаеш.


  Тогава се разнесоха воплите и призивите от двореца. Тичаха робини и пажове: „Ражда, ражда, Зеринтия ражда!“, „умира...“, „...ражда!“, „Идвайте, Господарю!“


  


  


  32. Отрочето


  Борей отвори очи, завъртя ги и с израза им рече на лечителя да „махне шибаното копие от шията му“. Збелсурд подскочи от радостна изненада, сигурен беше, напълно сигурен, че Борей няма дарба на скаплисиус, но ето, че имаше. Бавно изтегли копието, но пак го уби още два пъти и още два пъти Борей отвори след смъртта си очи.



  Заядливият скаплисиус, който така и не пожела Залмос да му помага, беше още в лечебницата и сега той помагаше на стария лечител. Превързваше ранените или с ругатни караше убитите скаплисиуси да дойдат на себе си.


  От войниците, които се готвеха да убият Залмос, беше останал само един. Беше се сприятелил със Збелсурд – спореха, зъбеха се, но такова си е приятелството между подобни странни мъже. Обсъждаха новите оръжия, когато войникът откриеше в тях някакво преимущество, Збелсурд ги наричаше „играчки“, когато той откриеше някакво преимущество в тях, войникът ги наричаше „играчки“. И двамата усещаха непознатата сила, която оръжията носеха, а тази сила ги привличаше, почти като флиртуваща с тях хубавица – да бъде опозната, но сега не им беше до нея. Приказваха, колкото да разсейват тягостната обстановка. И успяваха.


  Помогнаха и на Борей да се изправи по-бързо. После пак заспориха люто един с друг: „пика“ или „алебарда“, „катана“ или „ромфея“ – заканиха се да си докажат на арената кое е по-доброто оръжие, но като че ли и двамата държаха да си го докажат първо чрез надвикване. Тъй, увлечени в спора ,съвсем не чуха краткия разговор между лечителя и Борей.


  – По тялото ти има много травми. Стари и не чак толкова стари – рече лечителят, – някои ти създават сериозни проблеми.


  – Болката ми е броня. Тежи ми, ограничава ме, но ме и пази.


  – Имах предвид, че това не е тяло на скаплисиус с дарба!


  – Видя, че я имам – отвърна бодро Борей.


  Тогава нахлуха войниците, същите, които трябваше да убият лечителя. Но сега му говореха с уважение, викаха го по служба в хризотриклиниума, където Зеринтия раждаше.


  Лечителят погледна с молба Борей и Збелсурд, двамата го увериха, че ще се грижат добре за ранените.


  Зеринтия учуди Залмос. Седеше с арфа в средата на залата, хапеше устни. Мъчеше се да свири, а понякога пръстите ѝ извайваха най-чудатата красота на звуците. После лицето ѝ сякаш се покриваше с порцелан. Не приличаше на мъртва, а на такава, която никога не е била жива, единствено дълбокото ѝ дишане разбиваше тази илюзия. Около нея се бяха наредили седем балии (робини-магьосници), още няколко бабуващи жени – робини и свободни, се въртяха край столчето и поставките, на които бяха вдигнати краката ѝ. Зеринтия идваше на себе си, усмихваше се, после я разтърсваха гърчове.


  От устата ѝ течеше ту черна, ту зелена пяна. Стенанията ѝ напомняха кикот, а когато загубеше ум и започваше да бълнува, повтаряше, че ще се продъни небесната твърд и молеше да не спират танцьорите.


  В залата имаше седем танцьори – истински, със специална дарба. Излезли бяха като от еротични съновидения. Танцуваха без мелодия, но който видеше телата им, чуваше мелодията. Която го унасяше, пренасяше го в друга реалност, разкъсваше го, разяждаше го с целувки и го събираше отново. Разтваряше разума му до безкрайност и го отнасяше над небесната твърд, където всичко беше неразбираемо, но някак по-ясно от всичко, което разбираме. Всяка фибра на всеки от танцьорите танцуваше съгласувано с всички фибри на всички танцьори. Никога не повтаряха танца си, всеки път беше различен. Идеше като откровение, като поезията на царя.


  Обикновено танцьорите изпопадваха изтощени. Момичетата имаха нужда от любов, момчетата – от дълъг сън.


  Понякога обаче танцьорите надскачаха себе си. От екстаза, в който изпадаха, душата им ги напускаше. Оставаше тялото им. Вкаменено, заело най-сладострастна поза. Това бяха надгробните паметници. Тела на танцьори, напуснали живота в най-дивния му миг.


  Залмос прокара ръка по корема на Зеринтия и с жест каза на останалите онова, което вече всички знаеха. Мъртво е.


  – Извади го, Залмос – рече царят.


  – Не ви препоръчвам, Господарю! – отвърна лечителят.


  – Но така ще я убие.


  Лечителят понечи да каже нещо, прилоша му. Беше от раната, получена по пладне, но царят не знаеше за нея. Приписа всичко на мъртвото си отроче, очите му се разшириха от ужас, но спокойно повтори нареждането си:


  – Извади го, Залмос!


  Танцьорите се бяха превърнали във фурия. Фурия от коприна, завихрени пъстри цветове, като от листа, откъснати от нацъфтели клони. Чуваха мелодията им и онези, които не гледаха в тях: просмукваща, изпълнена с хармония, неземна.


  – Извади го, Залмос! – този път прозвуча като молба, робът кимна и с ловко движение извади детето. Само че това не беше дете, а камък с форма на дете. Нещо, което някога щеше да се нарича статуетка, но в този свят беше мъртво божество.


  В мига, който това се случи, душите на танцьорите, издавайки глас като топъл вятър, напуснаха телата им и оставиха в залата седем красиви надгробни камъка.


  


  


  


  33. Седма битка на арената


  Притъмня, но кървавото забавление не свършваше. Войниците съвсем открито показаха, че няма да разрешат на никого да напусне амфитеатъра. Завардиха изходите, а това стресна доста от тези, които до този момент се забавляваха и си мислеха, че могат да прекарат тук цял живот. Вече много повече желаеха да излязат, опитваха се да се разбунтуват, но бяха блъскани с копия, удряни с щитове и плоски страни на мечове, изтиквани да седнат.



  По арената хаотично се движеха въоръжени до зъби с екзотични оръжия войници и скаплисиуси. Скаплисиусите не знаеха на чия страна са. Обръщаха се другарски към войниците, но си спомняха старата неприязън, а и виждаха какво се случва с народа им, с техните обожатели по трибуните. Възпираше ги да вдигнат оръжие и мисълта, че стигне ли се до клане, то ще е масово и ще умрат и невинните на трибуните.


  – Спокойствие! – изрева Аурас Бесния, гласът му не беше като на генерала, за да го чуят всички, но все пак достатъчно го разбраха. – Не сте пленници! Гости сте на празненство! Имате си вече царица! Тя ражда... Ще почетете вашия цар, нали!


  Думите му предизвикаха ефект, но имаше и такива, които се насилиха да му се доверят.


  – За да се погрижа за доброто ви настроение, аз – висшият офицер, ще застана като ваш роб-скаплисиус на арената, за да срещна оръжие не с друг, а със сина на генерал Монопс, обичания от всички вас Сатрас.


  Почуда, смесена с по-голямо доверие към Аурас, завладя масата.


  – Ще излезеш ли, или да те изблъскаме с пиките! – прошепна един от войниците в ухото на Сатрас.


  – Ще вляза в армията, че да срещна майка ти – отвърна му Сатрас, тръгна към арената и с бодра крачка се приближи към Аурас Бесния.


  – Знаеш, че ще умреш, момко, нали? – благо рече офицерът, завъртя сабята, каквато за първи път държеше, но вече знаеше как да си служи с нея.


  – Да предположим.


  – Кажи нещо, което ти е на сърце.


  – Ти си голям глупак, Аурас.


  Момъкът завъртя ръце, от едната изскочи мрежа, от другата дълга, остра кост. Оръжията, с които го атакува рибарят. Заплете и прониза изненадания войник. Преди някой да осъзнае какво се случва, с бързината на роб-бързоходец изчезна сред скамейките.


  Настъпи кратко мълчание, след него се чуха объркани възгласи, някой нададе тържествуващ вик, някой се изсмя, а един войник изрева:


  – Това не беше Сатрас! Това беше роб-имитатор! Хванете копелето.


  


  


  


  34. Огнищата


  Сатрас беше като в транс.



  – Сакалме, Сакалме, Сакалме – повтаряше монотонно.


  – Чувам те – отвърна му сънено нестинарката.


  – Не отидох напразно в онази тоалетна. Видях в нея да влиза нашето момче.


  – Витус ли? Витус е идиот.


  – Беше най-успешният роб-имитатор в оръжейната.


  – Но вбесяваше стария.


  – За това пък старият го обичаше.


  – Обичаше го, но Витус не разбра и си тръгна.


  – Имало е промисъл. Срещнахме се когато трябва... Не заспивай, не заспивай, Сакалме!


  – Сто огнища. И ти да подпалиш толкова, ще заспиш.


  – И аз съм скапан.


  – Знам, знам. Говори ми, моля те. Все си мислех, че имитаторите имитират само дарби, не лица.


  – Така е. Имитират дарби, в случая Витус имитира дарбата на имитиращите лица. Много е добър.


  – Ето тази къща. Влез в нея. Тук е имало любов, имало е огнище, имало е нестинарка.


  Сатрас едва сдържаше сълзите си. В нормално състояние Сакалме беше колкото шепата му, сега – колкото пламъче на свещ.


  – Обещах ти когато угасна, да стана обикновена жена, нали... Сега, малко преди да свърша, е времето да ти кажа и останалото. Тази обикновена жена няма да изникне пред теб на мое място. Трябва да я търсиш, да я откриеш и когато я обикнеш, в нея ще бъда аз...


  Сатрас прехапа устни. Очите му заблестяха.


  – Да, скъпи! Смятах, че с тези думи ще те измамя, но сега съм уверена, че това, което мислех за лъжа, е самата истина. Само в теб ще остане моя искра. А твоята дарба е да поддържаш пламъка на любовта.


  Сатрас я постави на поредното огнище.


  – Ще успееш ли да го подпалиш? – попита я мрачно.


  – Може би – отвърна му тя.


  – А след него ще те има ли?


  Не му отговори и той рече:


  – Май не бива да го правиш...


  – Сестрите ми са вече около града. Много са. Хиляди. Големи колкото хора. С нечувана разрушителна мощ. Надявам се някоя да почувства дома си. Да се вразуми. Една да е на наша страна, различно ще е, но стига толкова, че приказките ме изтощават...


  Сатрас я поднесе към огнището.


  


  


  


  35. Признанията на генерала


  Зеринтия притискаше мъртвото божество в гърдите си като живо дете. Калаб я държеше в прегръдката си.



  Вън кипеше, врявата разтърсваше вечните стени на вкаменените стремежи.


  Генералът се разхождаше между надгробните паметници. Прокарваше длан по бедра, по кореми, по гърбове. Поглеждаше ги в лицата и отвръщаше глава.


  – Поставяме тези фигури край гробовете на свободни. На такива свободни, които могат да си позволят от щедро по-щедро да заплатят това. С надежда, че красотата на надгробния паметник ще ги върне пак на този свят, но вече ще имат своята дарба. Налудничаво е, нали? Свободните имат власт над робите, а искат да имат дарбите им, които ще ги лишат и от свобода, и от власт.


  Плесна една от каменните танцьорки по дупето.


  – Никога не бих желал да се вселя в тяло на танцьор. Дарбата му е мимолетното, а оставя за дълги времена безчувствена част от своя екстаз. Но тези паметници ми напомнят, че иде време на всичко. Дори на това да бъдем откровени след дългите лъжи. Аз пратих убийците за лечителя. Не желаех това изчадие да се роди.


  Зеринтия го изгледа злобно.


  – Но момчетата ми се оказаха некадърници.


  – Спря ги синът ти – рекох му аз.


  – Сина ми, сина ми, сина ми – ухили се, направи няколко крачки и плесна с цяла длан по стената, – нахално хлапе. Ще кажеш ли къде е сега, робиньо!


  Вдигнах рамене, наистина не знаех.


  – Бях готов да го пожертвам.


  – По-скоро да го отстраниш от пътя си! – сряза го царят.


  – За мен разликата не е голяма, но да продължа. Колкото оръжия видя, с толкова от войниците ми прекара тази, която прегръщаш.


  Зеринтия се сви, затресе се, стисна очи.


  – Погледни на какво прилича нашата царица. На курва. При това жалка курва: употребявана, малодушна, податлива заради липсата на характер, срамуваща се от себе си. Нищо общо с онези горди жени, които могат това, което правят...


  Царят се овладя и сблъсъкът се размина, генералът продължи с друг тон:


  – Разбирам я, тя не е действала по своя воля, а по волята на това, което сега държи в прегръдките си. Мъртвото божество – то поиска от нея всичките тези оръжия.


  – Знам – кротко отвърна царят.


  – А после ги поисках и аз. Защото ми стана ясно, че светът се променя, че градът ни няма да е същият. Игрите по случай твоите тридесет и три ми дадоха уникален шанс да погледам и преценя ефикасността на тези оръжия, за да въоръжа с най-добрите моята армия. Твоята армия, ако пожелаеш да е твоя.


  – Какво става в амфитеатъра? – попита царят.


  – Държи зрителите като заложници – обадих се вместо Монопс, знаех всичко. Каба беше там, с войниците, които трябваше да я охраняват. Чудеха се къде да я скрият и накрая я изведоха край арената. Стоят около нея, а проклетата старица се забавлява.


  – Освободи ги! – настоя царят. – Ето, имаш ме, с царицата ми, с отрочето ми – ние сме твои заложници.


  Така си беше. В залата имаше поне двадесет войници. Три пъти повече от всички останали в залата: жени, един ранен стар лекар и един предаден от армията си цар.


  Генералът грубо се засмя, а после каза:


  – Нищо не разбираш. В амфитеатъра ще има масови екзекуции.


  – Ти си луд!


  – Не. Твой роб съм, генералът е роб, който има дарбата да управлява когато онзи, на когото служи, не е способен на това. За жесток ли ме мислиш? Е, сега е нощ на откровенията. Ще ти кажа всичко и като го научиш, осъди ме.


  Пое си дъх.


  – Казах ти, че ласките между войниците ми и царицата бяха съвсем невинни и в рамките на благоприличието. Не те излъгах, а сега ще разбереш и защо. Военна тайна е, която не бива да знаят дори и монарсите, но нали е нощ на откровенията. Войниците не са роби и нямат своя дарба, но армията има няколко дарби. Една от най-важните е, че прави войниците полово немощни – истински евнуси – в по-голямата част от времето, освен в строго определените размножителни периоди, в които момчетата ми са истински полови атлети. Не беше такъв период когато черпеха откровенията на Зеринтия... Сега получи ли пълно облекчение душата ти... Но друго исках да ти кажа. Момчетата са подложени на това мъчително ограничение, за да не пръскат семената си в други градове и държави в завоювани от нас територии. Знаем какво правят другите войски като завземат територии, нали! Насилват, нашите не могат. Но така отпада рискът да се родят наши синове и дъщери, с нашите качества и сила. Що се отнася до народа ни, е обратно. Хубаво е в него да има наши синове и дъщери, колкото се може повече... И когато дойде времето военна жена да роди, две групи нейни другарки ѝ помагат. Едната група е край нея, за да ѝ помогне при раждането, да ѝ даде кураж. Другата вече е подготвила акцията за смяна на войнишкото дете с новородено цивилно...


  – Значи... – възкликнах невярваща на ушите си.


  – Да, обучаваме като свои синове и дъщери деца, които не са наши синове и дъщери. Обучаваме цивилни деца като войници, а нашите деца живеят като цивилни.


  – Не разбирам, а ако имат дарби цивилните деца?


  – В армията не може да се прояви специална дарба.


  – Но защо?


  – Две причини. Първо, ако се кръстосвахме само войници, от многото кръвосмешения щяхме да се изродим. Второ, така нашето семейство е по-голямо от армията. Така нашето семейство е целият народ.


  – Значи целият народ е от войници! – промълви царят.


  – Може да се каже.


  – Но някой не проявява ли дарба на войник?


  – Казах, войниците нямат специални дарби. Дарбите са на армията, на целостта, а това е друго. Но все пак с гордост мога да заявя, че и цивилните ни са добри бойци. Разбирате ли, браним своя народ като свое семейство!


  Всички запазихме мълчание.


  – Надарените са моделът – идеалът, към който следва да се стремят лишените от дарбите им. Проблемът е, че надарените са много. За това не са ценени и са експлоатирани. В края на войната ще останат малцина.


  – Ще ги избиеш! – някой викна.


  – Не, те ще умрат в името на свободните. Ще се превърнат в още вкаменени стремежи – изписа кръг с ръка, – като тези стени, които сега ни пазят. Малкото от тях, които ще останат, няма да бъдат робите, а господарите. Те ще водят лишените от дарби.


  Наведе се над царя и продължи да говори в лицето му:


  – Те ще ви учат, ще ви показват създаденото от дарбите им, а вие ще се трудите да го създадете без дарби. Ще се потите, ще развивате разум и други способности, за да компенсирате липсата, с която сте родени. Водени от онези, които до вчера ви бяха роби, а утре ще бъдат ваши господари, ще успеете. И знам, ще създадете по-добро, отколкото могат родените да го създават.


  – Но даровитите няма да намалеят. Ще се раждат нови и нови.


  – Ние ще контролираме броя им.


  – Ти си луд.


  – Те са съвършени, изобщо не им беше мястото на земята. Те се разбунтуваха, слязоха да ви помагат. Вие ги превърнаха в свои роби, а те – в свои сукалчета. Разбирам защо Безимения се гневи...


  – Ти си луд!


  – Те са съвършени, но свободните имате повече от съвършенството им, защото се борите, когато се налага, а в борбата се развивате. Развитието ви е дарбата, която само вие – свободните, имате. И само с нея светът може да бъде променен...


  – И какво, ще възпреш потопа?


  – Едва ли. По-скоро се надявам човечеството да се развие до толкова, че да оцелее една негова избрана част и след потопа.


  – Нали ти казах какво си: луд.


  – Тази нощ на амфитеатъра ще загинат всички роби, ще загинат и свободни, но повечето от тях ще си тръгнат срещу клетва да сътрудничат на войската ми. Да избият робите по домовете си и да убеждават останалите свободни да сторят същото – за да не умрат. Дори да ме имаш за луд, Най-могъщи, помни, че предложението ми остава в сила: все още си цар, предлагам ти да останеш такъв. Помисли... О, да, и за това чудо, дето царицата роди, трябва да помислите. Не оставяйте да поемам грижа за него аз, свършете което трябва, защото това е мъртво божество. Време е да се оттегля в покоите си с робинята, която ти ми отстъпи за тази нощ.


  Хвана ме грубо за ръката и ме завлече след себе си.


  


  


  


  36. Отново в лечебницата


  Никой не забеляза кога Залмос изчезна от залата. Разхождаше се между надгробните паметници, оглеждаше ги. Кой да му обърне внимание, старецът е лечител. Фигурите, които му оставиха танцьорите, представляваха за него професионален интерес. Старецът обаче се преструваше на по-увлечен, отколкото е. Забелязал беше мазното петно, намиращо се недалеч от надгробните паметници на една от стените. Беше нагласено така, че падащата върху му светлина да го прави да прилича на отблясък. Иначе би загрозявало доста изисканата зала. Това не бе обикновено петно, а роб-проход.



  Залмос издебна подходящ момент и когато всички гледаха другаде, направи няколкото крачки от надгробните паметници до прохода. Озова се в лечебницата.


  Борей и Збелсурд помагаха на убитите си другари по-бързо да дойдат на себе си и да се изправят на крака.


  Старецът привика Борей и започна да му разказва чутото за плановете на генерала.


  Скаплисиусът търпеливо го слушаше, докато старецът изгуби съзнание. Положиха го на една от масите. Пулсът на лечителя едва се долавяше.


  Нямаше време за речи, само със случайно дочути думи и погледи скаплисиусите се разбраха.


  


  37. „Какво значи робиня“


  Ужасявах се, отвращавах се, ревеше ми се. Вътрешно ридаех, иначе се хилех. Не, не се хилех аз, а някаква уличница в мен. Това не беше моят смях: гърлен, груб и безсърдечен. Невъздържано лукав, порочно красив, неуместно свободен. Смях на умопомрачение и забава, на дивен ритуал с паднали задръжки.



  Монопс ме блъсна в стената. Разкъса столата ми, обви в длани гърдите ми. Захапа костния ми гребен. Това понякога е възбуждащо, но той силно стисна зъби. Сладката тръпка премина в болка. Изплаках. Притъмня ми.


  Опомних се на леглото, чисто гола, нищо не бе останало от столата ми, а в мен се готвеше да проникне най-силният мъж. Най-жестокият. Най-коварният. Ангелът на разрушението Монопс. Възбуди ме колкото тялото му, толкова мисълта ми за него: какво е и защо съм тук.


  – Чакай, ама ти... – изкикотих се, – нали си войник? В размножителен период ли сте?


  – Не – отвърна, – но за мен ограничението не важи.


  Плъзнах ръце по гърдите му.


  – Искам отгоре – рекох му.


  Хвана ме за кръста, вдигна ме като перце, излегна се и ме постави на бедрата си. Леко го погалих, готова да се наместя.


  Вместо да го направя обаче се наведох, приближих лице към неговото. Изведнъж побеснях, тъй побеснях, че очната ми черупка изчезна, без да съм я докоснала, и Монопс видя на педя от себе си мъчително сините очи на нощна бродница.


  Стегнах кръста между бедрата си, а ръцете ми сграбчиха ушите му.


  – Сети ли се сега, Господарю! Аз съм нощна бродница, а нощните бродници сме едни огромни медузи. При това, можем да бъдем и парещи. Изгарящи даже. Това не е моята форма, аз нямам форма, избирам си я сама. Сега ще се излея върху теб. И ти ще изгориш. Буквално – в страстта ми!


  – Не можеш да ме убиеш – рече равнодушно.


  Тогава се излях върху него. Загърчи се, запуши, кожата му се смъкна, нададе крясък, а аз отново възвърнах формата си.


  – Не мога ли? Мога.


  Докато киселината продължаваше да разяжда трупа му, намерих жезъла. Грабнах го и се втурнах към залата.


  – По очи! Неподвижни! – извиках на войниците в залата, в следващия миг срязваща болка ме накара да изпусна жезъла.


  Не можеше да се държи от недостоен за генерал, но достатъчно бях издържала, за да обезвредя войниците.


  – Завържете ги! – викнах на пленниците им.


  


  


  38. Сега


  Онези от робините-пеперуди, които изтощени бяха насядали и налягали, се изправиха и се скупчиха край господарката си. Около тях бе кордонът от петдесетина войници, които трябваше да ги пазят от разюздани мъже, но не ги и пускаха да си тръгнат от мястото, което отдавна не им беше забавно.



  Скайденте знаеше какво трябва да направи. Изчакваше само изгоден момент. Решетката на тунела към арената се отвори. Стремглаво се втурнаха скаплисиуси.


  Скайденте позна неколцина. Бяха ѝ любимци, наскоро изнесени мъртви от арената.


  – Сега! – извика на момичетата си. И те изпуснаха силен облак от своя прашец.


  Мъжете по трибуните полудяха. Хвърлиха се през глава към момичетата. Заблъскаха се във войниците. Войниците размахаха оръжия, отсякоха няколко глави, прободоха още няколко, но вълната от побъркани мъже продължаваше да се излива върху тях.


  Войници от други места в амфитеатъра се втурнаха да помагат на своите другари. Настана голямо клане, в което пострадаха повече цивилни. Но точно тези, които се хвърлиха да насилват момичетата и прегазиха доста войници, иначе бяха минали вече на страната на армията и ѝ помагаха да задържа в амфитеатъра другите, които искаха да си тръгнат.


  Страстите бързо охладняха. Въздействието на прашеца е краткотрайно. Кордонът около момичетата устоя, но като цяло войската напълно бе изгубила ред, от което се възползваха разбунтувалите се скаплисиуси. И голяма част от цивилното население, между които силно се отличи гилдията на строителите. Като един скочиха точно в подходящия момент, грабнаха бойните чукове, с които знаеха как да си служат. Сънуваха и се биеха, тъй както работеха. Сънуваха един общ сън.


  


  


  


  39. Признанията на царя и Зеринтия


  Борей и Збелсурд се откъснаха от останалите скаплисиуси. Те трябваше да атакуват залата, но когато стигнаха, видяха овързаните на земята войници.



  – Много мило, момчета – рекох им аз, – но генералът вече е мъртъв.


  – Не ми го вземайте! – изпищя истерично Зеринтия и притисна още по-силно мъртвото божество. – Не ми го вземайте, не! Няма да ви го дам.


  Гледаше в скаплисиусите и пищеше, докато Збелсурд не ѝ се тросна:


  – Няма да ти го вземем! Не знам за какво става въпрос, но няма да ти го вземем.


  Зеринтия млъкна.


  Погледнах към царя. Разбра въпроса ми. Сега можеше да ми даде и отговора. Беше го изпълнило вдъхновението, но не пълното. Не това, от което заприличваше на божество, губеше памет и с мълчанието говореше, а по-слабо, което го правеше да изглежда по-човечен, уморен, но и разбиращ.


  – Имах дарбата на поет, но царството ми беше твърде щастливо, за да има нужда от поезия...


  – Или поне си мислеше, че може да има толкова щастливо царство, че да няма нужда от поезия – рече му Зеринтия.


  – И че то е моето. Не споделях дарбата си, тя спря да се развива. Вярвах, че ще умре и ще ме освободи...


  – Но в нея имаше твърде много жизнена сила – допълни го Зеринтия.


  – И вместо да умре, тя се изроди.


  – Не се е изродила, направи те зависим от мен – рече Зеринтия. – С любовта си я изсмуквах. За да спре да те измъчва. Толкова жизнена сила имаше в нея, че не можех да поема от жизнената сила на тялото ти. Но колкото повече смучех, повече и повече сила извираше от дарбата ти. Сила на заприщеното Слово. Сила на заключената красота. Сила на крещящото мълчание. Сила на всички сили – земни и небесни, духовни и телесни. Сила, идеща ми в повече, за да нахраня с нея своята, която ме задържа вечно млада. Ти ме пълнеше с цялата си дарба, а тя беше за цял един свят. Докато се натрупа в мен, докато сама не можех да се освободя, докато тя се превърна в едно мъртво божество – нашето дете.


  Засмя се, плачейки, и се обърна към нас:


  – Любовница, която от любов помагаше на даровития да се освобождава от дарбата си, сама трябваше да понесе тежестта ѝ, родилните болки и да дари на този свят мъртвия си плод – издаде грачещ звук, смесил плач и смях. – Не ми го вземайте. Знам, че това не може да е престолонаследникът. Сама ще се освободя от него.


  


  


  


  40. Огнището


  Десетки пъти угасваше в ръцете му, десетки пъти затрептяваше отново пламъкът ѝ.



  Сатрас я губеше, но тя се връщаше. Казваше му „хайде“ и влизаха в поредния дом.


  Преди да я положи в огнището, сам разравяше с ръце въглените. Случваше се в някои домове жаравите да не са напълно угаснали. Така Сатрас пестеше от силите на нестинарката си, но изгаряше ръцете си. Целите бяха покрити с мехури, подути, на места кожата бе смъкната почти до кост. Всяко докосване му причиняваше непоносима болка, а се налагаше да натиска брави, да чупи стъкла, дори да се бие с онези мъже, които не го допускаха до огнищата си.


  Ослепял от болка, физическа и душевна, бродеше като призрак. Губеше спомени, рязко ги възвръщаше. Падаше по улиците, не знаеше къде се намира. Воден от неясно чувство, откриваше посоката.


  И нямаше смисъл Сакалме да му казва какво се случва, защото в слепотата си виждаше всичко, което виждаше и тя. Огнените коси на хилядите обкръжили града нестинарки се вееха по-буйно и по-буйно. Красивите им лица придобиваха чудовищен израз. Дишаха учестено и възбудено. Всеки момент щяха да атакуват.


  Топлината им бе пробудила и подземните сили. От тях надгробните паметници изтъняваха. Почти се бяха пръснали, а пръснеха ли се, всичкото заровено зло щеше да излезе навън.


  Разравяше поредното огнище, когато изгуби съзнание. Беше мъртвец, задържан само от болката си на този свят.


  Някой все едно го хвана за ръката и го извади навън.


  Опомни се в уютна стая, над него бе приведено миловидно лице. Момиче или по-скоро жена, не – по-скоро момиче, приблизително на негова възраст. В очите ѝ потрепваха пламъчета. В пламъчетата позна... Сакалме.


  – Сакалме! – промълви.


  – Да, така се казвам, а ти? – отвърна му непознат глас.


  – Какво става с нестинарките?


  – Знам ли? Никой не знае. Нестинарски му работи. Връщат се по домовете си. Цял град е по улиците, за да гледа сияйната атракция, забавно е.


  Сатрас сега осъзна, че непознатата е превързала ръцете му. Пак я погледна в очите и пак различи в пламъците им Сакалме.


  – Сакалме!


  – Най-добре си почини. После ще сменя превръзките. Ти ако искаш, ще ми разкажеш защо си изгори ръцете. Ако искаш, само ако искаш...


  Сатрас вече спеше, но още я чуваше.


  – А може би ще поискаш да забравиш случилото се. Според мен най-добре е да сториш така. Ще излекувам ръцете ти, но споменът за нея ще продължи да те изгаря, а не желая това, защото любовта ѝ е вече в мен.


  Тогава Сатрас се освободи от спомените си. И те ме заляха.


  


  41. Жезълът


  Вратата с блъскане се отвори и от покоите си излезе генералът. По-точно голото му, обезобразено до неузнаваемост, разядено тяло. Държеше меч.



  – Нали ти казах, че не можеш да ме убиеш! – втурна се срещу мен, но Борей пресече пътя му. Парира удара и извика:


  – Позна ли ме?


  – Ти си роб!


  – Робът си ти!


  Размениха няколко удара. Скочиха едновременно към търкалящия се по земята генералски жезъл. Хванаха го от двата му края.


  С по една ръка притискаха кръстосаните си мечове.


  С другата дърпаха жезъла. Генералът го изпусна и Борей мигом го посече.


  – Вържете го – викна ни, – след малко ще е пак на крака.


  Втурна се към изхода, ясно накъде и защо. Към арената, с жезъла – да повели край на битката.


  


  


  


  42. Признанието на Борей


  Царят беше целият слух.



  – Преди години – започна разказа си Борей, – по време на масовите вълнения, робските бунтове, Аса-бриа остана без генерали. Тогава служех в армията на Бриза-диза, но царят на Бриза-диза дължеше много услуги на вашия цар и ме пренесе като сърдечен дар. Да оглавя армията на Аса-бриа и да потуша бунтовете...


  – Но вместо теб, с царските препоръки пристигна Монопс – прекъсна го царят.


  – Аз съм истинският Монопс, а онзи там е истинският Борей, но ще ви помоля да не ме наричате Монопс, защото с времето името Борей ми хареса.


  – Продължавай!


  – Дълъг е пътят между двете царства. Изтощителен и опасен. Бяхме много отпаднали, когато ни нападнаха летящите мантии – онези изчадия, които заливат с киселина. Между деветимата войници имаше един скаплисиус. Когато се върнал към живота, небрежно огледал телата и решил, че всички сме мъртви. Пременил се с дрехите на господарите си, изпитал опиянението на гордостта и тогава му хрумнало да вземе жезъла ми и да се представи като генерала.


  – Но как – намесих се, – не го ли е боляло? Нали жезълът наказва ръката на недостойния!


  – Боляло го е. Много го е боляло. Ден след ден, цикъл след цикъл, етап след етап. Тази болка ни отслабва, ни с нея може да се свикне. Всеки ден е устоявал първо пред себе си правото да бъде генерал...


  – А ти? – попита царят.


  – Намерил ме е стар лечител. От онези планински странници, които водят неразбираем за цивилизацията ни живот. Той ме върна и дълго се грижи докато ме изправи на крака. Лицето ми и шията обаче са били толкова разядени, че не бих оцелял, ако не беше използвал услугите на ваятел животворец, който ме е подменил изцяло от раменете нагоре.


  – Значи за това оживя след като копието прониза шията ти – осъзнах на глас.


  – А лечителят забеляза, че тялото ми носи рани, които при скаплисиусите бързо зарастват. Освен това, понеже лицето ми беше различно, през всичките тези години моят бивш роб не ме позна. Макар да се наричах с името му, само и само да му напомням непрестанно кой е.


  – Но защо – повиши глас царят, – защо се преструваше на скаплисиус и остави фалшив генерал да командва армията?


  – Защото когато пристигнах, той я командваше добре. Евентуален сблъсък между нас щеше да предизвика безредици и излишни кръвопролития.


  – Разбирам те – рече царят, – е, не се яви в уговорения срок, доста закъсня, но е време да поемеш армията си.


  – На вашите заповеди, Най-могъщи.


  – Разпънете утре измамника. Или по-добре да го хвърлим още тази нощ на тълпата?


  – Има нещо по-специално, достойно за неговите дарби – рече новият генерал.


  


  


  


  43. Мъртвото божество


  Зазоряваше се, когато Зеринтия излезе сама, гушнала каменното си бебе.



  Щеше да постъпи като майка. Щеше да постъпи като царица.


  Насочи се към арената. Към дълбоката яма, която титанът изрови в средата ѝ.


  Застана на ръба ѝ.


  – Прости ми – рече и целуна камъка, а камъкът опари устните ѝ.


  Вдигна високо над тялото си отрочето си. И миг преди да го хвърли, се вкамени.


  Превърна се в надгробен паметник, а мъртвото божество – в част от него.


  


  


  


  44. Осъденият


  Няма по-силна магия от военната клетва. Дадеш ли я веднъж, никой не може да те освободи от нея. Дезертьорите умират в адски мъки. Отлъчените заради тежки провинения от армията умират в адски мъки.



  Бившият генерал на Аса-бриа беше дал военна клетва. За няколко часа тя го убиваше. После дарбата му на скаплисиус го съживяваше, после пак болка, смърт, поредно съживяване... И тъй до безкрай.


  Волята, с която някога, без да трепне, понасяше наказанието на генералския жезъл, сега му стигна само дотам, че да напусне града, за да не види никой позора му.


  Изкачи се до Черния хълм, но преди да стигне до Гората на враните, съвсем изгуби разум. Там някъде из дебрите е и днес – живее, храни се с гъби и корени.


  Дори дивите прасета го отбягват.


  Има един миг при всяко едно от съживяванията, по-кратък от удар на сърце, когато още е изпълнен с блаженството на скаплисиуса, а болката на нарушената военна клетва още не е започнала.


  Тогава той е най-щастливият човек в света. Защото ясно съзнава, че пак ще я има болката – дългата, непоносимата, смъртоносната, но след нея пак ще изживее този кратък, сладък миг.


  Епилог


  Царят не издаде забрана, но всеки знаеше, че ямата на арената не бива да бъде запълвана, а надгробният камък – дори докосван.



  Той завинаги изгуби дарбата си, не го изпълваше вдъхновение. Не го изпълни и в онази сутрин, когато написа в калта пред каменната Зеринтия:


  


  И двамата боледувахме от мъчителна красота.


  Твърде ярка, за да бъде в цялост възприета.


  Твърде изтънчена, за да бъде винаги разбирана.


  Твърде голяма, че да може пълно да се сподели.


  Ти отиде първа в Немия свят. Скоро ще се срещнем там.


  1. Надгробните паметници


  Зарево обвива нощем Градините на смъртта в Аса-бриа, защото надгробните паметници сияят.



  В мъчително синьо, като очите на нощните бродници. Като моите.


  Измъчено жълто – като мъждукащото пламъче на гаснеща свещ.


  Бодро и алено, подобно на жарава.


  Тревистозелено и по-наситено зелено – някак отровно.


  Най-вече в млечнобяло.


  Всъщност по-бяло и от млечното – неестествено бяло, божествено чисто и плашещо. Видиш ли го, за кратко те сковава студ. Чувството не е истинско. Илюзия е, създадена от бялата светлина. Бързо престава да те мъчи – с илюзиите най-бързо се свиква.


  Формите на надгробните паметници също напомнят илюзии, но не са илюзии. И с тях никой още не е свикнал.


  Женски и мъжки тела. Със стегнати бедра и тънки кръстове, с мощни рамене. Тела, застинали танцуващи. Извили гръб, разперили ръце, пилеещи коси. Мускулести, с набъбнали зърна, прасци, предмишници, с вени, издули се до пръсване от екзалтация. Изписали върху смъртта си живота в сюблимния му миг.


  Със страстни изражения, притворили невиждащи очи, разтворили задъхани усти. С трапчинки – белези, като разядени от непосилна сладост.


  Голи, полуголи и разголени. Наметнати, повити и обвити с тайнствени, може би свещени одеяния; накичени с фетиши с непознати форми.


  Прекрасни и кошмарни. Привличащи поглед и ужасяващи. Единствените мъртви божества – символи на живота. Застинали в танц, отдал прелестта си на вечността.


  И отдалеч да ги видиш, сякаш си ги докоснал. Вече знаеш, че са по-твърди и от мрамор, и от гранит. Някои стоят в непрестанната роса сякаш вчера сложени (старците твърдят – от хиляди етапи). Други без съмнение са от времето, когато дядо ти си е играл с останалите деца, преди да бъдат роби или пък свободни. Има и паметници от преди четвърт цикъл или от преди нощ. Времето не ги руши, нищо не ги изкривява.


  Надгробните паметници чезнат отведнъж. Някои са виждали как се случва. Чува се леко пукане, преди да се пръснат в цветна мъгла. Спори се дали тя е прах или семена, които вятърът отнася, за да засее нейде из земята. Но всеки знае, че когато това се случи, измъчената душа на един свободен човек най-после е намерила щастие и покой.


  Няма значение кога е погребан мъртвецът, нито колко време надгробният паметник край него е стоял на пост. Тук нашето време не съществува. Нищо в света ни не може да ги засегне. Пламвали са Паркове на смъртта, не само растителността в тях, а гората на десетки бразди наоколо е била опустошена. Надгробните паметници – само леко опушени, а после, измити от росата за ден-два, отново са ставали толкова бели и твърди, колкото винаги са били.


  Преминавали са побеснели стада слонове и бизони, уплашени я от пожар, я от вулкан, я от прелитащи дракони или от друг каприз на Безимения, или пък последвали водача си, който, миг преди да побегне, е сънувал кошмар, а паниката му е завладяла останалите.


  Бягаща гора от едри колкото дом екземпляри, клокочещ легион от бивници, рога, хоботи. Тъй тежко стъпвали, че от земния трус, който предизвиквали, рухвали стабилни сгради, намиращи се на дни езда от дивата кория. Канари се катурвали, заприщвали реки, а те, излезли от руслата си, помитали вековни стволове – връстници на Сътворението и света.


  Дори твърдта небесна се гърчела. Заплашвала, че ще се пръсне и превърне в потоп.


  Утихвала, след нея утихвала и земята. Наставала тишината и пред отчаяните очи на хората се откривал широк животински път през гората. Като сдъвкани били стебла и клони – превърнати в кални съчки. Навсякъде имало разбити мостове, руини от къщи. Градината на смъртта също била разрушена, всичко стъпкано, но надгробните паметници си стояли непокътнати. Макар и почти затрупани с боклуци, те били все тъй бели и все тъй твърди, колкото винаги са били.


  Тиня не полазва надгробните паметници. Не ги хваща боя. Животворци са се опитвали да ги разбият с длетата си, но и драскотина не оставала.


  Надгробните паметници, изглежда, са от същия материал, от който са и основите на мирозданието.


  Но тази нощ надгробните паметници бяха различни. Всичко беше различно.



  Ще опиша, доколкото мога, какво се случи.


  Знаете киселата мараня, нали? Няма човек, който да не знае за това бедствие и да не таи ужас от него. Киселата мараня броди като болен хищник. Май е разум, май е болен. Може и магия да е, кой знае. Идва ненадейно, изчезва тутакси. Може да обвие двор, без да засегне изобщо съседния. Посевите почерняват, земята дълго е негодна за сеитба. Житото в хамбарите се вмирисва. Пчелните кошери мрат, домашните птици също не живеят дълго след бедствието, а човек, още щом я помирише, трябва да бяга колкото може по-бързо. Застои ли се, може да умре в страшни хрипове, да се побърка или да ослепее. Черупките на яйцата омекват. Докоснеш ли ги, деформират се.


  Тази нощ надгробните паметници напомняха престояли в кисела мараня черупки на яйца. Отоци и хлътнатини изкривяваха лицата им, раменете им – свлечени, ръцете им – издължени. Виждаше се как нещо пъпли в тях. И всеки момент щеше да избие...


  Побягнах ужасена.


  


  
    
      
    
  


  


  
    
      
    
  


  21. Убиваме, не знаейки да любим



  Царят беше бесен.



  – Нарушител! – изрева. – Кой го допусна до арената! Ще ви бичувам всички...


  – Че кой ще го спре! – като камшик изплющя присмехът на генерала. – Това е Сатрас.


  – Кой?


  – Моята слабост, моят позор. Просто казано: синковецът ми.


  – Имаш син?!


  – От плът и кръв – погледни го. Най-голямото недоразумение, раждано под небесната твърд.


  – Махай го бързо от арената.


  – Не е най-добрата идея, Най-могъщи.


  Публиката продължаваше да скандира „Сатрас, Сатрас, Сатрас“.


  – На арената се бият само скаплисиуси.


  – Ти си законът, а аз – правото на оръжията. Днес арената ще е различна.


  – Разкарай момъка.


  – Не. Той ще се бие в твоя чест.


  – Ти сърце имаш ли? – намесих се аз. – Как ще изправиш това дете срещу професионални убийци?


  – Сатрас, Сатрас, Сатрас...


  Момчето се чудеше накъде да тръгне. Правеше объркани кръгове из арената. Ту стигаше до строя с брадвите, ту до строя с ударните оръжия, до строя с мечовете, а публиката крещеше.


  – Не знае на кой свят се намира – почти се разридах.


  – Никога не е знаел – отвърна генералът. – Време е да направи нещо с безсмисления си живот. Ако не друго, да умре с чест и в слава, каквато и без друго, гледам, не му липсва.


  – Не знаех за сина ти – топло му рече царят.


  – Син, на когото никога не съм бил баща. Време е да се освободя от това свое чувство за вина.


  – Знам, че си способен. На това трябва да е способен всеки генерал, но е безсмислено – настоя Калаб.


  – Давам ти кураж, Най-могъщи. Скоро може да ти се наложи и на теб да унищожиш своето отроче.


  – Ако се наложи, ще го направя.


  – Искам да споделя болката на своя цар.


  – Сатрас, Сатрас, Сатрас...


  – Погледни. И без друго няма да му се размине.


  – Защо го правят? – недоумяваше царят.


  – Защото го обичат.


  – И искат да го убият? – не вярвах на ушите си.


  – Обич не беше точната дума – тъжно заговори царят, – боготворят го. Не знам с какво си е заслужил тази участ, но води все до едно. Желанието на тълпата да го убие от обожание. Виж, изведи го, пак ще им го дадем. Скаплисиуските битки са вековна традиция, не можем да я нарушим сега. Не може на арената да се бие мъж без дарба на скаплисиус.


  – Точно сега трябва. Погледни рапирите, скиавона, цвайхендера, фламберга... – генералът посочи назованите оръжия, за да ги види царят. – Как ти се струват? Залагам кариерата си на военен, ако греша, но не греша, тях всяко мъжко момче може да усвои не по-зле, отколкото професионален войник и скаплисиус.


  – Какво искаш да кажеш?


  – Безимения ни създаде силни и слаби, с различни дарби. Зеринтия е на път да ни направи равни. Битките вече няма да бъдат това, което бяха. Посегнахме на бъдещето, а това няма как да стане, ако не променим историята.


  – Това е бунт!


  – Та ти си поет. Дарбата ти е бунт.


  – Твърде подготвен ми се струваш. Очаквал си да се случи това.


  – Не, това не. Сатрас винаги ме изненадва. Всички изненадва, но да. Подготвих да участват в зрелището бойци, които не са скаплисиуси.


  – Е, Монопс, решавай участта на сина си.


  Генералът вдигна жезъла. Войниците, които бяха на арената, за да следят реда на битките, показаха, че го разбраха.

